ތިންބާރު ވަކިވުމާއި ވިސްނުމުގެ އަރައިރުން – Maldivian Democratic Party\nތިންބާރު ވަކިވުމާއި ވިސްނުމުގެ އަރައިރުން\nތިންބާރު ވަކިވެއްޖެ ވާހަކަ އެންމެންވެސް ދައްކައެވެ. އެއީ ރާއްޖޭގައި މިހާރު އަމަލުކުރަމުންދާ ގާނޫނު އަސާސީގައި ސަރުކާރު ހިންގުމުގެ ބާރާއި، އަދްލުއިންސާފުގެ ބާރާއި، ގާނޫނު ހެދުމުގެ ބާރު ވަކިވެފައިވާތީއެވެ. ނަމަވެސް އަޅުގަނޑުމެންނަށް މިކަން ފަހުމް ވެފައި ނުވަތަ ތަރުޖަމާ ކުރެވިފައި ވަނީ ކިހާ މިންވަރަކަށް ބާވެއެވެ. ޚުދު މަޖިލިހަށް ކުރިމަތިލާފައި ތިބި ކެންޑިޑޭޓުންނަށެވެ.\nދައުލަތަށް ނިސްބަތްވާ ހުރިހާ ރައްޔިތުންނަށް ބޭނުންވާ އަސާސީ ޚިދުމަތްތައް ދިނުމަކީ އެ ދައުލަތެއް ހިންގާ ސަރުކާރެއްގެ ހަމައެކަނި މަސްއޫލިއްޔަތެވެ. އެ ޚިދުމަތްތަކަކީ ކާނާއާއި ބޯފެން، ބޯހިޔާވަހިކަން، ސިއްހީ ފަރުވާ ދަތުރުފަތުރު، ތައުލީމު އަދި އަމިއްލަ ނަފްސާއި މުދަލުގެ ރައްކާތެރިކަން ދިނުމާއި ރައްޔިތުންގެ ދިރިއުޅުމަށް ކޮންމެހެން ބޭނުންވާ މުދައު ލިބޭނެ އިންތިޒާމް ހަމަޖައްސައި ދިނުން ފަދަ ކަންކަމެވެ. މިކަންކަން ރައްޔިތުންނަށް ލިބި ދިނުމަށް ސީދާ ނުވަތަ ނުސީދާ ދައުރެއް ސަރުކާރަށް އަދާކުރެވިދާނެއެވެ. ސީދާކޮށް ކުރާނަމަ ސްކޫލްތައް ހިންގުމާއި ހޮސްޕިޓަލްތައް ހިންގުމާއި ފިހާރަ ހިންގުމާއި ގެދޮރު އެޅުމާއި ޓެކްސީ އާއި ފެރީ ދުއްވުން ފަދަ ކަންކަން ކުރާނީ ސަރުކާރުންނެވެ. ނުސީދާކޮށް ކުރާނަމަ އެކަންކަން ކުރާނީ އަމިއްލަ ކުންފުނިތައް މެދުވެރިކޮށެވެ. ނުސީދާކޮށް ކުރާއިރު ސަރުކާރުން ކުރާނެ ކަމަކީ ހަމައެކަނި އެ ޚިދުމަތްތައް ރައްޔިތުންނަށް ލިބިދޭންޖެހޭނެ ފެންވަރެއް ނުވަތަ މިންގަޑުތަކެއް ކަނޑައަޅައި ރައްޔިތުންގެ މަޖިލިހުން އެކަންކަމަށް ފާސްކުރާ ގާނޫނުތަކުގެ ޚުދޫދުތަކުގެ ތެރޭގައި އެ ޚިދުމަތްތައް ލިބިދެވޭތޯ ބަލަމުން ގެންދިޔުމެވެ. އަދި އެ ޚިދުމަތްތައް ރައްޔިތުންނަށް އަތްފޯރާ އަގެއްގައި ލިބިދިނުމަށް ކުންފުނިތަކަށް ސަބްސިޑީޒް ދިނުން ނުވަތަ އެފަދަ ފައިސާއެއް ރައްޔިތުންގެ އާމްދަނީއަށް ވަންނާނެ ގޮތަކަށް އިންތިޒާމް ކުރުމެވެ.\nކަން މިހެން އޮތްއިރުވެސް މަޖިލިހަށް ކުރިމަތިލައްވާ މެމްބަރުންގެ ދައްކަވަމުން މިގެންދަވަނީ ވަރަށް ހެއްވާ ވާހަކަތަކެކެވެ. ތިމަންނަ މަޖިލިހަށް ހޮވިއްޖެނަމަ މި ރަށުގައި ނުހެދިގެން އުޅޭ އެއާޕޯޓް އަޅައިދޭނަމެވެ. ތިމަންނަ މަޖިލިހަށް ހޮވިއްޖިއްޔާ މިރަށުގައި ޒަމާނީ ހޮސްޕިޓަލެއް ހަދައިދޭނަމެވެ. ތިމަންނަ މަޖިލިހަށް ހޮވިއްޖިއްޔާ މި ރަށުގެ މީހުން އެރިއުޅެން ސްވިމިންގ ޕޫލެއް ހަދައިދޭނަމެވެ. ތިމަންނަ މަޖިލިހަށް ހޮވިއްޖިއްޔާ މިރަށު މިސްކިތުގައި ލައުޑް ސްޕީކަރެއް ބަހައްޓައިދޭނަމެވެ.\nމިފަދަ ވާހަކަތައް މަޖިލިހަށް ކުރިމަތިލާ ކެންޑިޑޭޓުންގެ ފަރާތުން އިވުމުން އެއިން ވަރަށް ގިނަ ކަންތައްތަކެއް ދޭހަކޮށްދެއެވެ. ފުރަތަމައީ ގާނޫނު އަސާސީގައި ރައްޔިތުންގެ މަޖިލިހުގެ މެމްބަރުންގެ ދައުރު ރައްޔިތުންނަށް އޮޅުވާލުމެވެ. ދެވަނައީ ސަރުކާރުން ލިބިދޭންޖެހޭ ޚިދުމަތްތައް ނުލިބިވާ އަދި މަޖިލިހުގެ މެމްބަރުންގެ ދައުރު ރަގަޅަށް ނޭގި ތިބި ރައްޔިތުންގެ ނާޖާއިޒް ފައިދާ ނެގުމެވެ. ތިންވަނައަށް ދައްކާނެ އެހެން ވާހަކައެއް ނޭގޭ ކަމެވެ. ނުވަތަ ގާނޫނު އަސާސީގައި އޮތް އެއްޗެއްވެސް ކެންޑިޑޭޓުންނަށް އޮޅުން ފިލާފައި ނެތުމާއި ނޭނގޭކަމެވެ.\nރާއްޖޭގައި މިހާރު މިއޮތީ ރިޔާސީ ނިޒާމެކެވެ. އެ ނިޒާމުގައި ސަރުކާރުގެ ވަޒީރުން މަޖިލިހުގެ މެމްބަރުންގެ ގޮތުގައި ނުހިމެނޭނެއެވެ. ނަމަވެސް ބައެއް ކެންޑިޑޭޓުން ވާހަކަ ދައްކަވާއިރު ރާއްޖޭގައި މިއޮތީ ބަރުލަމާނީ ނިޒާމެއް ކަމަށް ހީވާ ކަހަލައެވެ. އެއީ އެކި ރަށްރަށަށް މިވެނި، އެވެނި ކަމެއް ކޮށްދޭނަމޭ ނޫނީ ސިއްހީ ނުވަތަ ތައުލީމީ ނުވަތަ ވަޒީފާގެ މައިދާނުގައި މިވެނި ކަމެއް ކޮށްދޭނަމޭ ބުނަމުން ދާތީއެވެ. ރިޔާސީ ނިޒާމެއްގައި މަޖިލިހުގެ މެމްބަރުންގެ ހަމައެކަނި މަސްއޫލިއްޔަތަކީ ގާނޫނު ހެދުމެވެ. ސަރުކާރު ޒިންމާދާރު ކުރުވުމަކީ ހަމައެކަނި މަޖިލިސް މެމްބަރުންގެ ކަމެއް ނޫނެވެ. މުސްތަގިއްލު ކޮމިޝަންތަކާއި މީޑިޔާއާއި އަމިއްލަ ޖަމާއަތްތަކާއި ރައްޔިތުންނަށްވެސް އެކަން ކުރެވޭނެއެވެ. ވީމާ މަޖިލިހުގެ މެމްބަރުންނަކީ އާންމުންނަށް ޚިދުމަތްދީ އުމްރާނީ ކަންކަން ކޮށްދޭ ބަޔެކޭ ހީވާގޮތަށް ވާހަކަތައް ފަތުރައި ކެންޕޭން ކުރުމަކީ ދައުލަތް ހިންގާ ބާރު ނުވަތަ ސަރުކާރުގެ މަސްއޫލިއްޔަތުތަކުގެ ތެރެއަށް މަޖިލިހުން އުދުޅިބާނާ ނުފޫޒު ފޯރުވުމެވެ. ނަމަވެސް މިއާއި ޚިލާފަށް ބަރުލަމާނީ ނިޒާމެއްގައި މަޖިލިހުގައި ވަޒީރުން ހިމެނޭތީ އެފަދަ ނިޒާމެއްގައި މިދެންނެވި ޒާތުގެ ވާހަކަ ދެއްކުމަކީ ދެކޮޅުޖެހޭ ކަމަކަށް ވެދާނެއެވެ.\nރާއްޖޭގައި މިހާރު މިއޮތް މާހައުލުގައި ރިޔާސީ ނިޒާމެއްގެ ތެރޭގައި ވެރިކަން ހިންގަމުން ދާއިރު ރައްޔިތުންނަށް އެންމެ ފައިދާ ބޮޑުވާނީ މަޖިލިހުގައި އެމްޑީޕީގެ އަޣްލަބިއްޔަތެއް ބޭއްވުމެވެ. މިކަމުގައި އެއްވެސް ޝައްކެތް ނެތެވެ. ސަރުކާރު ވެރިކަމަށް އައިސްފައިވަނީ5ކަމަކަށް ވައުދުވެ އެ ވައުދުތައް ރައްޔިތުން ބަލައިގަތުމުންނެވެ. ވީމާ ސަރުކާރަކަށް ވެރިކަމުގައި އޮވެވޭނީ އެ ވައުދުތަކާއި ރައްޔިތުންގެ ބޭނުންތައް ފުއްދައިދީ އެބައިމީހުންގެ އަޑުއަހައިގެންނެވެ. ސަރުކާރުން ކުރަމުން ގެންދާ ހުރިހާ ކަމަކަށް ފާރަވެރިވާނެ މުސްތަގިއްލު ކޮމިޝަންތަކާއި މިނިވަން މީޑިޔާއެއް މިހާރު އެބައޮތެވެ. ވީމާ ޒިންމާދާރު ކުރުވުމުގެ ބައި ކޮމިޝަނުންތަކުންވެސް ކުރާނެއެވެ. އަނެއްކޮޅުން މަޖިލިހުގެ ގޮނޑިތަކަށް މެމްބަރުން ހޮވެނީ ރައްޔިތުންގެ ވޯޓަކުންނެވެ. ވީމާ އެ ގޮނޑިތަކަށް މެމްބަރުން ހޮވެން ބޭނުންނަމަ ޖެހޭނީ އެމީހަކަށް ވޯޓުދިން ބައެއްގެ ރުހުންވެސް ހޯދާށެވެ. މީގެ އިތުރުން ރައްޔިތުންގެ ޚަރަދުތައް ބެލެހެއްޓުމަށް ބޭނުންވާ ފައިސާ ހުންނާނީ ސަރުކާރުގެ ބެލެމުގެ ދަށުގައެވެ. ވީމާ ސަރުކާރުގެ ސިޔާސަތުތަކަކީ އެމްޑީޕީގެ ސިޔާސަތުތަކަށްވެފައި މަޖިލިހުގައި ތިބޭ އެމްޑީޕީގެ މެމްބަރުންނަކީވެސް އެ ސިޔާސަތުތަކުން ބަނދެވިފައި ތިބި ބަޔަކަށް ވުމާއެކު ސަރުކާރުގެ ސިޔާސަތުތައް ތަންފީޒު ކުރުމަށް ބޭނުންވާ ގާނޫނުތައް އޮމާންކަމާއެކު ފާސްވެގެންދާނީ މަޖިލިހުގައި އެމްޑީޕީގެ މެމްބަރުން ތިބުމުންނެވެ. އެ ގާނޫނުތަކުގައި މައްސަލަތަކެއް ހުރިނަމަ އެކަން ސަމާލުކަމަށް ގެނައުމަށް މީޑިޔާ އާއި އަމިއްލަ ޖަމާއަތްތައް ނުވަތަ ސިވިލް ސޮސައިޓީ އަނެއްކާވެސް އޮންނާނެއެވެ.\nރައްޔިތުންގެ މަޖިލިހުގެ 2009 ވަނަ އަހަރުގެ ފުރަތަމަ ދައުރުގައި ލާމަރުކަޒީބިލާއި ބަޖެޓް ފާސްކުރުމުގެ ޖަލްސާތަކުގެ ޔައުމިއްޔާ ކިޔާލުމުންވެސް މަޖިލިހުގެ މެމްބަރުންނަށް މަލްޓިޕާޓީ ޑިމޮކްރެސީއާއި ތިންބާރާމެދު އޮޅުން އަރާފައިވާ މިންވަރު ދޭހަވެއެވެ. ސަރުކާރު ވެރިކަމަށް އައިސްފައިވަނީ އެމްޑީޕީގެ މެނިފެސްޓޯއާއި ރިޔާސީ5ވައުދުގައި ވާކަންކަން ރައްޔިތުން ބޭނުންވާތީއެވެ. އެހެންކަމަށް ވުމާއެކު ސަރުކާރުގެ ބަޖެޓް އެކުލަވާލާފައި އެވަނީ ސަރުކާރުން ރައްޔިތުންނަށް ވެފައިވާ ވައުދުތަކަށް ބިނާކޮށެވެ. އެމްޑީޕީގެ މެނިފެސްޓޯގައި ރާއްޖޭގެ ހުރިހާ އަތޮޅުތަކެއް އޮތީ ސަރަހައްދުތަކަކަށް ބައިކޮށް ޕްރޮވިންސް ތަކެއް ފަދައިން ހިންގުމަށް ނިންމާފައެވެ. ވީމާ އެމްޑީޕީގެ އިއްތިހާދުން ވޯޓު ދިން ހުރިހާ އެންމެންގެ ވޯޓުން7ސަރަހައްދަކަށް ރާއްޖޭ ބައިކޮށްލުމަކީ ފެންނަ ކަމެއްކަން އެވަނީ ޔަގީން ކޮށްދީފައެވެ.\nދެން އޮތީ ބަޖެޓެވެ. ބަޖެޓަކީ ސަރުކާރުގެ ވައުދުތައް ފުރިހަމަ ކޮށްދިނުމަށް އެކި އޮފީސްތަކުން ދިރާސާތައް ކޮށް އެކުލަވާލާފައިވާ ބަޖެޓެކެވެ. ނަމަވެސް މަޖިލިހުގެ ތަޅުމަށް ބަޖެޓު ހުށަހެޅުމުން އެކި މެމްބަރުން އެމީހަކު ތަމްސީލުކުރާ އަތޮޅުގެ ކަންކަން ކުރުމަށް އެކި މިންވަރުގެ ފައިސާ ނުވަތަ ރައްޔިތުންނަށް އެވެނި ކަމެއް ނުވަތަ މިވެނި ކަމެއް ކޮށްދޭން ބޭނުމޭ ބުނެ އެއް ކަމަކަށް ލާފައި ހުންނަ ފައިސާ އަނެއް ކަމަކަށް ގެންގޮސް ވޯޓުލާތަން އެބަ ފެނެއެވެ. މިކަން މިހެން ކުރާނަމަ މަޖިލިހުގެ މެމްބަރުންނަށް އެ ބެހެވެނީ ސަރުކާރުގެ މަސްއޫލިއްޔަތާއެވެ. ނުވަތަ ގާނޫނު ހިންގާ ބާރުން ދައުލަތް ހިންގާ ބާރަށް ނުފޫޒު ފޯރުވަނީއެވެ. ކެންޑިޑޭޓުން ވައުދުވެވަޑައިގަންނަވާއިރު އެކަން އެކުރައްވަނީ ހަގީގީ މައުލޫމާތުގެ އަލީގައިތޯ ތިޔަބޭފުޅުން ވިސްނަވާށެވެ. ބަހުރުވަ ބޭނުންކުރައްވައިގެން ހަގީގަތް އޮޅުވާލެއްވުމަށް މަސައްކަތްކުރައްވާ ކެންޑިޑޭތުންވެސް މަދެކޭ ނުދެންނެވޭނެއެވެ. ތިންބާރު މަސައްކަތްކުރާ ހަމަތަކަކީ ކޮބައިތޯ ގާނޫނު އަސާސީން އެގެން އެބައޮތެވެ. (ނިމުނީ)


ޕްލާސްޓިކް ހަނޑޫ ދަނެގަންނާނީ ކިހިނެއް؟ - AO News\nޕްލާސްޓިކް ހަނޑޫ ދަނެގަންނާނީ ކިހިނެއް؟\nހައިދަރް އާބާދްގެ މަޝްހޫރު ހޮޓަލަކުން ޕްލާސްޓިކް ހަނޑޫ ބޭނުންކޮށްގެން ކައްކާފައިވާ ބިރިޔާނީ ވިއްކި ކަމުގެ ވާހަކަ ސޯޝަލް މީޑިއާގައި ދައުރުވާން ފެށުމާއެކު އެކަމާ އެންމެ ކަންބޮޑުވި އެއް ބަޔަކީ ދިވެހިންކަން ޔަގީނެވެ. ކޮންމެ ދުވަހަކުވެސް ކެއުމަށްޓަކައި ބޭނުންކުރާ ކާއެއްޗައްކާ ބެހޭ މި ފަދަ ވާހަކަތަކެއް އަޑު އިވުމުން ގިނަ މީހުންގެ ހިތުގައި އުފެދުނީ ސުވާލުތަކެކެވެ. މި ގޮތުން އެންމެ ގިނަ ބަޔަކު ސުވާލުކުރަމުންދަނީ ޕްލާސްޓިކް ހަނޑޫ ކަން ދެނެގަންނާނީ ކިހިނެއް ހެއްޔެވެ؟ ތިރީގައި މިވަނީ ގޭގައި ކެއްކުމަށް ބޭނުންކުރާ ހަނޑުލަކީ ރަގަޅު ހަނޑޫ ތޯ އަމިއްލައަށް ގޭގައިވެސް ބަލާލެވޭނެ ވަރަށް ފަސޭހަ ގޮތްތަކެކެވެ.\nފެނުގެ ތެރެއަށް ހަނޑޫ އަޅާލުމަށްފަހު ފަސްވަރަކަށް މިނިޓްވަންދެން ބަހައްޓާށެވެ. ފަސް މިނިޓް ފަހުން ބަލާއިރު ހަނޑޫ މައްޗަށް އުފުލާފައިވާނަ އެއީ ޕްލާސްޓިކް ހަނޑުލެވެ.\nކުޑަ ހަނޑޫކޮޅެއް ނެގުމެއް ފަހު އަލިފާނުން ހޫނުކޮށްލާށެވެ. ހޫނުވަމުން ދާއިރު ޕްލާސިޓިކް އަނދާއިރު ދުވާ ފަދަ ވަހެއް ދުވާނަމަ އެއީ ރަގަޅު ހަނޑުލެއް ނޫނެވެ.\nތެޔޮ ފޮދެއްގެ ތެރެއަށް ހަނޑޫ އެޅުމަށްފަހު ހޫނުކުރަމުން ދާއިރު ވިރާފައި ހުންނަފަދަ ގޮތަކަށް މައްޗަށް އުފުލާފައިވޭތޯ ބަލާށެވެ.\nހަނޑޫ ކެއްކުމަށްފަހު ފުޅިއަކަށް އަޅާފައި ދެތިން ދުވަސްވަންދެން ބެހެއްޓުމަށްފަހު ބަލާއިރު އެއްވެސް ބަދަލެއް އައިސްފައިނުވާނަމަ އެއީ ޕްލާސްޓިކް ހަނޑުލެވެ. ރަގަޅު ހަނޑުލެއް ނަމަ އެހާ ދުވަސްވާއިރު ހަލާކުވާނެއެވެ\nހައިދަރްއާބަދްގެ ގިނަ މީހުންނަށް ޕްލާސްޓިކް ހަނޑޫ ބޭނުންކުރުމުގެ ސަބަބުން ސިއްހީ ގިނަ މައްސަލަތައް ކުރިމަތިވެފައިވާ އިރު ފުޑް އެންޑް ސިވިލް ސަޕްލައި އިން މިހާރުވަނީ ހަނޑުލުގެ ސާމްޕަލްތައް ނަގާ އިތުރު ތަހްލީލްތަކަށް ފޮނުވާފައެވެ.


Hithadhoo Apolo fihaara falhaali massalaigai3meehehgge bandhah 15 dhuvas jahaifi - The Press\nSaturday, September 21, 2019 25 °C moderate rainLast Updated 36 minutes ago\nހިތަދޫ އެޕޯލޯ ފިހާރަ ފަޅާލި މައްސަލައިގައި3މީހެއްގެ ބަންދަށް 15 ދުވަސް ޖަހައިފި\nނިމާ ހަސަން 12 June 2019, 16:51\nސ.ހިތަދޫ / ފޮޓޯ: ސޯޝަލް މީޑިއާ\nމިދިޔަ މަހު 30 ވަނަ ދުވަހުގެ ރޭ، ސ. ހިތަދޫ އެޕޯލޯ ފިހާރަ ފަޅާލި މައްސަލައިގައި ހައްޔަރު ކުރި3މީހެއްގެ ބަންދަށް ހިތަދޫ މެޖިސްޓްރޭޓް ކޯޓުން 15 ދުވަސް ޖަހައިފިއެވެ.\nފުލުހުން ބުނީ ފިހާރައިގެ އޮފީސް ބަޔަށް ވަދެ އެތަނުގައި ހުރި ތިޖޫރީއެއް ފަޅާލައި އޭގެ ތެރޭގައި ހުރި 27،704 ރުފިޔާ އާއި 1،200 ޑޮލަރު ވަގަށް ނަގާފައި ވާކަމަށެވެ. އަދި މި މައްސަލައިގައި ފުލުހުން ކުރި ތަހުގީގުން، ވަގަށް ނަގާފައިވާ 1،200 ޑޮލަރާއި ވަގަށް ނަގާފައިވާ ރުފިޔާގެ ތެރެއިން 14،000 ރުފިޔާ ހޯދާފައިވާ ކަމަށެވެ.\nމި މައްސަލައާ ގުޅިގެން ފުލުހުން މިހާތަނަށް ކުރި ތަހުގީގުން، ތން މީހުން ހައްޔަރު ކޮށްފައި ވާއިރު، ހިތަދޫ މެޖިސްޓްރޭޓް ކޯޓުން ވަނީ މި މީހުންގެ ބަންދަށް 15 ދުވަސް ދީފައެވެ. އެގޮތުން، ފުލުހުން ހައްޔަރު ކުރީ، 19 އަހަރުގެ މީހަކާއި 26 އަހަރުގެ މީހެއްގެ އިތުރުން، 30 އަހަރުގެ މީހެއް ކަަމަށް ފުލުހުން މައުލޫމާތުދެއެވެ.\nމިދިޔަ މަހު 30 ވަނަ ދުވަހުގެ ރޭ މި ފިހާރާއިގެ ތަޅު ހަލާކުކޮށްލައިގެން ވަނދެ ވައްކަން ކުރި ކަމުގެ ރިޕޯޓް އެދުވަހު ހެނދުނު 6:22 ހާއިރު ފުލުހުންނަށް ލިބުމާއި ގުޅިގެން ފުލުހުން ހިންގި ތަހުގީގުން ފުލުހުންނަށް ވަނީ އެ ފިހާރާއިގެ ތިޖޫރި އެ ރަށުގެ ވަލުތެރެއިން ފެނިފައެވެ. ނަމަވެސް ތިޖޫރީ ފެނުނު އިރު އޭގައި އެއްވެސް ފައިސާއެއް ނެތްކަމަށް ފުލުހުން ބުނެފައިވެއެވެ.


މިއަދުގެ ޚުތުބާ އިވި، ފެނުނު ކަންތައްތައް- ޤައުމެއްވާނެތެވެ. |\nހުކުރު ނަމާދުން ފައިބައިގެން އައިސް އާއިލާގެ މެންބަރުންނާއެކު މެންދުރުގެ ނާސްތާކޮށް އަވަދިވެގެން ސިޓިންގް ރޫމްގައި އަރާމްކޮށްލުމަށް މަޑުކޮށްލީމެވެ. އޭރުވެސް މިއަދުގެ ހުކުރު ޚުތުބާގެ ފުރިހަމަކަން ހިތުތެރޭ އެނބުރިއެނބުރި ހުއްޓެވެ. ގެވެށި އަނިޔާއިން ފެށިގެންގޮސް، މީހުންގެ އަބުރަށް އަރައިގަތުމާއި ނެތިމޮށުމާއި އެންމެ ނުރައްކާތެރި ރިބާގެ މައްޗަށް ވަރަށް ފުރިހަމަ އަށް އަލިއަޅުވާލަ ދީފައިވެއެވެ. އޭގެ ނުރައްކާތެރިކަން ވަރަށް ފުރިހަމައަށް ބަޔާންކޮށްދިނުމުގެ އިތުރަށް މާތްވެގެންވާ އިސްލާމްދީނުގައި އެކަންކަމަށް އޮތްގޮތް ވަރަށް ތަފްސީލްކޮށް އޮޅުންފިލުވައިދިނެވެ. މި ކުޑަކުޑަ ދިވެހިރާއްޖޭގައި މިވަބާތައް ފެތުރިފައިވާކަމުގެ އިންޒާރު ދެމުންނެވެ.\nއިރުކޮޅަކު ވިސްނާލަން އިނދެފައި ބޯހަމަޖައްސާލަން ޓީވީ ހުޅުވައިލީމެވެ. ވަރަށް ރީތި އިސްތިހާރެއް ދައްކަމުންދެއެވެ. އިސްތިހާރު ނިމުމާއެކު ދައްކާލީ ރާއްޖޭގެ ރައްޔިތުންގެ މެމްބަރުން ޖަލްސާކުރާ މާލަމެވެ. އެމާލަމުގައި އަތުރާލާފައިވާ ގޮނޑި ބަރިތައް ފުރާލައިފައިވަނީ ރާއްޖޭގެ އެކި ދިމަދިމާލުގައި ދިރިއުޅޭ ރައްޔިތުން އެ މަޖުލީހުގައި އެރައްޔިތުން ތަމްސީލް ކުރުމުގެ ބުރަ މަސްއޫލިއްޔަތު ހަވާލުކޮށް ރައްޔިތުން ހޮވާފައިވާ "އިއްޒަތްތެެރި" މެންބަރުންނެވެ. އޭރު ވޯޓަކަށް އެހުމުން މަޖްލިސް ކުރާ މާލަމް އޮތީ ވަރަށް ހަމަހިމޭންކޮށެވެ. ވޯޓަށް އަހާނިމުމުން ރިޔާސަތުން އެމަޖިލީހުގައި އިންނެވި މެންބަރަކަށް ވާހަކަ ދެއްކެވުމަށް ފުރުސަތުދެއްވެވިއެވެ. އެ މެންބަރު ތެދުވެވަޑައިގެން ބިސްމި އަދި ސޮލަވާތް ކިޔަވާ ވިދާޅުވުމަށްފަހު ވާހަކަފުޅު ދައްކަވަން ފެއްޓެވިއެވެ. ހުށައެޅިފައި އޮތް ބިލަކާ ގުޅިގެންނެވެ. ވަރަށް ޖޯޝާ އެކުގައެވެ. ބަހުގެ ވަރުގަދަ ހަމަލާތައް އެ މެންބަރު ނިސްބަތްވެވަޑައިގަންނަވާ ސިޔާސީ ޕާޓީއާ އިދިކޮޅު ޕާޓީގެ މެންބަރުންނަށް ދެއްވަމުންނެވެ. އިސާހިތަކު އެމާލަމުގެ ހަމަހިމޭންކަން ގެއްލިއްޖެއެވެ. ރިޔާސަތުން އެކިއެކި މެންބަރުންގެ ނަން ތަކުރާރުކޮށް ވިދާޅުވަމުން ގެންދަވައެވެ. ނިޒާމީ ނުކުތާތައް ނެގެމުން ދެއެވެ. އެއް މެންބަރު އަނެއް މެންބަރުގެ ބޮލުގައި ވައްކަމުގެ ޓެގް އަޅުވަމުން، އަނެއްބައި މެންބަރުން ބާޢީންގެ ޓެގާއި ލާދީނީ ޓެގް އެޅުވުމުގެ އަޑުން މުޅި މާލަން އޮތީ ގުގުމާލާފައެވެ. އެއްބަޔަކު އަނެއް ބަޔަކު ކަލަ ގޮވުމާއި، ބޮޑެތި ތުހުމަތުތައް އެޅުވުމުގައި ދުލުކުރިއަށް އައިހައި އެއްޗެއް ގޮވަމުންދެއެވެ. އަޅުގަނޑު މިއަޑު އަހަން އިނދެފައި މިއަދުގެ ހުކުރު ޚުތުބާ މަތިން ހިތަށް އަރާފަ އަވަހަށް ޗެނަލް ބަދަލުކޮށްލައިފީމެވެ.\nއަސްތާ ޗެނަލް ބަދަލު ކޮށްލުމަކުން އަދި ސަލާމަތެއް ނެތެވެ. މިޗެނަލުން މިދައްކަނީ ސިޔާސީ ޕާޓީއެއްގެ ޕޯޑިއަމެއްގައި ރައްޔިތުންނާ މުޚާތަބުކުރައްވާ ވާހަކަފުޅު ދައްކަވަން ހުންނެވި އެޕާޓީގެ އިސްބޭފުޅެކެވެ. އެބޭފުޅާގެ ވާހަކަފުޅު އަޑުއިވި ގަބުވެފައި އިނދެވުނެވެ. ތިމާގެ މުސްލިމް އަހާގެ މަސްކެވޭއިރު އެނގިވަޑައިނުގަންނަވައެވެ. ބަހުރުވައިގެ "ފުރިހަމަކަމުން" އާއިލާއާއެކު އަޑު އަހަންނުކެރި އަވަހަށް އަނެއްކާވެސް އެހެން ޗެނެލަކަށް ބަދަލު ކޮށްލައިފީމެވެ. މިފަހަރު ޗެނަލް ބަދަލުކޮށްލުމާ އެކު ސަހަރޯހީވެ ގޮތް ހުސްވިއެވެ. ދައްކަމުން ދަނީ ރާއްޖޭގެ މިވަގުތުގެ މުހިންމު ޚަބަރު ތަކާ ބެހޭގޮތުން ސިޔާސީ ޕާޓީއެއްގެ އިސް ދެފަރާތަކާ ޕްރޮގްރާމް ހުށައަޅައިދޭ ފަރާތުން ބައިވެރިވެ ކުރިއަށް ގެންދާ ޕްރޮގްރާމެކެވެ. އެބޭފުޅުންގެ ދޫފަރިތަކަމާއި މައުލޫމާތުގެ މުއްސަނދިކަމާއި ހާޒިރު ޖަވާބު ދެއްވުމުގެ ކުޅަދާނަކަމާ ދޭތެރޭ ހަމަ ދަންނަވާނޭ އިތުރު އެއްވެސް އެއްޗެއް ނެތެވެ. ނުގޮވާކަށް ހުތުރު އެއްޗެއްނެތެވެ.\nމިހިސާބުން ޓީވީ ނިއްވާލާފައި ސޯޝަލް މީޑިއާ އަށް ޖެހިލީމެވެ. ޓުވިޓަރ، ފޭސްބުކް، ކުލަބްހައުސް ޗެކުކޮށްލީމެވެ. ވަދެވުނު މޮޔަ ހިތަށްއެރިއެވެ. އެކިއެކި ނަންނަމުގައި ވަގު އެކައުންޓުތައް ހަދާ އެކަކު އަނެކަކު ފަލީހަތްކުރުމާއި، ދީނީ އިލްމުވެރިންނަށް ކާފަރަށް ގޮވުމާއި، މުސްލިމް އަޚާއާ ދިމާލަށް ލާދީނީ ގޮވުމާއި، އެކަކު އަނެކަކަށް ވަގަށް ގޮވުމާއި، މުންކަރާތްތަކަށް އަރައިގަތުމާއި، ދީނަށް ފުރައްސާރަކުރުމާއި މިހެންގޮސް ދަންނަވާކަށް އެއްޗެއްނެތެވެ. މި ކުޑަކުޑަ ދިވެހިރާއްޖޭގައި އޮތް އިޖުތިމާއީ ރީތި ފޭރާން ވީދި ކުދިކުދިވަމުންދާ މަންޒަރު ސާފުކޮށް ފެނުނެވެ.\nމިތިން ޗެނަލާއި ސޯޝަލް މީޑިއާ ބަލާލީމައި މިއަދުގެ ހުކުރު ޚުތުބާގައި އެކަމެއްގައި ހުރި ނުރައްކާތެރި ކަމުން ރައްޔިތުންނަށް އިންޒާރުދީ އެ ކަންތައްތަކުން ދުރުހެލިވެ ތިބުމަށް ނަސޭހަތްދިން ހުރިހާ ކަމެއް ގޮވާން ދަނޑެއްގައި ކުރާގަނޑު ނިކުމެ ދޮންވެ ފައްކާވެލާފައި ހުންނަ ފަދައިން މި މުޖުތަމައުގައި ދޮންވެ ފައްކާވެލާފައި ހުރި ތަންފެނުނެވެ. މި ހިސާބުން އަޅުގަނޑު ހިތަށްއެރިއެވެ. سبحان اللهއެވެ. ޤައުމެއްވާނެތެވެ. މިއަދުގެ ޚުތުބާގައި މިވާހަކަ މި ގެނެސްދިނީ ޤައުމު މިހާލަތަށް ދިއުމުންތާއެވެ. އަދި ޤައުމުގެ މުސްތަޤްބަލާ ދޭތެރޭ ވިސްނާލާ ލޮލުން ކަރުނައައެވެ.\nޔާﷲ އަޅަމެންނަކީ އެއްބަނޑު އެއްބަފާ ބައެއް ކަމުގައި ލައްވާ، އެކަކު އަނެކަކަށް އިހުތިރާމްކުރާ ބަޔަކު ކަމުގައި ލައްވާ، އަޅަމެންގެ ތެރޭގައިވާ ދެކޮޅުވެރިކަމާއި ފިތުނަފަސާދަ އާއި ހަސަދަވެރިކަން ނެތިކުރައްވާ، އިސްލާމީ ރިވެތި އުސޫލާއި އާދަކާދައިގެ މަތީ ދެމިތިބޭ ބަޔަކު ކަމުގައި ލައްވާދޭނވެ. أمين


ޕްރޮގްރާމް ފައްޓަވައިދެއްވުމުގެ ގޮތުން ވާހަކަފުޅުދައްކަވަމުން މިނިސްޓަރ ޢިމްރާން ޢަބްދުﷲ ވިދާޅުވީ ޖަލުތަކުގެ ހާލަތު ރަނގަޅު ކުރުމަކީ މިސަރުކާރުގެ ވަރަށްބޮޑު އަމާޒެއްކަމަށެވެ. އެމަނިކުފާން ވިދާޅުވީ ޖަލުތަކުގެ ހާލަތު ރަނގަޅުކުރުމުގެ އެންމެ ފުރަތަމަ ފިޔަވަޅަކީ ވިސްނުމަށް ހެޔޮބަދަލު ގެނައުންކަމަށެވެ. ޖަލުތަކާ ހަވާލުވެތިބޭ މީހުންގެ ވިސްނުމާއި، ޖަލުތަކުގައި ބަންދުކުރެވޭ ޤައިދީންގެ ވިސްނުމަށްވެސް ހެޔޮބަދަލު ގެނަނަން ޖެހޭކަމަށް މިނިސްޓަރ ވިދާޅުވިއެވެ.\nހެޔޮބަދަލު ގެނައުމަށް ފެށޭ ހިސާބަކީ އިތުރު މައުލޫމާތާއި، އިލްމް ލިބިގަތުންކަން ފާހަގަކުރައްވަމުން މިނިސްޓަރ ވިދާޅުވީ، އިތުރު އިލްމާއި މައުލޫމާތު ލިބިގަތުމުގެ އެންމެ މުޙިއްމު ވަޞީލަތަކީ ފޮތްކިޔުންކަމަށެވެ.\n" އެހެންކަމުން ޖަލުގެ ޤައިދީންނަށް ފޮތްކިޔުމުގެ ފުރުޞަތު އިތުރަށް ތަނަވަސްކޮށްދިނުމަކީ ޖަލަށް ހެޔޮބަދަލުގެނައުމުގެ މުހިއްމު ފިޔަވަޅެއް ކަމުގައި އަޅުގަނޑު ޤަބޫލުކުރަން. އެކަމަށްޓަކައި ރައީސުލްޖުމްހޫރިއްޔާ ދެއްވާފައިވާ އިސްކަމާއި، އެމަނިކުފާން އަޅުގަނޑުމެންނަށް ދެއްވާ އެހީތެރިކަމަށްޓަކައި ރައީސުލްޖުމްހޫރިއްޔާއަށް ޙާއްޞަ ޝުކުރެއް ދަންނަވަން " މިނިސްޓަރ ވިދާޅުވިުއެވެ.\nމީގެއިތުރުން ކަރެކްޝަންގެ އޮފިސަރުންނާއި، ހޯމް މިނިސްޓްރީގެ ސްޓޭޓް މިނިސްޓަރުންނާ އެހެން ބޭފުޅުންވެސް ވަރަށްބޮޑު އެހީތެރިކަމެއްދެއްވާކަން ފާހަގަކުރައްވާ ޝުކުރުއަދާކުރެއްވިއެވެ.\nމިނިސްޓަރ ވިދާޅުވީ ޖަލުތަކުގެ ލައިބްރަރީ މުއްސަނދިކުރުމަށް ގިނަ ފޮތްތަކެއް ބޭނުންވާކަމަށާއި، އެކަމުގައި މުޅި މުޖުތަމައުގެ އެއްބާރުލުން ބޭނުންވާކަމަށެވެ. އުއްމީދުކުރައްވަނީ ހުރިހާ ޖަލުތަކެއްގައިވެސް އެކަށީގެންވާ ލައިބްރަރީތަކެއް ޤާއިމްކުރެއްވުމަށް ކަމަށާއި، އެކަމުގައި ހުރިހާ ފަރާތްތަކެއްގެ އެއްބާރުލެއްވުމަށް އެދޭކަމަށެވެ.\nކިޔަވާކުދިން ޚާއްޞަކޮށް، މަތީ ތައުލީމަށް ކިޔަވާކުދިންނާއި، ޖަމްއިއްޔާ ޖަމާއައްތަކާއި، ވިޔަފާރިވެރިންނާއި، ކުންފުނިތަކުގެ އެހީތެރިކަމާއި ސަރުކާރުގެ ހުރިހާ ފަންތިއެއްގެ އެހީތެރިކަންވެސް ބޭނުންވާކަމަށް މިނިސްޓަރ ވިދާޅުވިއެވެ.\nހުރިހާ ފަރާތްތަކެއްގެ އެހީތެރިކަމާއެކު ޖަލުތަކުގެ ލައިބްރަރީތައް އެކަށީގެންވާ ވަރަށް މުއްސަނދިކުރުމުގެ ފުރުޞަތު ލިބިގެންދާނެކަން މިނިސްޓަރ ފާހަގަކުރެއްވިއެވެ. މިކަން ވެގެންދާނީ ޖަލުތަކުގެ ހާލަތު ރަނގަޅުކުރުމަށް ކުރަމުންގެންދާ މަސައްކަތަށް ލިބިގެންދާ ބޮޑު ބާރަކަށްކަމަށް މިނިސްޓަރ ވިދާޅުވިއެވެ.\nކޮމިޝަނަރ އޮފް ޕްރިޒަންސް އަބުދުﷲ މުނާޒް ވިދާޅުވީ ޖަލުތަކުގެ ރިހިބެލިޓޭޝަން ޕްރޮގްރާމްތައް މުރާޖައާކޮށް، ހަރުދަނާކުރުމަށް ކުރައްވާ މަސައްކަތްތަކުގެ ދަށުން ފޮތް ހަދިޔާކުރުމުގެ ޕްރޮގްރާމަކީ ސީދާ މިނިސްޓަރުގެ އިިސްނެންގެވުމުގެ މަތިން ކުރިއަށްގެންދަވާ ޕްރޮގްރާމެއްކަމަށެވެ. ޕްރޮގްރާމް ނިމުމުންވެސް ދާއިމީގޮތެއްގައި ފޮތް ހަދިޔާ ކުރުމުގެ އިންތިޒާމް ހަމަޖައްސަވާނެކަމަށް މުނާޒް ވިދާޅުވިއެވެ.\nފޮތް ހަދިޔާކުރުމުގެ ޕްރޮގްރާމް އޮންނާނީ މިއަދުން ފެށިގެން އަންނަ ހޮނިހިރު ދުވަހުގެ ރޭގެ ނިޔަލަށް އަމީނިއްޔާ ސްކޫލްގެ ހޯލްގައެވެ. ފޮތް ހަދިޔާކުރުމުގެ ފުރުޞަތު އޮންނާނީ ހެނދުނު 10:00 ން 15:00 އަށް އަދި ރޭގަނޑު 21:00 ން 23:00 އަށެވެ. ހުކުރު ދުވަހު އޮންނާނީ ރޭގަނޑު 21:00 ން 23:00 އަށެވެ.


Reethi Anbimeehaa Ves Ehmefahun El Chapo Ge Sirruthah Fuluhunnah Kiyaidhenee - Vaguthu\n6 މަސް ކުރިން ( ފެބުރުއަރީ 26, 2021 )\nމެކްސިކޯގެ ޖޮކްއިން "އެލް ޗަޕޯ" ގުޒްމަން އެމެރިކާގެ ޖަލެއްގައި ޙުކުމް ތަންފީޒު ކުރަމުން ގެންދަނިކޮށް އޭނާގެ އަނބިމީހާ އެމާ ކޮރޮނެލް ވެސް މަސްތުވާތަކެތި ޓްރެފިކް ކުރުމުގެ ތުހުމަތުގައި އެމެރިކާ އިން މިހަފްތާގައި ހައްޔަރު ކުރުމާއިއެކު ދުނިޔޭގެ ސަމާލުކަން ވަނީ އެކަމަށް ލިބިފައެވެ.\nއެލް ޗަޕޯގެ އަނބިމީހާ އަށް ކުރިން ދުނިޔޭގެ ސަމާލުކަން ލިބުނު އެއްކަމަކީ އޭނާގެ ރީތި ކަމެވެ. ނަމަވެސް މިހާރު އޭނާ އަކީ ވެސް މަސްތުވާތަކެތީގެ "ބޮޑެއް" ކަމަށް ތުހުމަތު ކުރެވެއެވެ. އެމާގެ މައްޗަށް މިހާރު ވަނީ މަސްތުވާތަކެތީގެ ބާވަތްތަކެއް ކަމަށްވާ ހެރޮއިން، މެތަޕެޓަމައިން، އަދި މަރުޖުއާނާ އެމެރިކާގެ އެކި ސަރަހައްދުތަކަށް ފޮނުވުމުގައި ބައިވެރިވި ކަމުގެ ތުހުމަތު ކޮށްފައެވެ. އަދި 2015 ވަނަ އަހަރާއި 2016 ވަނަ އަހަރު އެލްޗަޕޯ މެކްސިކޯގައި ހައްޔަރުކޮށްފައި ހުއްޓާ ޖަލުން ފިލަން ވެސް އެމާ އެހީތެރިވެދިން ކަމަށް ތުހުމަތު ކުރެއެވެ.\nއެމާގެ މައްޗަށް ދައުވާތަކެއް ކޮށްފައި ވީނަމަވެސް ނަން ހާމަކުރަން ބޭނުން ނުވާ އެމެރިކާގެ އޮފިޝަލަކު މީޑިއާއަށް މައުލޫމާތު ދެމުން ބުނީ އެމާ ފުލުހުންނާއި ހަވާލުވީ އަމިއްލައަށެވެ. އޭނާގެ މައްޗަށް ދައުވާތަކެއް ކޮށްފައި ވަނީ ވެސް އަމިއްލަ އިސްނެގުމަށް ދިން އިއުތިރާފު ބަޔާންތަކެއްގެ މައްޗަށް ބިނާކޮށް ކަމަށް އޮފިޝަލް ބުންޏެވެ.\nއޮފިޝަލް އިތުރަށް ބުނީ އެލް ޗަޕޯގެ ކާޓެލް ކަމަށްވާ ސިނަލޯއާ ކާޓެލްގެ ސިއްރުތައް ވެސް ފުލުހުންނަށް އެމާ މިހާރު ދަނީ ކިޔައި ދެމުންނެވެ.\nއެމާ އަށް އުމުރުން 18 އަހަރުވީ ތަނުން އޭނާ ވަނީ އެލް ޗަޕޯ އާއި ކައިވެނި ކޮށްފައެވެ. އެއީ 2007 ވަނަ އަހަރު އެވެ.


Island expert ge bidheyseen ge muzaaharaa inn hayyarukuri meehun fonuvaalaifi | Mihaaru\nއައިލެންޑް އެކްސްޕާޓުގެ ބިދޭސީންގެ މުޒާހަރާ އިން ހައްޔަރުކުރި މީހުން ފޮނުވާލައިފި\nހުޅުމާލޭގައި މިދިޔަ މަހު ހަމަނުޖެހުން ހިންގި ސަރަހައްދުގައި ފުލުހުންނާއި އައިލެންޑް އެކްސްޕާޓްގެ މުވައްޒަފުން ހަރަކާތްތެރިވަނީ.-- ފޮޓޯ: ނިޝާން އަލީ/ މިހާރު\nމޯލްޑިވްސް އިމިގްރޭޝަންގެ އޮފިޝަލަކު މިއަދު ވިދާޅުވީ، މިދިޔަ މަހުގެ 13 ގައި ބޭއްވި މުޒާހަރާގައި، ރާއްޖޭގެ ގާނޫނާ ހިލާފު ވެގެން ހައްޔަރުކުރި 41 ބިދޭސީއަކު ފުލުހުން ހަވާލުކުރި ކަމަށެވެ. އޭގެ ތެރެއިން ބަންގްލަދޭޝްގެ 38 މީހަކު މިހާރު ވަނީ ފޮނުވާލައިފަ އެވެ. ބާކީ ތިބީ އިންޑިއާގެ ތިން މީހެކެވެ. ކޮވިޑް-19 އިން ރައްކާތެރިވުމަށް އެ ގައުމުގެ ބޯޑަރު ބަންދު ކޮށްފައިވާތީ، އެ މީހުން ފުރުވައިލެވެންދެން މިވަގުތު ބައިތިއްބާފައި ތިބީ ޑިޓެންޝަން ސެންޓަރުގަ އެވެ.\nހުޅުމާލޭގައި ކުރި މުޒާހަރާގައި ބިދޭސީން އުކި ގަލުން ޖެހި ބައެއް ފުލުހުންނަށް އަނިޔާވެ، އެ ސަރަަހައްދުގައި ހުރި ފިހާރައެއްގެ ބިއްލޫރިގަނޑު ވެސް ތެޅުނެވެ. ރަޔަޓް ގިއަރުގައި ތިބި ފުލުހުންގެ ފައުޖެއް އެ ސަރަހައްދަށް ދިޔައީ އޭގެ ފަހުންނެވެ. އެކަމަކު މާ ބޮޑު ހަމަނުޖެހުމެއް ނެތި، މީހުން ކޮންޓްރޯލްކޮށް ސަރަހައްދު ކޯޑަންކޮށް، ބިދޭސީން ލޭބާ ކުއާޓާޒްގެ ގޯތި ތެރެއަށް ވެއްދި އެވެ. މީހުން ހައްޔަރުކުރީ އޭގެ ފަހުންނެވެ.\nމުސާރައިގެ މައްސަލައިގައި ހިންގި ހަމަނުޖެހުމުގައި ހައްޔަރުކުރި މީހުންގެ ބަންދާ މެދު ގޮތެއް ނިންމަން ހުޅުމާލެ ކޯޓަށް ހާޒިރުކުރުމުން 15 ދުވަހުގެ މުއްދަތެއް ކޯޓުން ދިނެވެ.\nއެ މުވައްޒަފުންގެ މުސާރައިގެ މައްސަލަ ހައްލުކުރަން ލޭބަ ރިލޭޝަން އޮތޯރިޓީން ވެސް މަސައްކަތްކުރި އެވެ.\nއެ އޮތޯރިޓީގެ ޕްރޮގްރާމް އޮފިސަރު ހޫދު އައްބާސް އަހުމަދު ވިދާޅުވީ، ބިދޭސީން އެ މީހުންގެ ގައުމަށް ފޮނުވައިލީ މުސާރަ ދިނުމަށް ފަހު ކަމަށް އައިލެންޑް އެކްސްޕާޓް ކުންފުނިން އަންގާފައިވާ ކަމަށެވެ. އެކަމުގެ ލިޔުންތައް ފޮނުވަން އަންގާފައިވާ ކަމަށާއި ނަމަވެސް އަދި އެ ލިޔުންތައް ނުލިބޭ ކަމަށް ވިދާޅުވި އެވެ.\nއެ މުޒާހަރާ އިން ހައްޔަރުކުރި ބިދޭސީންގެ ތެރެއިން އެމްޑީ ރޮނީ އަށް ހިލޭ ގާނޫނީ އެހީތެރިކަން ފޯރުކޮށްދޭ، އެޑްވޮގާޑޯގެ ވަކީލް އަހުމަދު ޝާފިއު "މިހާރު" އަށް ވިދާޅުވީ ހައްގުތައް ހޯދުމަށް ކަމާބެހޭ މުއައްސަސަތަކަށް ހުށަހެޅުމަށް ޕަވާ އޮފް އެޓާނީ ތައްޔާރުކޮށް، ރޮނީގެ ސޮއި ހޯދުމަށް އޭނައާ ބައްދަލުކުރަން މިދިޔަ ހަފުތާގެ ހޯމަ ދުވަހު ޕޮލިސް ކަސްޓޯޑިއަލް އަށް ހުށަހެޅި ކަމަށެވެ. އެކަމަކު މިދިޔަ މަހުގެ 25 ވަނަ ދުވަހު ރޮނީ އިމިގްރޭޝަނާ ހަވާލުކޮށްފައިވާ ކަމަށް މައުލޫމާތުދިން ކަމަށާއި އެކަން ކޮށްފައިވަނީ ވަކީލުންނާ އެންގުމެއް ނެތި ކަމަށް ވެސް ވިދާޅުވި އެވެ.\nޝާފިއު ވިދާޅުވި ގޮތުގައި، ބިދޭސީން އިމިގްރޭޝަނާ ހަވާލުކުރުމުން އެކަމުގެ މައުލޫމާތު ސާފުކުރަން އެ އިދާރާ ވެސް އޭނާ ގުޅުއްވި އެވެ. އެކަމަކު ރަސްމީކޮށް އެފަދަ އެއްވެސް ކަމެއް ކަށަވަރެއް ނުކޮށްދިން ކަމަށް ވިދާޅުވެ، އޭނާ ވަނީ ކަންބޮޑުވުން ފާޅުކުރައްވައިފަ އެވެ.\n"މި ޚަބަރު ލިބުމާއެކު، އެކި ގޮތްގޮތުން އަޅުގަނޑުގެ މުވައްކިލާއި ބައްދަލުކުރަން ކުރި މަސައްކަތް ވަނީ ނާކާމިޔާބުވެފައި. މި ކަންބޮޑުވުން ހިއުމަން ރައިޓްސް ކޮމިޝަނާއި ހިއްސާކޮށް މައްސަލަ ބަލަން އެދިފައިވޭ. އިމިގްރޭޝަންގެ ހޮޓްލައިނަށް ތަކުރާރުކޮށް ގުޅަން މަސައްކަތް ކުރިއަސް ފޯނަށް ޖަވާބު ނުދޭތީ މުވައްކިލާ ބައްދަލުކުރަން މަގުފަހިއެއް ނުވޭ،" ޝާފިއު ވިދާޅުވި އެވެ.\nއެ މައްސަލަ އެޗްއާރުސީއެމަށް ހުށަހެޅުމުން، ސީރިއަސް ކަމެއްގެ ގޮތުގައި ބަލަމުން އަންނަ ކަމަށް ބުނި ކަމަށް ޝާފިއު ވިދާޅުވި އެވެ. އޭގެ އިތުރުން ބިދޭސީންގެ މައްސަލަ ރައްޔިތުންގެ މަޖިލީހުގެ ސަމާލުކަމަށް ގެނެސްފައިވާ ކަމަށް އޭނާ ވިދާޅުވި އެވެ.\nރޮނީއާ ހަވާލާ ދެއްވައި ޝާފިއު ވިދާޅުވީ، އެ ދުވަހު މީހުން ހައްޔަރުކުރީ ވެސް، މުޒާހަރާ ނިމުނުތާ އިރުތަކެއް ފަހުން، އެމީހުން އުޅޭ ތަނަށް ފުލުހުން ވަދެ ހޭންޑް ޕިކް ކޮށްގެންނެވެ. އޭގެ ތެރޭގައި މުޒާހަރާއަށް ނުދާ މީހުން ވެސް ހިމެނޭ ކަމަށް ވިދާޅުވި އެވެ.\nޝާފިއު ވިދާޅުވި ގޮތުގައި، ބިދޭސީންގެ މައްސަލައިގައި، ރާއްޖެ ވަނީ އިންޓަނޭޝަނަލް ލޭބަ އޯގަނިޒޭޝަން (އައިއެލްއޯ) ގެ މުއާހަދާތަކާ ހިލާފުވެފަ އެވެ.\nއައިލެންޑް އެކްސްޕާޓު ކުންފުނީގެ މެނޭޖިން ޑިރެކްޓަރު އަނޮން ސޮންގްޕަންޔާ "މިހާރު" އަށް ކުރިން ވިދާޅުވީ މައްސަލަ ހައްލުކޮށް މުވައްޒަފުންނަށް މުސާރަ ދޭން ފަށާފައިވާ ކަމަށެވެ. މުސާރައިގެ މައްސަލައިގައި މުވައްޒަފުން ދެން މުޒާހަރާ ނުކުރާނެ ކަމުގެ ޔަގީންކަން ވެސް އޭނާ އޭރު ދެއްވި އެވެ.\nފުލުހުން ބިދޭސީން އިމިގްރޭޝަން ބަންގްލަދޭޝް ލޭބާ ރިލޭޝަން އޮތޯރިޓީ މުޒާހަރާ ހުޅުމާލެ\nމިކަހަލަ ގާނޫނީ ވަކީލުން އުޅޭތީ މައްސަލައަކީ. ކިޔަވަނީ ދެލިގަނޑު. ކޮން ހިއުމަން ރައިޓްސް ކޮމިޝަނެއް. ރަނގަޅަށް އިމްގްރޭޝަނުން ކަންތައްތައް އެކުރީ, އެހެންނޫނީ އަނެއްކާ އެބައިގަނޑު މުޒާހަރާ ޖައްސާނެ. ސައިޒުކޮށްފަ ބައިތިއްބާ\nއިންޑިޔާމީހުންނަށް މާފުދީފަ ނުދީހުރިމުސާރަ ދޭގޮތަށްނިންމާ އެހެންނޫނީ ކޯފާވެދާނެ\nއެމިހުންނަށް މުސާރަދީފަޔޯ ފޮނުވަލީ، އެހެންވިއްޔާ މައްސަލައެއް ނެތް ، މުޒާހަރާނުކުރެވޭނެ ބޭރުމީހުންނަކަށް އެމީހުންނަށް އޮންނާނެ މުޒާހަރަނުކޮށް ޤަވައިދުގެތެރެއިން އެމީހުންނަށް ލިބެންޖެހޭ އެއްޗެއް ހޯދުމުގެ އިޙްތިޔާރު، ޤައުމުގެ ސަލާމަތިބަރުތަކާ ކުރިމަތިލަަފައި އަނިޔާކޮށްފައި ތަންތަނަށްގެއްލުންދިފައި އެވަރުވީމަ ވަގުތުން ޑިޕޯރޓް ކުރަންޖެހޭނީ ، ތިހެދި ހަމަރަނގަޅަށް.\nއެކީގަ މުސާރަ ދީފަތޯ ނޫނީ ނުދީތޯ؟ ކުރި މަސެއްކަތަށް މުސާރަ ނުދީ ފޮނުވާލުމަކީ އަނިޔާވެރި ކަމެއް... ގަވައިދާ ހިލާފަށް އުޅޭ ބިދޭސީން ފޮނުވާލާން ޖެހޭ\nތިއީ ކޯޓަކުން ކުރި ކަމެއް ނަމަ ސަލާމަތެއް ނުވީ ހެވެ.އެކަމަކު ސަރުކާރުގެ އެހެން އިދާރާތަކުން ޤާނޫނު އަސާސީ އާއި ޚިލާފު ވުމަކީ މައްސަލަ އެއް ނޫނެވެ.\nއިންޑިޔާގެ3ޓެރަރީސްޓުން ފޮނުވާލޭނެކަމާއި މެދު މަށަށް ޝައްކު. ނޫސްވެރިން މިކަމަށް ފާރަލާންވާނެ.\nމަގު މަތީ ބާޒާރުން ބަންގާޅިން ގެނެސް މިތަން ހަލާކު ނުކޮއް އަސާސީ މުސާރަޔަކައް ދިވެއްސަކައް 20.000 ރުފިޔާ ދީގެން މަސަތްކަތް ކުރުވޭތޯބަލާ\nސަޅިއެއްނު،7މަހަށްވުރެ ގިނަ ދުވަސް ވަންދެން މުސާރަނުދީ، ޑީޕޯރޓްކޮށްލީ، ބާކީ މީހުންނަށް ނުކުރޭނެ މުސާރަދޭށޭ ބުނަންވެސް.\nރިޒޫ - ރިޒް\nއަދި ތިއަށްވުރެ ސަޅި، ރިޒާ ކުރައްވަން ޖެހިވަޑައިގަންނަވާ ޚަރަދަކާ މި ހަވާލުވީ ދައުލަތުންނެވެ! https://mihaaru.com/report/78274\nރިޒްގެ ލާރި ސަރުކާރުން ދެއްކުމަކީ އިންސާފެއް އޮތް ކަމެއް ނޫން...\nޝާފިއުއަށް އެބިދޭސީ މީހާގެ ނަމުގައި ވާހަކަ ދެއްކުމުގެ އެއްވެސް ޤާނޫނީ ހަމައެއް ލިބިފައިނެތް. ޕަވަރ އޮފް އެޓާނީއެއް ދިން ކަމަށް ބެލެވޭނީ އެދިން މީހާގެ ސޮއިކޮށްފައި އޮތް ލިޔުމެއް ދިނުމުން. ވަކީލުންނޭ ކިޔައިގެން އުޅެނީ މުނާފިގުންގެ ސިފަ ހުންނަ މީހުން.\nވަކީލު އައްޔަނު ކުރި ލިޔުން އޮންނާނެ މޯލްޑިވްސް ޕޮލިސް ސަރވިސްގައި. ވާނުވާ ނޭނގި އަނގަ ނުތަޅާ\nޤާނޫނީ ހައިސިއްޔަތެއް ނޯންނާނެ ދޯ މުވައްކިލާ ބައްދަލުކުރުމުގެ ފުރުސަތު ނުދީ ގަދަބާރުން ޑީޕޯޓް ކޮށްލީމަ.. މިދުނިޔެމަތީ ކަލޭމެންނަށް ފަސާދަ ހިންގިދާނެ. އެކަމަކު ކަލޭމެންގެ މައްޗަށްވެސް އިންސާފު ޤާއިމް ކުރެވި އެނިކަމެތި އިންސާނުންގެ ޙައްޤާމެދު ސުވާލު ވެވޭނެ ދުވަހެއް އަންނާނެ. މަސައްކަތް ކުރުވާފަ ހަތްމަހުގެ މުސާރަ ނުދީ ގަދަކަމުން ރަށަށް ފޮނުވާލުމަކީ ބޮޑުވެގެންވާ އަނިޔާވެރިކަމެއް.. ޖަރީމާއެއް.. ފާފައެއް..\nހާދަ ވަކީލުން ދެކެ ރުޅިއައިއްސަ ތިހިރީ. ބުރޯ ހުރިހާ ވަކީލުން އެއް ނޫން. ކަމެއް ވާއިރަށް މުޖުތަމައުގެ އެންމެންނާ ދީމާއަށް ތިހެން އެއްޗެހި ނުގޮވާ. އާއިލާގެ އެކަކު ގޯސްކޮށް އުޅުމުން މުޅި އާއިލާ ފަލީހަތް ވާކަށް ނުޖެހޭ. މީކީ ޖާހިލިއްޔަ ޒަމާނެއް ނޫން.\nތިބުނާ އެއްޗެއް ހޯދަން އުޅެ ނުލިބުނު ވާހަކައެއްނޫންތަ އެބުނަނީ......\nކީއްވެ ޝަރީއަތްކޮށް އަދަބު ނުދިނީ؟ ތިހެން ކަންތައްކުރީމަ ޤައުމީ ސަލާމަތަށް ނުރައްކާވާނީ އެންނު. ނުފުރި އުޅޭ އެންމެން ނުކުމެ ގާއުކާ ތަންތަން ލޫޓުވާލީމަ ސަރުކާރު ހަރަދުގައި ވަގުތުން ފޮނުވާލަދެނީ\nސަޅި އެންނު ދޯ. މީކީ ގާނޫނެއް އޮންނަ ތަނެއް ނޫން. އޮތަސް އޮތީ ނިދާފަ.


Hulhumalegai City Councilge Offiheh Hulhuvanee\nހުޅުމާލޭގައި ސިޓީ ކައުންސިލްގެ އޮފީހެއް ހުޅުވަނީ\nމާލެ ސިޓީ ކައުންސިލްގެ އޮފީހެއް ވަރަށް އަވަހަށް ހުޅުމާލޭގައި ގާއިމް ކުރާނެ ކަމަށް މާލެ ސިޓި ކައުންސިލުން ބުނެފިއެވެ.\nމާލެ ސިޓީ ކައުންސިލްގެ ޑެޕިއުޓީ މޭޔަރު ޝަމާއު ޝަރިފް ރާއްޖެ ޓީވީގެ ''100 ދުވަސް'' ޕްރޮގްރާމްގައި ވާހަކަފުޅު ދައްކަވަމުން ވިދާޅުވީ މާލެ ސިޓީ ކައުންސިލްގެ އޮފީހެއް ވަރަށް އަވަހަށް ހުޅުމާލޭގައި ގާއިމް ކުރެވޭނެކަމަށާއި، މިކަން ކުރަން ވިސްނާފައި ވަނީ ސިޓީ ކައުންސިލްގެ ހިދުމަތްތަށް ފުޅާ ދާއިރާއެއްގައި ދިނުމަށްކަމަށެވެ. އަދި މިކަމުގެ ސަބަބުން ހުޅުމާލޭގެ މައްސަލަތަކަށް ހައްލު ހޯދަން މަސަކަތް ކުރެވޭނެ ކަމަށް ވެސް އެނާ ވިދާޅުވިއެވެ.\nއަދި މާލޭގެ ކުނި ނައްތާލުމުގެ މަސައްކަތް ވަރަށް ގާތުން ބަލަމުންދާ ކަމަށާއި، ވެމްކޯ އާއި ސިޓީ ކައުންސިލްގެ މެދުގައި ހެދިފައިވާ އެގްރީމެންޓުގެ ދަށުން އެންމެ އެކަށީގެން ވާ ގޮތަށް އެ މަސައްކަތް ކުރިއަށް ގެންދަން މަސައްކަތް ކުރަމުންދާ ކަމަށް ޝަމާއު ވިދާޅުވިއެވެ.\nޕާކިން އާ ބެހޭގޮތުން ވާހަކަފުޅު ދައްކަވަމުން ޝަމާއު ވިދާޅުވީ، ޓްރާންސްޕޯޓް މިނިސްޓްރީ އާއި ހައުސިން މިނިސްޓްރީ އާއި ވާހަކަ ދެކެވިގެން ބައެއް ސަރަހައްދު ތަކުގައި ޕާކު ކުރަން ޖާގަހެދުމުގެ މަސައްކަތް ކުރަމުން ދާ ކަމަށެވެ.\nމީގެ އިތުރުން މާލެ ފެހި ކުރުމުގެ މަސައްކަތުގެ ދަށުން މި އަހަރު މާލޭގައި ގަސް އިންދޭނެ ކަމަށާއި، ކުރިއަށް އޮތް ދެމަސް ތެރޭ 1000 ގަސް އިންދަން ހަމަޖެހިފައި ވާކަމަަށް ޝަމާއު ވިދާޅުވިއެވެ.\nމާލެ ހުޅުމާލެ ސިޓީ ކައުންސިލް


SunOnline: Bon govvaali kamah Adhuham court gai ebbas vejje\nބޮން ގޮއްވާލި ކަމަށް އަދުހަމް ކޯޓުގައި އެއްބަސްވެއްޖެ\nއައިޝަތު ނުޒުހާ 21 Sep 2021, 14:56\nއަދުހަމް --- ސަން ފޮޓޯ/ މުހައްމަދު މުޒައްޔިން ނާޒިމް\nމޭ ހައެއް ހަމަލާގައި އަމަލީ ގޮތުން ބައިވެރިވި އަދުހަމް އަހުމަދު ރަޝީދުގެ މައްޗަށް ކޮށްފައިވާ ދައުވާތަކަށް އޭނާ ކްރިމިނަލް ކޯޓުގައި އެއްބަސްވެއްޖެއެވެ.\nދައުލަތުން ވަނީ އަދުހަމާއެކު އިއުތިރާފުގެ އެއްބަސްވުމެއް ހަދައިފައެވެ. އެގޮތުން ހަތަރު ދައުވާއަކަށް އޭނާ ވަނީ އެއްބަސްވެފައެވެ.\nކްރިމިނަލް ކޯޓުގައި މިއަދު ކުރިއަށް ދިޔަ އަޑުއެހުމުގައި އަދުހަމް ވަނީ އޭނާ ދައުލަތާއެކު އެއްބަސްވުން ހެދީ އެއްވެސް މަޖުބޫރުކަމެއް ނެތި ކަމަށް ބުނެފައެވެ.\nކޯޓުގައި އަދުހަމް ވަނީ އޭނާގެ މައްޗަށް ކޮށްފައިވާ ހަތަރު ދައުވާއަށް ވެސް އިއުތިރާފްވެފައެވެ.\nއަދުހަމްގެ މައްޗަށް ކޮށްފައިވަނީ ޓެރަރިޒަމްގެ އަމަލެއް ކުރުމުގެ ދައުވާއާއި ޓެރަރިޒަމް ގެ އަމަލެއް ކުރަން ރޭވުމުގެ ދައުވާއާއި ޓެރަރިސްޓު ޖަމާއަތަކަށް ތާއީދު ކުރުމުގެ ދައުވާގެ އިތުރުން ތޫނު އެއްޗެއް ނުވަތަ ނުރައްކާތެރި އެއްޗެއް ބެނުންކޮށްގެން މީހަކު މަރާލަން އުޅުނު ކަމުގެ ދައުވާއެވެ.\nއިއުތިރާފްގެ އެއްބަސްވުމުގެ ދަށުން އަދުހަމަށް 23 އަހަރުގެ ޖަލު ހުކުމެއް އަންނާނެއެވެ.\nއަދުހަމަކީ ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދަށް ދިން ހަމަލާގައި ނީލޯފަރު ހިނގުމުގެ ކުރިމަތީގައި ހުންނަ އަތަމާ ޕެލަސް ތެރޭ ހުރެ ބޮން ގޮއްވަން ރިމޯޓަށް ފިއްތިކަމަށް ފުލުހުން ތުހުމަތުކުރާ މީހާއެވެ. އަދުހަމް ހައްޔަރު ކުރީ މިދިޔަ މެއި ނުވަ ވަނަ ދުވަހު ފަތިސް ގަޑީގައި، ހުޅުމާލެއިންނެވެ.\nމީގެ ކުރިން ފުލުހުން ވަނީ، އައިއީޑީ ގޮއްވާލި ވަގުތު އަދި އޭގެ ކުޑަ ވަގުތުކޮޅެެއްގެ ކުރިން އަދުހަމްގެ ހަރަކާތްތައް ހުރި ގޮތާއި، އެ ހާދިސާގެ ފަހުން އޭނާގެ ހަރަކާތްތައް ހުރިގޮތް ފެންނަ ސީސީޓީވީ ފޫޓޭޖު އާންމުކޮށްފައެވެ.\nއެ ފުޓެޖުން، އައިއީޑީ ގޮއްވާލުމުގެ ކުރިން އަދުހަމް އަތަމާ ޕެލަސް ތެރޭ ފޯނުން ވާހަކަ ދައްކަން ހުންނަތަން ފެނެއެވެ. އޭނާ ހުންނަނީ ފައިވާން ބާލައި، ފާރުގައި ފައި ޖައްސައިގެންނެވެ. އެތަނުން ނެގި ފުޓް ޕްރިންޓާއި، އަދުހަމް ހައްޔަރުކުރުމަށް ފަހު ނެގި ފޫޓްޕްރިންޓް ދިމާވާ ކަމަށް ފުލުހުން ވަނީ މީގެ ކުރިން ބުނެފައެވެ.\n"މެއި ހަޔެއްގެ ހަމަލާއަށް ފަންޑު ކުރި މީހުން އަދި ހޯދޭނެ"


Kartik aaek massalaeh nujehey: Sunny Singh\nކާރްތިކާއެކު މައްސަލައެއް ނުޖެހޭ: ސަނީ ސިންގް\nސަނީ ސިންގް އާއި ކާރްތިކް\nސަނީ ސިންގް އާއި ކާރްތިކް އާރްޔަން އެންމެ ފުރަތަމަ ސްކްރީނުން ފެނުނީ ދެ އެކްޓަރުން އެކުގައި ކުޅުނު ޑައިރެކްޓަރު ލަވް ރަންޖަންގެ "ޕިޔާރް ކާ ޕަންޗްނާމާ 2" އިންނެވެ. އެ ފިލްމަށް ވަރަށް ރަނގަޅު ކާމިޔާބެއް ލިބުނެވެ. އޭގެ ފަހުން ހަމަ މި ދެ އެކްޓަރުން ލައިގެން ލަވް ރަންޖަން ވަނީ "ސޯނޫ ކީ ޓީޓޫ ކީ ސްވީޓީ" އުފައްދާފަ އެވެ. އެ ފިލްމަކީ ވެސް ސުޕަހިޓެކެވެ\n"ސޯނޫ ކީ ޓީޓޫ ކީ ސްވީޓީ" ގެ ސަބަބުން ކާރްތިކް އަށް ބޮލީވުޑްގެ އެކްޓަރުންގެ އެންމެ ކުރީ ސަފަށް ވަނުމުގެ ފުރުސަތު ލިބުނެވެ. ނަމަވެސް ސަނީއަކަށް އެހާ ބޮޑު ކުރިއެރުމެއް ނުލިބުނެވެ. އިންޑިއާގެ ބައެއް ނޫސްތަކުން ބުނަނީ ކާރްތިކް އާއި ސަނީގެ މެދުގައި މިހާރު މައްސަލަތަކެއް ޖެހިފައިވާ ކަމަށާއި ދެ އެކްޓަރުން އެކަކު އަނެކަކާ ވާހަކަ ވެސް ނުދައްކާ ކަމަށެވެ.\nނަމަވެސް ބޮލީވުޑް ހަންގާމާއަށް ދީފައިވާ އިންޓަވިއު އެއްގައި ސަނީ ވަނީ އޭނާ އާ ކާރްތިކްގެ މެދުގައި އެއްވެސް މައްސަލައެއް ނެތް ކަމަށް ބުނެފަ އެވެ. ދެ މީހުން އަބަދު އަރާރުންވާ ކަމަށާއި ނަމަވެސް ފަސް ވަރަކަށް މިނެޓް ނުވަނީސް ރުޅި މަޑުވެ އަލުން ސުލްހަވާ ކަމަށް ވެސް ސަނީ ބުންޏެވެ.\nސަނީ، 34، ބުނީ ކާރްތިކް އާއި އޭނާގެ މެދުގައި އެއްވެސް ސިއްރެއް ނޯންނާނެ ކަމަށާއި ދެ މީހުން ކުރާ ކަންތައްތައް އެކަކު އަނެކަކަށް ވަރަށް ރަނގަޅަށް އެނގޭނެ ކަމަށެވެ. ސަނީ ވަނީ ކާރްތިކްގެ "ޕަތީ ޕަތުނީ އައުރް ވޯ" ގައި ވެސް ކުޑަ ރޯލެއް ކުޅެފަ އެވެ. އެއީ ވެސް ކާރްތިކް އާ އޮންނަ ގުޅުން ރަނގަޅުކަމުން ކުޅެދިން ރޯލެއް ކަމަށް ސަނީ ބުނެފައި ވެއެވެ.\nކާރްތިކް އެންމެ ފަހުގެ ރިލީޒް ކަމަށްވާ "ލަވް އާޖް ކަލް" އާއި ސަނީގެ "ޖެއި މަމްމީ ދީ" އަށް ބޮކްސް އޮފީހުގައި ވަނީ ވަރަށް ބޮޑު ނާކާމިޔާބީ އަކާ ކުރިމަތިވެފަ އެވެ.


January mahuge mira ge aamdhanee 1.79 billion rufiyaa - Hali News\nޖަނަވަރީ މަހު މީރާގެ އާމްދަނީ 1.79 ބިލިއަން ރުފިޔާ\n11 February 2021, 16:33\nޖަނަވަރީ 2021 ގައި މީރާއަށް 1.79 ބިލިއަން ރުފިޔާ ބަލައިގަނެފައިވާކަމަށް އެ އޮތޯރިޓީން މައުލޫމާތު ދެއްވައިފިއެވެ. މި އަދަދަކީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއަށްވުރެ 1.2 ޕަސެންޓް ދަށް އަދަދެކެވެ.\nމީރާއިން މައުލޫމާތު ދެއްވި ގޮތުގައި، ޖަނަވަރީ 2020 ގައި ލިބުނު އާމްދަނީ އާ އަޅާބަލާއިރު ޖަނަވަރީ 2021 ގައި ލިބިފައިވާ އާމްދަނީ ދަށްވުމުގެ މައިގަނޑު ސަބަބަކީ ކޮވިޑް-19 އާ ގުޅިގެން ފަތުރުވެރިން ރާއްޖެއަށް ޒިޔާރަތްކޮށްފައިވާ މިންވަރު ދަށްވެފައިވުމުގެ ސަބަބުން ޓޫރިޒަމް ދާއިރާގެ އިޤްތިޞާދީ ހަރަކާތްތައް ކުރިއަށްވުރެ މަދުވެ، ޓޫރިޒަމް ދާއިރާއިން ޓެކުހުގެ ގޮތުގައި ލިބިފައިވާ އާމްދަނީ ދަށްވެފައިވުމެވެ. މިގޮތުން، ގްރީން ޓެކްސް އަދި އެއަރޕޯޓް ޑިވެލޮޕްމަންޓް ފީ ފަދަ ޓެކުހުން ލިބިފައިވާ އާމްދަނީ ވަނީ ދަށްވެފައެވެ. ނަމަވެސް، ޓޫރިޒަމް ދާއިރާގެ އިޤްތިޞާދު މިހާރު ރަނގަޅުވަމުން ދާތީ، ޓީ.ޖީ.އެސް.ޓީގެ ގޮތުގައި ލިބޭ ފައިސާ އިތުރުވަމުން އަންނަ ކަމަށް މީރާއިން ފާހަގަކުރެއެވެ.\nޖަނަވަރީ 2021 ގައި މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ އާމްދަނީން ނަގާ ޓެކުހެވެ. އެއީ 43.4% ނުވަތަ 777.46 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ ޖީ.އެސް.ޓީ އިންނެވެ. އެއީ %41.0 ނުވަތަ 734.60 މިލިއަން ރުފިޔާއެވެ. މީގެ އިތުރުން، ގްރީން ޓެކްސްގެ ގޮތުގައި 57.35 މިލިއަން ރުފިޔާ (3.2%)، ޓޫރިޒަމް ލޭންޑް ރެންޓް ގޮތުގައި 52.34 މިލިއަން ރުފިޔާ (2.9%)، ބީ.ޕީ.ޓީގެ ގޮތުގައި 45.57 މިލިއަން ރުފިޔާ (2.5%) އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 123.35 މިލިއަން ރުފިޔާ (6.9%) ހިމެނެއެވެ.


Gaumee team ah aa fitnas coach eh hamajahsaifi\nމޮންޓަނީގްރޯގެ ފިޒިކަލް ޓްރެއިނިންގެ ތަޖުރިބާކާރެއް ކަމަށްވާ، މިރުކޯ ކުރުނިޗް ގައުމީ ޓީމުގެ އާ ފިޓްނަސް ކޯޗް ކަމަށް ހަމަޖައްސައިފި އެވެ.\nއެންމެ ފަހުން ރާއްޖޭގެ ފިޓްނަސް ކޯޗެއްގެ ގޮތުގައި ހުރީ ވެސް، މޮންޓަނީގްރޯގެ ތަޖުރިބާކާރެއް ކަމަށްވާ، ވަލްޑަމީރު ކުރުނިޗް އެވެ. އޭނާ މިހާރު ވަނީ މިޔަންމާގެ ގައުމީ ޓީމުގެ ފިޓްނަސް ކޯޗް ކަމާ ހަވާލުވެފަ އެވެ.\nގައުމީ ޓީމުގެ އާ މެނޭޖަރު ޔާމީން އިބްރާހިމް (ޔާންބެ) ވިދާޅުވީ ކްރުނިޗް ރާއްޖޭގެ ޓީމުގެ ފިޓްނަސް ކޯޗް ކަމަށް ހަމަޖެއްސީ މި މަހު ކަމަށެވެ. ވޯލްޑް ކަޕް ކޮލިފައިން މެޗުތަކަށް ކަމަށެވެ.\nމިރުކޯގެ ލިންކްޑިން ޕްރޮފައިލުން އެނގޭ ގޮތުގައި އޭނާ ވަނީ މޮންޓަނީގުރޯގެ ޔނިވަސިޓީން ފިޓްނަސް އާއި ފިޒިކަލް އެޑިއުކޭޝަންގެ ރޮނގުން ބެޗްލާސް ހާސިލު ކޮށްފަ އެވެ.\nމިދިޔަ އަހަރު ސާފް ޗެމްޕިއަންޝިޕުން ފެށިގެން ރާއްޖޭގެ އެސިސްޓެންޓް ކޯޗެއްގެ ގޮތުގައި މަސައްކަތް ކުރަމުން އަންނަ ބެލްޖިއަމް ގެލާ ޝެކިލާޒީ ވަނީ ކޮލިފިކޭޝަން މެޗުތަކަށް ވެސް ރާއްޖޭގެ ޓީމާއެކު މަސައްކަތް ކުރަން ފަށާފަ އެވެ.\nކޮލިފިކޭޝަންގައި، އަންނަ މަހު ގުއާމް އާއި ޗައިނާ އާ ދެކޮޅަށް ކުޅޭ މެޗަށް ތައްޔާރު ވުމަށް ގައުމީ ޓީމުން ވަނީ ޓްރޭނިންއަށް ލަންކާގައި ކޭމްޕް ކޮށްފަ އެވެ. އެފްއޭއެމްގެ ރައީސް ބައްސާމް އަދީލް ޖަލީލް ވަނީ ލަންކާގައި ކޭމްޕްކޮށްފައިވާ ގައުމީ ޓީމާ ރޭ ޓީމާ ބައްދަލު ކުރައްވާފަ އެވެ.\nރާއްޖޭގެ ފުރަތަމަ މެޗުގައި އަންނަ މަހު ފަސް ވަނަ ދުވަހު ކުޅޭނީ ގުއާމްގަ އެވެ. އޭގެ ފަސް ދުވަސް ފަހުން ޗައިނާ އާ ދެކޮޅަށް މާލޭގައި ކުޅުމަށް ވަނީ ހަމަޖެހިފަ އެވެ. ވޯލްޑްކަޕް އަދި އޭޝިއަން ކަޕް ކޮލިފިކޭޝަން އެއްކޮށްލައިގެން ގެންދާ ކޮލިފިކޭޝަންގައި ރާއްޖޭގެ ޓާގެޓަކީ 2023 ވަނަ އަހަރު ޗައިނާގައި ބާއްވާ އޭޝިއަން ކަޕަށް ކޮލިފައި ވުމެވެ.


Covid balimeehaku geygai hurinama balan jehey kankan\nކޮވިޑް ބަލިމީހަކު ގޭގައި ހުރިނަމަ ބަލަން ޖެހޭ ކަންކަން\nގޭ މީހަކު ކޮވިޑަށް ޕޮޒިޓިވް ވެއްޖެނަަމަ ހުރިހާ ތަނެއް ސާފުކޮށް ސެނިޓައިޒް ކުރަންޖެހޭ\nކޮރޯނާވައިރަހުގެ މުޅިން އާ ރާޅެއް ގައުމަށް ކުރިމަތިވެފައިވާ މި ދަނޑިވަޅުގައި ރައްކާތެރިކަމުގެ ގޮތުން ކުރެވޭނީ ކޮން ކަހަލަ ކަންތައްތަކެއްތޯ ބައެއް މީހުން ސުވާލު ކުރި އެވެ. ހާއްސަކޮށް މިހާރު މި އުޅޭ ކޮވިޑްގެ ވައްތަރަކީ ކުރީގައި އުޅުނު ވޭރިއަންޓް އާ ބަލާއިރު މާ ފަސޭހައިން ގައިން ގަޔަށް އަރާ އެއްޗަކަށް ވާތީ މި ބަލިން ސަލާމަތްވުން މިހާރު ވަނީ ކުރިޔަށް ވުރެ މާ އުނދަގޫ ކަމަކަށް ވެފަ އެވެ. ޚާއްސަކޮށް ގޭގައި އުޅޭ މީހަކަށް ބަލި ޖެހިއްޖެނަމަ ދެން އެ ގެއެއްގެ އެންމެން ތިބެން ޖެހެނީ ބިރުން ގޮސް ހަދާނެ ގޮތް ހުސްވެފަ އެވެ.\nހޮސްޕިޓަލުތައް ފުރިފައިވާތީ ކޮވިޑަށް ޕޮޒިޓިވްވާ އެންމެން ގެންދެވޭކަށް ނޯވެ އެވެ. އެހެންވެ އަމިއްލަ ގޭގައި ކޮޓަރީގައި ކަރަންޓީނުވާން ގިނަ ބަޔަކަށް އިރުޝާދު ދީފައި ވެއެވެ. އަދި މިހާރު ކޮވިޑް ޖެހިފައި ތިބި ގިނަ މީހުން ތިބީ ވެސް ކޮޓަރި ކޮޓަރީގައި ބަންދު ވެގެންނެވެ.\nމިފަދަ މީހުންނަށް އަޅާލާނީ އެހީތެރިކަން ފޯރުކޮށް ދޭނެ އެންމެ ރަނގަޅު ގޮތަކީ ކޮބައިކަން އެނގިފައި އޮތުން ވަރަށް މުހިއްމެވެ. އެމީހުންނަށް އެހީތެރިވާން އުޅެނިކޮށް އެހެން މީހުންނަށް ބަލި އަރާފާނެތީ އެވެ. އެގޮތުން ފަސް ކަމަކަށް ވަރަށް ސަމާލުވާން ޖެހެ އެވެ.\nފުރަތަމަ ކަމަކީ ގޭގައި އުޅޭ ހުރިހާ ވަގުތެއްގައި ވެސް މާސްކް އަޅައިގެން އުޅުމެވެ. އަދި ގިނަ ގިނައިން އަތް ދޮވުމެވެ. ކޮވިޑް ޖެހިފައިވާ މީހަކަށް އެހީތެރި ވެދޭ ކޮންމެ ފަހަރަކު ރަނގަޅަށް އަތްދޮވެ އަތް ސެނިޓައިޒް ކުރުމަކީ މުހިއްމު ކަމެކެވެ. އަދި ވީވަރަކުން އަނގަޔާއި ނޭފަތާއި ލޮލުގައި އަތް ނުލުމަކީ ވެސް ބަލިން ސަލާމަތްވާން އެޅޭ ބާރަކަށް ވާނެ އެވެ.\nދެ ވަނަ ކަމަކީ ކޮވިޑް ބަލި މީހާއަށް ކާން ބޯން ދޭން ބޭނުންކުރާ ތަށި، ސަމުސާ ފަދަ އެއްޗެތި މުޅިން ވަކި ކުރުމެވެ. އެންމެ ރަނގަޅު ގޮތަކީ ކައްކަން ބޭނުންކުރާ ތެލި ފަދަ ތަކެތި ވެސް ވަކި ކުރުމެވެ.\nއަދި އެމީހުންނަށް ކައްކާ ކާންދޭން ބޭނުންކުރާ ތަށި ފަދަ ތަކެތި ދޮންނަ އިރުވެސް މާސްކް އަޅައިގެން ހުރުމާއި އަންގި ލައްވައިގެން ހޫނު ފެނުން ތަށި ފަދަ ތަކެތި ދޮވުމެވެ. އަދި ދޮވެ ނިންމާފައި ސިންކާއި އަތް ރަނގަޅަށް ދޮވެ ޑިސްއިންފެކްޓް ކުރުމެވެ.\nއާދަކޮށް އަތްލާން ޖެހޭ ހުރިހާ އެއްޗެއް ސްވިޗްބޯޑު، މޭޒުމަތި، ރިމޯޓް، ދޮރުގެ ގޮބު، އިސްކުރު ފަދަ އެއްޗެތި ސާފުކޮށް ސެނިޓައިޒް ކުރުމަކީ ވެސް މުހިއްމު ކަމެކެވެ.\nބަލި ޖެހިފައިވާ މީހާ ވަކިން ތަނެއްގައި އައިސޮލޭޓް ވެގެން ހުއްޓަސް ބަލި ނުޖެހޭ މީހުންގެ ސިއްހަތު ވެސް ގަވާއިދުން މޮނިޓާ ކުރުމަކީ ވެސް ވަރަށް މުހިއްމު ކަމެކެވެ. ބަލީގެ އެއްވެސް އަލާމާތެއް ފެނޭތޯ އަބަދުވެސް ޗެކް ކުރަން ވާނެ އެވެ. މިސާލަކަށް ހުން އައުން، ކެއްސުން، އަރިދަފުސްރޯގާގެ އަލާމާތްތައް، ނޭވާ ކުރުވުން ފަދަ ކަމެއް ދިމާވެއްޖެނަމަ އަވަހަށް ޓެސްޓް ކުރުން މުހިއްމެވެ.\nބަލި ޖެހިފައިވާ މީހާ އާއި އެންމެ ގާތްކޮށް އުޅުނު މީހުން 14 ދުވަހު ކަރަންޓީނުގައި ތިބުމަކީ ވެސް ބަލި ފެތުރުން ހުއްޓުވުމަށް ކޮންމެހެން ކުރަން ޖެހޭނެ ކަމެކެވެ.


އެމްޑީޕީ ބައިބައިކުރަން އެކުރަނީ ބޭކާރު މަސައްކަތެއް: ހަސަން ލަތީފު – Haftha\nFri, 18 September, 2020, 3:20 pm\nއެމްޑީޕީ ބައިބައިކުރަން އެކުރަނީ ބޭކާރު މަސައްކަތެއް: ހަސަން ލަތީފު\nއެމްޑީޕީ ބައިބައިކުރަން ކުރާ މަސައްކަތަކީ ބޭކާރު މަސައްކަތެއް ކަމަށް އެ ޕާޓީގެ ޗެއާޕާސަން ހަސަން ލަތީފް ވިދާޅުވެއްޖެއެވެ.\nހަސަން ލަތީފް މިއަދު ކުރެއްވި ޓުވީޓެއްގައި ވިދާޅުވީ އެމްޑީޕީ ބައިބައި ނުވާނެ ކަމަށާއި ނުވެސް ކުރެވޭނެ ކަމަށެވެ. ޕާޓީގެ މެންބަރުން އެކަން އެހެން ވިޔަކަ ނުވެސް ދޭނެ ކަމަށް ވިދާޅުވި އެވެ.\n"ބައިބައި ކުރެވިދާނެ ކަމަށް ހީކޮށްގެން އެ މަސައްކަތް ކުރާ މީހުން އެ ކުރަނީ ވަރަށް ބޭކާރު މަސައްކަތެއް،" ހަސަން ވިދާޅުވި އެވެ.\nހަސަން ލަތީފު މިހެން ވިދާޅުވީ އެމްޑީޕީގެ ގުރޫޕެއްގައި ރައީސް ނަޝީދު ވެސް ވަނީ އެމްޑީޕީ ބައިބައި ނުވާނެ ކަމަށާއި އެކަމާ ކަންބޮޑުނުވުމަށް އެދިވަޑައިގެންފަ އެވެ. އަދި ވިދާޅުވީ އެމްޑީޕީގެ ތެރޭގައި އަބަދުވެސް ހިޔާލު ތަފާތު ވާނެ ކަމަށެވެ.\nއިކޮނޮމިކް މިނިސްޓަރު ފައްޔާޒު އިސްމާއިލްގެ އިތުބާރު ނެތް ކަމުގެ މައްސަލަ ވައްދަން އުޅުނު ހިސާބުން އެމްޑީޕީގެ ތެރޭގައި ހިޔާލު ތަފާތުވުން ވަރަށް ބޮޑަށް އުފެދި، އެމްޑީޕީއަށް ނިސްބަތްވާ މަޖިލިސް މެންބަރުން ވެސް ވަނީ ދެބަޔަކަށް ބެހިފަ އެވެ.\nއެގޮތުން ފައްޔާޒު މަގާމުން ދުރުކުރުމުގެ މަސައްކަތަކީ ރައީސް ނަޝީދު އިސްވެ ހުންނަވާ ކުރައްވާ ކަމެއް ނަމަވެސް ރައީސް ސޯލިހު ވަނީ ފައްޔާޒުގެ ދިފާއުގައި ވާހަކަފުޅު ދައްކަވައިފަ އެވެ. އެމަނިކުފާނު ވިދާޅުވި ގޮތުގައި ފައްޔާޒު މަގާމުން ދުރުކުރަން ޖެހޭ ސަބަބެއް ނެތެވެ. އަދި ފައްޔާޒު ސަލާމަތް ކުރައްވާނެ ކަމަށް ވެސް ވަނީ ވިދާޅުވެފަ އެވެ.


ކޮވިޑް19 އާއި ގުޅިގެން ދޫކުރާ ދަނޑުބިން ލިބޭ ފަރާތްތަކުގެ ލިސްޓް އާންމު ކުރުން - R. Fainu Council\nކޮވިޑް19 އާއި ގުޅިގެން ދޫކުރާ ދަނޑުބިން ލިބޭ ފަރާތްތަކުގެ ލިސްޓް އާންމު ކުރުން\nފައިނު ކައުންސިލް އިދާރާ 1:55 AM އިޢުލާން, ދަނޑުދޫކުރާކޮމެޓީ\nކޮވިޑް19 އާއި ގުޅިގެން ދިމާވެދާނެ އިޤްތިސާދީ ދަތި ހާލަތާއި ގުޅިގެން، ދަނޑުވެރިކަން ކުރަން ބޭނުންވާ ފަރާތްތަކަށް ދަނޑުބިމަށް އެދި ހުށަހެޅުމަށް ހުޅުވާލެވުނު ފުރުޞަތުގައި އެކަމަށް އެދި ފޯމް ހުށަހަޅުއްވާފައިވާ ފަރާތްތަކުގެ ތެރެއިން ދަނޑުވެރިކަން ކުރުމަށް ދަނޑުބިން ދޫކުރުމުގެ އުޞޫލުގެ ދަށުން ދަނޑު ލިބުނު ފަރާތްތަކުގެ ލިސްޓް މިއިޢުލާނާއިއެކު އާންމު ކުރީމެވެ.\nވީމާ، މިލިސްޓާއިމެދު އެއްވެސް ޝަކުވާއެއް އޮތްނަމަ، ޝަކުވާ ހުށަހަޅާ ފޯމް މެދުވެރިކޮށް 18 ޖޫން 2020 ވާ ބުރާސްފަތި ދުވަހުގެ 12.00 ގެ ކުރިން އެޝަކުވާއެއް ހުށަހެޅުއްވުން އެދެމެވެ. ޝަކުވާ ހުށަހަޅާ ފޯމް މިއިދާރާއިން ލިބެން ހުންނާނެއެވެ. ދަނޑު ލިބުނު ފަރާތްތަކުގެމެދުގައި ބާއްވާ ގުރުއަތުނެގުން އޮންނާނެ ތާރީޚް ފަހުން އަންގާނޭ ވާހަކަ ދެންނެވީމެވެ.\nތާރީޚް ހ: 25 ޝައްވާލް 1441 ތާރީޚް މ: 16 ޖޫން 2020\nގުޅުންހުރި ފައިލް: ދަނޑުބިން ލިބުނު މީހުންގެ ލިސްޓް\nކޮވިޑް19 އާއި ގުޅިގެން ދޫކުރާ ދަނޑުބިން ލިބޭ ފަރާތްތަކުގެ ލިސްޓް އާންމު ކުރުން Reviewed by ފައިނު ކައުންސިލް އިދާރާ on 1:55 AM Rating: 5


Hoadedhoo bandharuge masahkaiykuraa site ah bayaku gehlundheefi - AO News\nގދ. ހޯނޑެއްދޫ ބަނދަރުގެ މަސައްކަތްކުރާ ސައިޓަށް ބަޔަކު ގެއްލުން ދީފި\nގދ. ހޯނޑެއްދޫ ބަނދަރުގެ މަސައްކަތްކުރާ ހެވީ ފޯސްގެ މަސައްކަތްކުރުމަށް ބޭނުންކުރާ ސާމާނު ބެހެއްޓިފައިވާ ސައިޓަށް މިރޭ އިރާކޮޅު ބަޔަކު ގެއްލުންތަކެއް ދީފިއެވެ.\nއޭ.އޯ ނިއުސް އަށް މައުލޫމާތު ލިބިފައިވާ ގޮތުގައި މި އަމަލު ހިންގާފައިވަނީ މިރޭގެ ތަރާވީސް ނަމާދުގެ ގަޑީގައެވެ. ސައިޓްގެ ވަށައިގެން ޖަހާފައިވާ ފެންސު އެއްކޮށް ކަހަލަ ގޮތަކަށް ހަލާކު ކޮށްލާފައި ވާކަމަށްވެސް މައުލޫމާތު ލިބެއެވެ. މިޢަމަލު ކުށްވެރިކޮށް މަޑަވެލި ދާއިރާގެ މަޖްލިސް މެމްބަރު ހުސައިން ފިރުޝާން ވަނީ ނުރުހުން ފާޅުކޮށް ފޭސްބުކް ޕޯސްޓެއް ކޮށްފައެވެ.\nފިރުޝާން ގެ ޕޯސްޓްގައި “މިއީ ވަރަށް ދެރަ އަދި އެހާމެ ދަށު ދަރަޖައިގެ އަމަލެއް. ހޯނޑެއްދޫ ބަނދަރު ހަދަން ގޮސް ތިބި މީހުންގެ ސައިޓަށް ގެއްލުން ދީގެން ވާނެ މޮޅެއް ނެތް. އަދި ނުކުންނާނެ ރަނގަޅު ނަތީޖާއެއްވެސް ނެތް. މިކަން އެންމެ ހަރުކަށި އިބާރާތުން ކުއްވެރިކުރަން. މިފަދަ ނާތަހުޒީބު އަމަލުތަކުން ދުރުހެލިވެ ތިބުމަށް ގޮވާލަން. އަދި ރަށުގެ ތަރައްޤީއަށް ކުރާ މަސައްކަތްތަކަށް ހުރަސް ނޭޅުމަށްވެސް ގޮވާލަން. އަޅުގަނޑުމެން އެންމެނަށް ހެޔޮ ވިސްނުން ދެއްވާށި” އެ ބޭފުޅާގެ ޝުޢޫރު ހިއްސާ ކުރެއްވިއެވެ. މިކަމާއި ގުޅިގެން ހެވީ ފޯސްގެ ބަހެއް ހޯދުމަށް މަސައްކަތް ކުރުމުން އެކުންފުނީގެ ބަހެއް ލިބޭގޮތެއް ވަނީ ނުވެފައެވެ.\nމީގެ އިތުރުން ދެމަހެއްހާ ދުވަސް ކުރިން ހޯނޑެއްދޫ އާއި ކޯޒްވޭ އަކުން ގުޅާލެވިފައި އޮންނަ މަޑަވެލީ ނަރުދަމާގެ މަސައްކަތުގައި ބޭނުންކުރަމުން ދިޔަ އެކްސްކަވޭޓަރ އަކަށްވެސް އެކިވަރުގެ ގެއްލުން ދީފައިވެއެވެ.\nހެވީ ފޯސް ޕްރައިވެޓް ލިމިޓެޑްމަޑަވެލީ ދާއިރާގެ މެމްބަަރު ހުސައިން ފިރުޝާންގދ. ހޯނޑެއްދޫގދ. ހޯނޑެއްދޫ ކައުންސިލް\nގދ ހޯޑެއްދޫގައި ތަރައްގީކުރި ނޭޗަރ ޕާކް ނިމި ރަސްމީކޮށް ހުޅުވައިފި\nމި ފަދަ ނާތަހުޒީބު އަމަލުކުރާ ފަރާތްތަށް ކުއްވެރިކޮއްފިން. އަދި ޖަލަށްވެސް ލައިފިން. ދެންތިބޭ ޖަލުގައި. މިއީ ފަހެ އަޅުގަނޑަށް އޮތް ހައްގެއްތޯ! މިބަސް މިހެން ބުނެވިދާނެތޯ


ދިވެހި ::النمل - އަންނަމްލް\n﴿١﴾ طس ۚ تِلْكَ آيَاتُ الْقُرْآنِ وَكِتَابٍ مُّبِينٍ ط س (މި އަކުރުތަކުގެ مراد ދެނެވޮޑިގެންވަނީ اللَّه އެވެ.) މިއީ ކީރިތި قرآن ގެ އަދި ބަޔާންވެގެންވާ ފޮތެއްގެ آية ތަކެވެ. (އެބަހީ: ބަޔާންވެގެންވާ ފޮތެއްކަމުގައިވާ قرآن ގެ آية ތަކެވެ.)\n﴿٢﴾ هُدًى وَبُشْرَىٰ لِلْمُؤْمِنِينَ (އެއީ) مؤمن ންނަށް ތެދުމަގެކެވެ. އަދި އުފާވެރި خبر އެއްމެއެވެ.\n﴿٣﴾ الَّذِينَ يُقِيمُونَ الصَّلَاةَ وَيُؤْتُونَ الزَّكَاةَ وَهُم بِالْآخِرَةِ هُمْ يُوقِنُونَ އެއުރެންނީ ނަމާދު قائم ކޮށް، زكاة ދީ، އަދި آخرة ދުވަހާމެދު يقين ކުރާ މީހުންނެވެ.\n﴿٤﴾ إِنَّ الَّذِينَ لَا يُؤْمِنُونَ بِالْآخِرَةِ زَيَّنَّا لَهُمْ أَعْمَالَهُمْ فَهُمْ يَعْمَهُونَ ހަމަކަށަވަރުން، آخرة ދުވަހަށް إيمان ނުވާ މީހުންނަށް ތިމަންރަސްކަލާނގެ އެއުރެންގެ عمل ތައް ޒީނަތްތެރި ކުރެއްވީމެވެ. ފަހެ، އެއުރެންވަނީ حيران ވެ، ދެފުށުއެޅޭ حال ގައެވެ.\n﴿٥﴾ أُولَٰئِكَ الَّذِينَ لَهُمْ سُوءُ الْعَذَابِ وَهُمْ فِي الْآخِرَةِ هُمُ الْأَخْسَرُونَ އެއުރެންނީ އެއުރެންނަށް ނުބައިވެގެންވާ عذاب ހުރި މީހުންނެވެ. އަދި އެއުރެންނީ آخرة ގައި ހަމައެންމެ ގެއްލެނިވެގެންވާ މީހުންނެވެ.\n﴿٦﴾ وَإِنَّكَ لَتُلَقَّى الْقُرْآنَ مِن لَّدُنْ حَكِيمٍ عَلِيمٍ ހަމަކަށަވަރުން، ކަލޭގެފާނަށް قرآن އުނގަންނައިދެއްވަނީ، حكيم ވަންތަ، މޮޅަށް ދެނެވޮޑިގެންވާ ކަލެއްގެ حضرة ންކަން ކަށަވަރެވެ.\n﴿٧﴾ إِذْ قَالَ مُوسَىٰ لِأَهْلِهِ إِنِّي آنَسْتُ نَارًا سَآتِيكُم مِّنْهَا بِخَبَرٍ أَوْ آتِيكُم بِشِهَابٍ قَبَسٍ لَّعَلَّكُمْ تَصْطَلُونَ موسى ގެފާނު އެކަލޭގެފާނުގެ أهل ވެރިންނަށް ވިދާޅުވިހިނދު ހަނދުމަކުރާށެވެ! ހަމަކަށަވަރުން، ތިމަންކަލޭގެފާނަށް އަލިފާންގަނޑެއް ފެނިއްޖެއެވެ. ތިމަންކަލޭގެފާނު އެތަނުން خبر އަކާއިގެން ތިޔަބައިމީހުންގެ ގާތަށް ވަޑައިގަންނަވާހުށީމެވެ. ނުވަތަ ތިޔަބައިމީހުން ހީފިލުވުމަށް ހުޅުކޮޅެއް ގެންނަވާހުށީމެވެ.\n﴿٨﴾ فَلَمَّا جَاءَهَا نُودِيَ أَن بُورِكَ مَن فِي النَّارِ وَمَنْ حَوْلَهَا وَسُبْحَانَ اللَّهِ رَبِّ الْعَالَمِينَ ފަހެ، موسى ގެފާނު އެ އަލިފާންގަނޑުގެ ކައިރިޔަށް ވަޑައިގަތްހިނދު އެކަލޭގެފާނަށް ނިދާއިއްވެވިއެވެ. އަލިފާންގަނޑުގެ ކައިރީގައިވާ މީހަކަށާއި (އެބަހީ: موسى ގެފާނަށާއި) އަލިފާންގަނޑުގެ ވަށައިގެންވާ ބަޔަކަށް (އެބަހީ: ملائكة ންނަށް) بركات ލައްވާފައިވެއެވެ. عالم ތަކުގެ ވެރި اللَّه، ހުސްطاهر ވަންތަވެވޮޑިގެންވެއެވެ.\n﴿٩﴾ يَا مُوسَىٰ إِنَّهُ أَنَا اللَّهُ الْعَزِيزُ الْحَكِيمُ އޭ موسى ގެފާނެވެ! ހަމަކަށަވަރުން، ތިމަންރަސްކަލާނގެއީ، عزيز ވަންތަ، حكيم ވަންތަ اللَّه އެވެ.\n﴿١٠﴾ وَأَلْقِ عَصَاكَ ۚ فَلَمَّا رَآهَا تَهْتَزُّ كَأَنَّهَا جَانٌّ وَلَّىٰ مُدْبِرًا وَلَمْ يُعَقِّبْ ۚ يَا مُوسَىٰ لَا تَخَفْ إِنِّي لَا يَخَافُ لَدَيَّ الْمُرْسَلُونَ އަދި ކަލޭގެފާނުގެ އަސާކޮޅު އެއްލަވާށެވެ! ފަހެ، އެ އަސާކޮޅު (އެއްލެވީމާ) ހަރުފަޔެއްހެން ހެލިފެލިވާތީ، ފެނިވަޑައިގަތްހިނދު (ބިރުފުޅުން) ފުރަގަސްދެއްވައި ދުވެވަޑައިގަތެވެ. އަދި އެނބުރި ވަޑައެއްނުގަތެވެ. (ދެން وحى ކުރެއްވިއެވެ.) އޭ موسى ގެފާނެވެ! ކަލޭގެފާނު ބިރުފުޅު ނުގަންނާށެވެ! ހަމަކަށަވަރުން، ތިމަންރަސްކަލާނގެ حضرة ގައި رسول ން (އެއްވެސް އެއްޗެއް ދެކެ) ބިރުފުޅެއް ނުގަންނާނެތެވެ.\n﴿١١﴾ إِلَّا مَن ظَلَمَ ثُمَّ بَدَّلَ حُسْنًا بَعْدَ سُوءٍ فَإِنِّي غَفُورٌ رَّحِيمٌ އެހެނެއްކަމަކު، އަނިޔާވެރިވެ، ނުބައިކަމެއް ކުރުމަށްފަހު، އޭގެބަދަލުގައި ރަނގަޅުކަމެއްކޮށްފި މީހަކަށް، ފަހެ، ހަމަކަށަވަރުން، ތިމަންރަސްކަލާނގެއީ، ގިނަގިނައިން ފާފަފުއްސަވާ، رحيم ވަންތަ ރަސްކަލާނގެއެވެ.\n﴿١٢﴾ وَأَدْخِلْ يَدَكَ فِي جَيْبِكَ تَخْرُجْ بَيْضَاءَ مِنْ غَيْرِ سُوءٍ ۖ فِي تِسْعِ آيَاتٍ إِلَىٰ فِرْعَوْنَ وَقَوْمِهِ ۚ إِنَّهُمْ كَانُوا قَوْمًا فَاسِقِينَ އަދި ކަލޭގެފާނު ހެދުންކޮޅުގެ މަންސަފާއަށް އަތްޕުޅު ލައްވާށެވެ! އެއްވެސް ބަލިމަޑުކަމެއްގެ ނުބަޔަކާނުލައި، ހުދުކޮށް (ވިދަވިދާ އޮންނަގޮތުގައި) އެ އަތްޕުޅު ނުކުންނާނެތެވެ. فرعون އާއި، އޭނާގެ قوم ގެމީހުންނަށް ފޮނުއްވި ނުވަ معجزات ގެ ތެރެއިންނެވެ. ހަމަކަށަވަރުން، فاسق ބަޔަކުކަމުގައި، އެއުރެންވޫއެވެ.\n﴿١٣﴾ فَلَمَّا جَاءَتْهُمْ آيَاتُنَا مُبْصِرَةً قَالُوا هَٰذَا سِحْرٌ مُّبِينٌ ފަހެ، ތިމަންރަސްކަލާނގެ معجزات ތައް ފާޅުވެގެންވާ حال ގައި އެއުރެންގެ ގާތަށް އައިހިނދު، އެއުރެން ބުނެފޫއެވެ. މިއީ ފާޅުވެގެންވާ ޖާދޫއެކެވެ.\n﴿١٤﴾ وَجَحَدُوا بِهَا وَاسْتَيْقَنَتْهَا أَنفُسُهُمْ ظُلْمًا وَعُلُوًّا ۚ فَانظُرْ كَيْفَ كَانَ عَاقِبَةُ الْمُفْسِدِينَ އަދި އެ آية ތައް އެއީ، ތެދުކަން އެއުރެންގެ نفس ތަކަށް يقين ވެތިބެ، އަނިޔާވެރިކަމާއި، ބޮޑާވެގަތުމުގެ ގޮތުން، އެ آية ތަކަށް އެއުރެން إنكار ކުރޫއެވެ. ފަހެ، فساد ކުރާމީހުންގެ ނިމުންވަނީ ކިހިނަކުންކަން، ކަލޭގެފާނު ދެކެވަޑައިގަންނަވާށެވެ!\n﴿١٥﴾ وَلَقَدْ آتَيْنَا دَاوُودَ وَسُلَيْمَانَ عِلْمًا ۖ وَقَالَا الْحَمْدُ لِلَّهِ الَّذِي فَضَّلَنَا عَلَىٰ كَثِيرٍ مِّنْ عِبَادِهِ الْمُؤْمِنِينَ ހަމަކަށަވަރުން، ތިމަންރަސްކަލާނގެ داود ގެފާނާއި، سليمان ގެފާނަށް علم ވެރިކަން ދެއްވީމެވެ. އަދި އެ ދެބޭކަލުން ވިދާޅުވިއެވެ. حمد ހުރީ اللَّه އަށެވެ. އެކަލާނގެއީ، އެކަލާނގެއަށް إيمان ވެގެންވާ އަޅުންގެ ތެރެއިން، ގިނަމީހުންގެ މައްޗަށް ތިމަންމެން މާތްކުރެއްވި ރަސްކަލާނގެއެވެ.\n﴿١٦﴾ وَوَرِثَ سُلَيْمَانُ دَاوُودَ ۖ وَقَالَ يَا أَيُّهَا النَّاسُ عُلِّمْنَا مَنطِقَ الطَّيْرِ وَأُوتِينَا مِن كُلِّ شَيْءٍ ۖ إِنَّ هَٰذَا لَهُوَ الْفَضْلُ الْمُبِينُ އަދި داود ގެފާނުގެ ކިބައިން (ނަބީކަމާއި ވެރިކަން) ވާރުތަވީ، سليمان ގެފާނަށެވެ. އަދި އެކަލޭގެފާނު ވިދާޅުވިއެވެ. އޭ މީސްތަކުންނޭވެ! އަހުރެމެންނަށް ދޫނިސޫފާސޫފީގެ ބަހުރުވަ އުނގަންނައިދެއްވިއެވެ. އަދި އަހުރެމެންނަށް ހުރިހާކަމެއް ލިބިފައިވެއެވެ. ހަމަކަށަވަރުން، މިކަންތަކަކީ، ފާޅުވެ އެނގިގެންވާ فضل ވަންތަ ކަމެއްކަން ކަށަވަރެވެ.\n﴿١٧﴾ وَحُشِرَ لِسُلَيْمَانَ جُنُودُهُ مِنَ الْجِنِّ وَالْإِنسِ وَالطَّيْرِ فَهُمْ يُوزَعُونَ އަދި ޖިންނީންނާއި، އިންސީންނާއި، ދޫނިސޫފާސޫފީގެ ތެރެއިން سليمان ގެފާނަށް އެކަލޭގެފާނުގެ لشكر އެއްކުރެއްވުނެވެ. ފަހެ، އެ لشكر އެތުރިގެންވެއެވެ.\n﴿١٨﴾ حَتَّىٰ إِذَا أَتَوْا عَلَىٰ وَادِ النَّمْلِ قَالَتْ نَمْلَةٌ يَا أَيُّهَا النَّمْلُ ادْخُلُوا مَسَاكِنَكُمْ لَا يَحْطِمَنَّكُمْ سُلَيْمَانُ وَجُنُودُهُ وَهُمْ لَا يَشْعُرُونَ (ދެން لشكر އާއިގެން) ހިނީގެ وادى އަށް ވަޑައިގެންފުމަށް ދާނދެނެވެ. އެހިނދު ހިންޏެއް ބުންޏެވެ. އޭ ހިނިތަކާއެވެ! ކަލޭމެންގެ ގޭގެއަށް ވަންނާށެވެ! (އެއީ) ނޭނގިތިބެ، سليمان ގެފާނާއި، އެކަލޭގެފާނުގެ لشكر ކަލޭމެން ފިސްފިސް ނުކުރުމަށްޓަކައެވެ.\n﴿١٩﴾ فَتَبَسَّمَ ضَاحِكًا مِّن قَوْلِهَا وَقَالَ رَبِّ أَوْزِعْنِي أَنْ أَشْكُرَ نِعْمَتَكَ الَّتِي أَنْعَمْتَ عَلَيَّ وَعَلَىٰ وَالِدَيَّ وَأَنْ أَعْمَلَ صَالِحًا تَرْضَاهُ وَأَدْخِلْنِي بِرَحْمَتِكَ فِي عِبَادِكَ الصَّالِحِينَ ފަހެ (سليمان ގެފާނު) އެ ހިނި ބުނިވާހަކަ އައްސަވައި ހިނިފުޅުވެޑުވިއެވެ. އަދި ވިދާޅުވިއެވެ. އަޅުގެ ވެރިރަސްކަލާކޯއެވެ! އިބަރަސްކަލާނގެ މިއަޅާގެ މައްޗަށާއި، މިއަޅާގެ މައިންބަފައިންގެ މައްޗަށް ދެއްވި نعمة އަށް شكر ކުރުމަށާއި، އިބަރަސްކަލާނގެ ރުހިވޮޑިގެންވާ صالح عمل ކުރުމަށް މިއަޅާއަށް إلهام ކުރައްވާނދޭވެ! އަދި އިބަރަސްކަލާނގެ رحمة ފުޅުން، އިބަރަސްކަލާނގެ صالح އަޅުންގެ ތެރެއިން މިއަޅާ ލައްވާނދޭވެ!\n﴿٢٠﴾ وَتَفَقَّدَ الطَّيْرَ فَقَالَ مَا لِيَ لَا أَرَى الْهُدْهُدَ أَمْ كَانَ مِنَ الْغَائِبِينَ އަދި އެކަލޭގެފާނު ދޫނިސޫފާސޫފި ހޯއްދަވައި ބެއްލެވިއެވެ. ފަހެ، އެކަލޭގެފާނު ވިދާޅުވިއެވެ. އަހުރެންނަށް هُدهُد މި ނުފެންނަނީ ކީއްވެގެން ހެއްޔެވެ؟ ނުވަތަ އޭތި غيب ވެގެންވީ ހެއްޔެވެ؟\n﴿٢١﴾ لَأُعَذِّبَنَّهُ عَذَابًا شَدِيدًا أَوْ لَأَذْبَحَنَّهُ أَوْ لَيَأْتِيَنِّي بِسُلْطَانٍ مُّبِينٍ ހަމަކަށަވަރުން، (އޭތީގެ عذر އެއްގެގޮތުން) ފާޅުވެގެންވާ ހެތްކެއް އަހުރެންގެގާތަށް ނުގެނައިނަމަ، އެ އެއްޗަށް ބޮޑުވެގެންވާ عقوبات އެއް އަހުރެން ދޭހުށީމެވެ. ނުވަތަ އޭތި ކަތިލާހުށީމެވެ.\n﴿٢٢﴾ فَمَكَثَ غَيْرَ بَعِيدٍ فَقَالَ أَحَطتُ بِمَا لَمْ تُحِطْ بِهِ وَجِئْتُكَ مِن سَبَإٍ بِنَبَإٍ يَقِينٍ ފަހެ، އެ ދޫނި މާދުރުނޫން ތަނެއްގައި ކުޑައިރުކޮޅެއްވަންދެން އުޅެފައި (އަތުވެއްޖެއެވެ.) ދެން އޭތި ދެންނެވިއެވެ. ކަލޭގެފާނަށް އެނގިވަޑައިގެންނުވާ ކަންތައްތަކެއް ތިމަންނާއަށް އެނގިއްޖެއެވެ. ކަލޭގެފާނުގެ އަރިހަށް ތިމަންމިއައީ، (يمن ކަރައިގެ) سبإ އިން يقين ވެގެންވާ خبر އަކާއިގެންނެވެ.\n﴿٢٣﴾ إِنِّي وَجَدتُّ امْرَأَةً تَمْلِكُهُمْ وَأُوتِيَتْ مِن كُلِّ شَيْءٍ وَلَهَا عَرْشٌ عَظِيمٌ އެތާނގެ މީހުންގެ މައްޗަށް ރަނިކަންކުރައްވާ ކަމަނާއަކު ހަމަކަށަވަރުން، ތިމަންދުށީމެވެ. ހުރިހާ އެއްޗެއް އެކަމަނާއަށް ލިބިވަޑައިގެންފައިވެއެވެ. އަދި އެކަމަނާއަށް ބޮޑުވެގެންވާ تخت އެއް ވެއެވެ.\n﴿٢٤﴾ وَجَدتُّهَا وَقَوْمَهَا يَسْجُدُونَ لِلشَّمْسِ مِن دُونِ اللَّهِ وَزَيَّنَ لَهُمُ الشَّيْطَانُ أَعْمَالَهُمْ فَصَدَّهُمْ عَنِ السَّبِيلِ فَهُمْ لَا يَهْتَدُونَ އެކަމަނާއާއި، އެކަމަނާގެ قوم ގެމީހުން، اللَّه ފިޔަވައި އިރަށް سجدة ކޮށް އުޅޭތީ ތިމަންދުށީމެވެ. އަދި شيطان އާ އެއުރެންނަށް އެއުރެންގެ عمل ތައް ޒީނަތްތެރިކޮށް ދެއްކިއެވެ. އަދި ތެދުމަގުން އެއުރެން އެއްކިބާކުރިއެވެ. ފަހެ، އެއުރެންނަކަށް ތެދުމަގެއް ނުލިބެއެވެ.\n﴿٢٥﴾ أَلَّا يَسْجُدُوا لِلَّهِ الَّذِي يُخْرِجُ الْخَبْءَ فِي السَّمَاوَاتِ وَالْأَرْضِ وَيَعْلَمُ مَا تُخْفُونَ وَمَا تُعْلِنُونَ އުޑުތަކާއި، ބިމުގައި ފޮރުވިފައިވާ ތަކެތި ނެރުއްވާ، އަދި ތިޔަބައިމީހުން ވަންހަނާކުރާ ކަންތަކާއި، ފާޅުކުރާ ކަންތައް ދެނެވޮޑިގެންވާ اللَّه އަށް سجدة ނުކުރުމަށް شيطان އާ އެއުރެންނަށް ޒީނަތްތެރިކޮށްދިނެވެ.\n﴿٢٦﴾ اللَّهُ لَا إِلَٰهَ إِلَّا هُوَ رَبُّ الْعَرْشِ الْعَظِيمِ ۩ اللَّه އީ، އެކަލާނގެ ފިޔަވައި حق ވެގެން އަޅުކަމެއްވެވޭ إله އަކު ނުވާ ރަސްކަލާނގެއެވެ. އެއީ މާތްވެގެންވާ عرش ގެ ވެރިރަސްކަލާނގެއެވެ.\n﴿٢٧﴾ ۞ قَالَ سَنَنظُرُ أَصَدَقْتَ أَمْ كُنتَ مِنَ الْكَاذِبِينَ އެކަލޭގެފާނު (هُدهُد އަށް) ވިދާޅުވިއެވެ. ކަލޭ ތިޔަބުނީ ތެދެއްތޯ ނުވަތަ ކަލޭވަނީ ދޮގުވެރިންގެ ތެރެއިންތޯ ތިމަންކަލޭގެފާނު ބައްލަވާހުށީމެވެ.\n﴿٢٨﴾ اذْهَب بِّكِتَابِي هَٰذَا فَأَلْقِهْ إِلَيْهِمْ ثُمَّ تَوَلَّ عَنْهُمْ فَانظُرْ مَاذَا يَرْجِعُونَ އަހުރެންގެ މި ސިޓީ ހިފައިގެންގޮސް އެއުރެންގެ ގާތަށް އެ އެއްލާށެވެ! ދެން އެއުރެންނާ ދުރަށްޖެހި (ޖަވާބުގައި) އެއުރެން ރައްދުކުރަނީ ކޮންއެއްޗެއްތޯ ބަލާށެވެ!\n﴿٢٩﴾ قَالَتْ يَا أَيُّهَا الْمَلَأُ إِنِّي أُلْقِيَ إِلَيَّ كِتَابٌ كَرِيمٌ (ސިޓީ ލިބުމުން) އެކަމަނާ ވިދާޅުވިއެވެ. އޭ قوم ގެ ބޮޑުންނޭވެ! ހަމަކަށަވަރުން، މާތްވެގެންވާ ސިޓީފުޅެއް ތިމަންކަމަނާއަށް ލިބިއްޖެއެވެ.\n﴿٣٠﴾ إِنَّهُ مِن سُلَيْمَانَ وَإِنَّهُ بِسْمِ اللَّهِ الرَّحْمَٰنِ الرَّحِيمِ އެއީ، ހަމަކަށަވަރުން، سليمان ގެފާނުގެ އަރިހުން އައި ސިޓީފުޅެކެވެ. އަދި ހަމަކަށަވަރުން، އޭގައި އަންގަވާފައިވަނީ [بسـم اللَّه الرّحمـن الرّحيـم] އެވެ. (رحمن ވަންތަ رحيم ވަންތަ اللَّه ގެ اسم ފުޅުން ފަށައިގަންނަމެވެ.)\n﴿٣١﴾ أَلَّا تَعْلُوا عَلَيَّ وَأْتُونِي مُسْلِمِينَ ތިޔަބައިމީހުން ތިމަންކަލޭގެފާނުގެ މައްޗަށް ބޮޑާވެނުގަނެ، إسلام ވެގެން ތިމަންކަލޭގެފާނުގެ އަރިހަށް އަންނާށެވެ!\n﴿٣٢﴾ قَالَتْ يَا أَيُّهَا الْمَلَأُ أَفْتُونِي فِي أَمْرِي مَا كُنتُ قَاطِعَةً أَمْرًا حَتَّىٰ تَشْهَدُونِ އެކަމަނާ ވިދާޅުވިއެވެ. އޭ (قوم ގެ) ބޮޑުންނޭވެ! އަހުރެންގެ މިކަންތަކުގައި ތިޔަބައިމީހުންނަށް ފެންނަގޮތް އަހުރެންނަށް ބުނެދޭށެވެ! ތިޔަބައިމީހުން އަހުރެންނާއެކު حاضر ވެއްޖައުމަށްދާނދެން އަހުރެން ގޮތެއް ކަނޑައެއް ނާޅާނަމެވެ.\n﴿٣٣﴾ قَالُوا نَحْنُ أُولُو قُوَّةٍ وَأُولُو بَأْسٍ شَدِيدٍ وَالْأَمْرُ إِلَيْكِ فَانظُرِي مَاذَا تَأْمُرِينَ އެއުރެން (އެކަމަނާއަށް) ދެންނެވޫއެވެ. ތިމަންމެންނީ، އާރާއި ބާރުހުރި ގަދަފަދަ ބަޔެކެވެ. ކަންތައް ކުރައްވާނެގޮތް އެނގިވަޑައިގަންނަވާނީ ކަމަނާއަށެވެ. ފަހެ، ކަމަނާ ކުރައްވާނެ أمر އަކާމެދު ވިސްނަވާށެވެ!\n﴿٣٤﴾ قَالَتْ إِنَّ الْمُلُوكَ إِذَا دَخَلُوا قَرْيَةً أَفْسَدُوهَا وَجَعَلُوا أَعِزَّةَ أَهْلِهَا أَذِلَّةً ۖ وَكَذَٰلِكَ يَفْعَلُونَ އެކަމަނާ ވިދާޅުވިއެވެ. ހަމަކަށަވަރުން، ރަސްރަސްކަލުން (ހަނގުރާމަވެރި ގޮތުގައި) ރަށަކަށް އަރައިވަޑައިގެންފިނަމަ، އެރަށެއް ސުންނާފަތިކުރައްވައި، فساد ކުރައްވައި، އަދި އެރަށެއްގެ أهل ވެރިންކުރެ عزّة ތެރިން ނިކަމެތިކުރައްވަތެވެ. އަދި އެއުރެން ކަންތައްކުރައްވަނީ އެފަދައިންނެވެ.\n﴿٣٥﴾ وَإِنِّي مُرْسِلَةٌ إِلَيْهِم بِهَدِيَّةٍ فَنَاظِرَةٌ بِمَ يَرْجِعُ الْمُرْسَلُونَ އަދި ހަމަކަށަވަރުން، ތިމަންކަމަނާ އެއުރެންނަށް ހަދިޔާއެއް މިފޮނުއްވަނީއެވެ. ދެން (އެ ހަދިޔާއާއިގެން) ފޮނުވޭމީހުން އެނބުރި އަންނަނީ ކޮންއެއްޗަކާއިގެންތޯ ބައްލަވަން ތިމަންކަމަނާ انتظار ކުރައްވާނަމެވެ.\n﴿٣٦﴾ فَلَمَّا جَاءَ سُلَيْمَانَ قَالَ أَتُمِدُّونَنِ بِمَالٍ فَمَا آتَانِيَ اللَّهُ خَيْرٌ مِّمَّا آتَاكُم بَلْ أَنتُم بِهَدِيَّتِكُمْ تَفْرَحُونَ ފަހެ (އެކަމަނާ ފޮނުއްވި) މީހުން سليمان ގެފާނުގެ އަރިހަށް އައިހިނދު، އެކަލޭގެފާނު ވިދާޅުވިއެވެ. ތިޔަބައިމީހުން ތިމަންކަލޭގެފާނަށް މުދަލުން مدد ކުރަނީ ހެއްޔެވެ؟ ފަހެ، اللَّه ތިޔަބައިމީހުންނަށް ދެއްވާފައިވާ ތަކެއްޗަށްވުރެ، ތިމަންކަލޭގެފާނަށް اللَّه ދެއްވާފައިވާ ތަކެތި (އެބަހީ: ނަބީކަމާއި ރަސްކަން) މާހެޔޮކަން ބޮޑެވެ. އަދި ކިއެއްތަ! ތިޔަބައިމީހުންގެ ހަދިޔާއަށް އުފާކުރާނީ ހަމަތިޔަބައިމީހުންނެވެ.\n﴿٣٧﴾ ارْجِعْ إِلَيْهِمْ فَلَنَأْتِيَنَّهُم بِجُنُودٍ لَّا قِبَلَ لَهُم بِهَا وَلَنُخْرِجَنَّهُم مِّنْهَا أَذِلَّةً وَهُمْ صَاغِرُونَ ތިޔަ ހަދިޔާއާއިގެން އެއުރެންގެ ގާތަށް އެނބުރިދާށެވެ! ފަހެ، އެއުރެންނަށް ދެކޮޅުހެދުމަށް ކުޅަދާނަވެގެންނުވާފަދަ لشكر އަކާއިގެން އެއުރެންގެ ގާތަށް ހަމަކަށަވަރުން، އަހުރެމެން ދާހުށީމުއެވެ. އަދި ހަމަކަށަވަރުން، އެއުރެން ދެރަވެ، ނިކަމެތިވެގެންވާ حال ގައި، އެރަށުން އެއުރެން ބޭރުކުރާހުށީމުއެވެ.\n﴿٣٨﴾ قَالَ يَا أَيُّهَا الْمَلَأُ أَيُّكُمْ يَأْتِينِي بِعَرْشِهَا قَبْلَ أَن يَأْتُونِي مُسْلِمِينَ އެކަލޭގެފާނު ވިދާޅުވިއެވެ. އޭ ބޮޑުންނޭވެ! އެއުރެން ބޯލަނބައި ކިޔަމަންވެ، إسلام ވެގެން ތިމަންކަލޭގެފާނުގެ އަރިހަށް އައުމުގެ ކުރީގައި، އެކަމަނާގެ تخت ތިމަންކަލޭގެފާނުގެ އަރިހަށް ގެނެސްދޭނީ، ތިޔަބައިމީހުންގެ ތެރެއިން ކާކުހެއްޔެވެ؟\n﴿٣٩﴾ قَالَ عِفْرِيتٌ مِّنَ الْجِنِّ أَنَا آتِيكَ بِهِ قَبْلَ أَن تَقُومَ مِن مَّقَامِكَ ۖ وَإِنِّي عَلَيْهِ لَقَوِيٌّ أَمِينٌ ޖިންނީންގެ ތެރެއިން عفريت އަކު ދެންނެވިއެވެ. ކަލޭގެފާނު ތިޔަ އިންނެވިތަނުން ތެދުވެވަޑައިގަތުމުގެ ކުރިން، ކަލޭގެފާނުގެ އަރިހަށް ތިމަން އެ ގެނެސްދީފާނަމެވެ. އަދި ހަމަކަށަވަރުން، ތިމަންނާއީ، އެ އުފުލޭފަދަ، ބާރުގަދަ، އޭގެމައްޗަށް أمانة ތެރިއަކީމެވެ.\n﴿٤٠﴾ قَالَ الَّذِي عِندَهُ عِلْمٌ مِّنَ الْكِتَابِ أَنَا آتِيكَ بِهِ قَبْلَ أَن يَرْتَدَّ إِلَيْكَ طَرْفُكَ ۚ فَلَمَّا رَآهُ مُسْتَقِرًّا عِندَهُ قَالَ هَٰذَا مِن فَضْلِ رَبِّي لِيَبْلُوَنِي أَأَشْكُرُ أَمْ أَكْفُرُ ۖ وَمَن شَكَرَ فَإِنَّمَا يَشْكُرُ لِنَفْسِهِ ۖ وَمَن كَفَرَ فَإِنَّ رَبِّي غَنِيٌّ كَرِيمٌ (ބާވައިލެއްވި) ފޮތުން علم ލިބިފައިވާމީހާ ދެންނެވިއެވެ. ކަލޭގެފާނު ކަޅިހިންގަވައިލެއްވުމުގެ ކުރިން، ކަލޭގެފާނުގެ އަރިހަށް ތިމަން އެ ގެނެސްދީފާނަމެވެ. ދެން އެކަލޭގެފާނުގެ އަރިހުގައި އެ تخت ބެހެއްޓިފައިހުއްޓައި ފެނިވަޑައިގަތްހިނދު، އެކަލޭގެފާނު ވިދާޅުވިއެވެ. މިކަންމިވީ އަހުރެންގެ ވެރިރަސްކަލާނގެ فضل ވަންތަ ކަމުންނެވެ. (އެއީ) އަހުރެން نعمة އަށް شكر ކުރަނީތޯ، ނުވަތަ ދެކޮޅުވެރިވަނީތޯ امتحان ކުރެއްވުމަށްޓަކައެވެ. شكر ކުރާމީހާ (ދަންނާށެވެ!) ފަހެ، އޭނާ شكر ކުރާކަން ކަށަވަރީ، ހަމައޭނާގެ އަމިއްލަ نفس އަށެވެ. އަދި (نعمة އަށް) ދެކޮޅުހަދާމީހާ (ދަންނާށެވެ!) ފަހެ، ހަމަކަށަވަރުން، އަހުރެންގެ ވެރިރަސްކަލާނގެއީ، ފުދިވޮޑިގެންވާ، ދީލަތިވަންތަ ރަސްކަލާނގެއެވެ.\n﴿٤١﴾ قَالَ نَكِّرُوا لَهَا عَرْشَهَا نَنظُرْ أَتَهْتَدِي أَمْ تَكُونُ مِنَ الَّذِينَ لَا يَهْتَدُونَ އެކަލޭގެފާނު ވިދާޅުވިއެވެ. އެކަމަނާއަށް އެނގިވަޑައިގަނޭތޯ، ނުވަތަ އެނގިވަޑައިނުގަނޭތޯ ބެއްލެވުމަށް، ތިޔަބައިމީހުން އެކަމަނާގެ تخت ގެ ސިފަ ބަދަލުކޮށްލާށެވެ!\n﴿٤٢﴾ فَلَمَّا جَاءَتْ قِيلَ أَهَٰكَذَا عَرْشُكِ ۖ قَالَتْ كَأَنَّهُ هُوَ ۚ وَأُوتِينَا الْعِلْمَ مِن قَبْلِهَا وَكُنَّا مُسْلِمِينَ ފަހެ، އެކަމަނާ ވަޑައިގަތުމުން ދެންނެވިއެވެ. ކަމަނާގެ تخت ވަނީ މިފަދައިންތޯއެވެ. އެކަމަނާ ދެންނެވިއެވެ. އެއާއި މިއާ ހަމަ އެއްފަދައެވެ. (سليمان ގެފާނު ވިދާޅުވިއެވެ.) އެކަމަނާގެ ކުރިން ތިމަންމެންނަށްވަނީ، علم ލިބިފައެވެ. އަދި (އެކަމަނާގެ ކުރިން) ތިމަންމެން مسلم ންކަމުގައި ވީމުއެވެ.\n﴿٤٣﴾ وَصَدَّهَا مَا كَانَت تَّعْبُدُ مِن دُونِ اللَّهِ ۖ إِنَّهَا كَانَتْ مِن قَوْمٍ كَافِرِينَ އަދި اللَّه ފިޔަވައި އެކަމަނާ އަޅުކަންކުރައްވާ ތަކެތި، އެކަމަނާ (ތެދުމަގުން) އެއްކިބާކުރިއެވެ. ހަމަކަށަވަރުން، އެކަމަނާވީ، كافر قوم އެއްގެ މީހުންގެ ތެރެއިންނެވެ.\n﴿٤٤﴾ قِيلَ لَهَا ادْخُلِي الصَّرْحَ ۖ فَلَمَّا رَأَتْهُ حَسِبَتْهُ لُجَّةً وَكَشَفَتْ عَن سَاقَيْهَا ۚ قَالَ إِنَّهُ صَرْحٌ مُّمَرَّدٌ مِّن قَوَارِيرَ ۗ قَالَتْ رَبِّ إِنِّي ظَلَمْتُ نَفْسِي وَأَسْلَمْتُ مَعَ سُلَيْمَانَ لِلَّهِ رَبِّ الْعَالَمِينَ އެކަމަނާއަށް ދެންނެވިއެވެ. ގަނޑުވަރަށް ވެދެވަޑައިގަންނަވާށެވެ! ފަހެ، އެކަމަނާއަށް އެތަން ފެނިވަޑައިގަތްހިނދު، އެއީ ފެންގަނޑެކޭ ހީފުޅުކުރައްވައި (ފެންގަނޑަކަށް އެރިވަޑައިގަންނަވާގޮތަށް) ދެފައިންޕުޅު كشف ކުރެއްވިއެވެ. އެކަލޭގެފާނު ވިދާޅުވިއެވެ. އެއީ ހަމަކަށަވަރުން، އޮމާން ބިއްލޫރިން ހެދިފައިވާ ގަނޑުވަރެކެވެ. (ދެން އެކަމަނާ إسلام ވުމަށް سليمان ގެފާނު ވިދާޅުވިހިނދު) އެކަމަނާ ވިދާޅުވިއެވެ. އަޅުގެ ވެރިރަސްކަލާކޮ! ހަމަކަށަވަރުން، އަޅުގެ އަމިއްލަ نفس އަށް އަޅު އަނިޔާވެރިވެއްޖައީމެވެ. އަދި سليمان ގެފާނުގެ އަރިހުގައިވެ، عالم ތަކުގެވެރި اللَّه އަށް ބޯލަނބައި، ކިޔަމަންވެއްޖައީމެވެ.\n﴿٤٥﴾ وَلَقَدْ أَرْسَلْنَا إِلَىٰ ثَمُودَ أَخَاهُمْ صَالِحًا أَنِ اعْبُدُوا اللَّهَ فَإِذَا هُمْ فَرِيقَانِ يَخْتَصِمُونَ ހަމަކަށަވަރުން، ތިމަންރަސްކަލާނގެ ثمود ބާގައިމީހުންގެ ގާތަށް އެއުރެންގެ أخ، صالح ގެފާނު ފޮނުއްވީމެވެ. ތިޔަބައިމީހުން اللَّه އަށް އަޅުކަންކުރާށޭ އަންގަވަމުންނެވެ. ފަހެ، އެހާރުން އެއުރެން އަރާރުންވާ ދެބަޔަކަށް ބެހިގެންދިޔައޫއެވެ.\n﴿٤٦﴾ قَالَ يَا قَوْمِ لِمَ تَسْتَعْجِلُونَ بِالسَّيِّئَةِ قَبْلَ الْحَسَنَةِ ۖ لَوْلَا تَسْتَغْفِرُونَ اللَّهَ لَعَلَّكُمْ تُرْحَمُونَ އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން ރަނގަޅުގޮތުގެ ކުރިން، ނުބައިގޮތް އަވަސްވުމަށް ތިޔައެދެނީ ކީއްވެގެން ހެއްޔެވެ؟ ތިޔަބައިމީހުންނަށް رحمة ލެއްވުމަށްޓަކައި ތިޔަބައިމީހުން ފާފަފުއްސެވުންއެދި، اللَّه އަށް دعاء ނުކުރާނޫހެއްޔެވެ؟\n﴿٤٧﴾ قَالُوا اطَّيَّرْنَا بِكَ وَبِمَن مَّعَكَ ۚ قَالَ طَائِرُكُمْ عِندَ اللَّهِ ۖ بَلْ أَنتُمْ قَوْمٌ تُفْتَنُونَ އެއުރެން ދެންނެވޫއެވެ. ކަލޭގެފާނާއި، ކަލޭގެފާނުގެ އަރިހުގައިވާ މީހުންގެ ސުންޕާކަން ތިމަންމެންނަށް ޖެހިއްޖެއެވެ. އެކަލޭގެފާނު ވިދާޅުވިއެވެ. ތިޔަބައިމީހުންނަށް ސުންޕާގޮތް މެދުވެރިވުންވަނީ، اللَّه ގެ حضرة ގައެވެ. އަދި ކިއެއްތަ! ތިޔަބައިމީހުންނީ، امتحان ވެވޭ ބަޔެކެވެ.\n﴿٤٨﴾ وَكَانَ فِي الْمَدِينَةِ تِسْعَةُ رَهْطٍ يُفْسِدُونَ فِي الْأَرْضِ وَلَا يُصْلِحُونَ އަދި އެރަށުގައި ނުވަމީހަކު އުޅުނެވެ. އެއުރެން ބިމުގައި فساد އުފައްދަމުން ގެންދެތެވެ. އަދި އެއުރެން (އެއްވެސް ކަމެއް) إصلاح އެއް ނުކުރެތެވެ.\n﴿٤٩﴾ قَالُوا تَقَاسَمُوا بِاللَّهِ لَنُبَيِّتَنَّهُ وَأَهْلَهُ ثُمَّ لَنَقُولَنَّ لِوَلِيِّهِ مَا شَهِدْنَا مَهْلِكَ أَهْلِهِ وَإِنَّا لَصَادِقُونَ އެއުރެން ބުނެފޫއެވެ. ރޭގަނޑުގެ ވަގުތުގައި އެކަލޭގެފާނާއި، އެކަލޭގެފާނުގެ أهل ވެރިން އަވަހާރަކޮށްލައި، ނެތިކޮށްލުމަށް اللَّه ގަންދީ ތިޔަބައިމީހުން ހުވާކުރާށެވެ! ދެން ހަމަކަށަވަރުން، އެކަލޭގެފާނުގެ ބަލަދުވެރިޔާ ގާތުގައި ތިމަންމެން ބުނާހުށީމެވެ. (އެކަލޭގެފާނާއި) އެކަލޭގެފާނުގެ أهل ވެރިން އަވަހާރަކޮށްލިތަނެއް ތިމަންމެން ނުވެސް ދެކެމުއެވެ. އަދި ހަމަކަށަވަރުން، ތިމަންމެންނަކީ، ތެދުވެރިންކަން ކަށަވަރެވެ.\n﴿٥٠﴾ وَمَكَرُوا مَكْرًا وَمَكَرْنَا مَكْرًا وَهُمْ لَا يَشْعُرُونَ އަދި އެއުރެން މަކަރުވެރި ރޭވުމެއް ރޭވިއެވެ. އަދި ތިމަންރަސްކަލާނގެވެސް ރޭވުމެއް ރޭއްވެވީމެވެ. އެއުރެންނަކަށް އެކަމެއް ނޭނގެއެވެ.\n﴿٥١﴾ فَانظُرْ كَيْفَ كَانَ عَاقِبَةُ مَكْرِهِمْ أَنَّا دَمَّرْنَاهُمْ وَقَوْمَهُمْ أَجْمَعِينَ ފަހެ، އެއުރެންގެ މަކަރުވެރި ރޭވުމުގެ ނިމުންވަނީ ކޮންފަދައަކުންކަން ކަލޭގެފާނު ދެކެވަޑައިގަންނަވާށެވެ! ހަމަކަށަވަރުން، ތިމަންރަސްކަލާނގެ އެއުރެންނާއި އެއުރެންގެ قوم ގެ އެންމެން ހަލާކުކޮށް ނެތިކޮށްލެއްވީމެވެ.\n﴿٥٢﴾ فَتِلْكَ بُيُوتُهُمْ خَاوِيَةً بِمَا ظَلَمُوا ۗ إِنَّ فِي ذَٰلِكَ لَآيَةً لِّقَوْمٍ يَعْلَمُونَ ފަހެ، އެހުރީ އެއުރެންގެ އަނިޔާވެރިކަމުގެ ސަބަބުން ވީރާނާވެފައިވާ އެއުރެންގެ ގޯތިގެދޮރެވެ. ހަމަކަށަވަރުން، އެކަންތަކުގައި ދަންނަ ބަޔަކަށް ހެކިތަކެއްވާކަން ކަށަވަރެވެ.\n﴿٥٣﴾ وَأَنجَيْنَا الَّذِينَ آمَنُوا وَكَانُوا يَتَّقُونَ އަދި إيمان ވެ تقوى ވެރިކަންމަތީ އުޅުނުމީހުން، ތިމަންރަސްކަލާނގެ ސަލާމަތްކުރެއްވީމެވެ.\n﴿٥٤﴾ وَلُوطًا إِذْ قَالَ لِقَوْمِهِ أَتَأْتُونَ الْفَاحِشَةَ وَأَنتُمْ تُبْصِرُونَ لوط ގެފާނު، އެކަލޭގެފާނުގެ قوم ގެމީހުންނަށް ވިދާޅުވިހިނދު (ހަނދުމަކުރާށެވެ!) ތިޔަބައިމީހުން ދެކެދެނެތިބި حال، فاحش عمل ތައް ކުރަނީހެއްޔެވެ؟\n﴿٥٥﴾ أَئِنَّكُمْ لَتَأْتُونَ الرِّجَالَ شَهْوَةً مِّن دُونِ النِّسَاءِ ۚ بَلْ أَنتُمْ قَوْمٌ تَجْهَلُونَ ހަމަކަށަވަރުން، ތިޔަބައިމީހުން شهوانى އެދުން ފުއްދުމަށްޓަކައި އަންހެނުން ފިޔަވައި ފިރިހެނުންނާ ގާތްވަނީ ހެއްޔެވެ؟ އަދި ކިއެއްތަ! ތިޔަބައިމީހުންނަކީ، ތަންދޮރުނޭނގޭ جاهل ބަޔަކީމުއެވެ.\n﴿٥٦﴾ ۞ فَمَا كَانَ جَوَابَ قَوْمِهِ إِلَّا أَن قَالُوا أَخْرِجُوا آلَ لُوطٍ مِّن قَرْيَتِكُمْ ۖ إِنَّهُمْ أُنَاسٌ يَتَطَهَّرُونَ ފަހެ، އެކަލޭގެފާނުގެ قوم ގެމީހުންގެ ޖަވާބުކަމުގައި އެއުރެންގެ މިބުނުން ނޫނީ ނުވެއެވެ. ތިޔަބައިމީހުން لوط ގެފާނާއި، އެކަލޭގެފާނަށް تبع ވެގެން ތިބިމީހުން ތިޔަބައިމީހުންގެ ރަށުން ބޭރުކޮށްލާށެވެ! ހަމަކަށަވަރުން، އެއުރެންނީ طاهر ވެ ތިބޭބަޔެކެވެ.\n﴿٥٧﴾ فَأَنجَيْنَاهُ وَأَهْلَهُ إِلَّا امْرَأَتَهُ قَدَّرْنَاهَا مِنَ الْغَابِرِينَ ފަހެ، ތިމަންރަސްކަލާނގެ އެކަލޭގެފާނާއި އެކަލޭގެފާނުގެ أهل ވެރިން ސަލާމަތްކުރެއްވީމެވެ. އެކަލޭގެފާނުގެ އަނބިކަނބަލުން މެނުވީއެވެ. عذاب ގައި ތިބޭމީހުންގެ ތެރެއިން ތިމަންރަސްކަލާނގެ އެކަނބުލޭގެ ހިމެނުއްވީމެވެ.\n﴿٥٨﴾ وَأَمْطَرْنَا عَلَيْهِم مَّطَرًا ۖ فَسَاءَ مَطَرُ الْمُنذَرِينَ އަދި ތިމަންރަސްކަލާނގެ އެއުރެންގެ މައްޗަށް (ހިލައިގެ) ވާރެއެއް ވެއްސެވީމެވެ. ފަހެ، إنذار ވެވުނު މީހުންގެ (މައްޗަށް ވެހުނު) ވާރޭގެ ނުބައިކަމާއެވެ!\n﴿٥٩﴾ قُلِ الْحَمْدُ لِلَّهِ وَسَلَامٌ عَلَىٰ عِبَادِهِ الَّذِينَ اصْطَفَىٰ ۗ آللَّهُ خَيْرٌ أَمَّا يُشْرِكُونَ ކަލޭގެފާނު ވިދާޅުވާށެވެ! حمد ހުރީ اللَّه އަށެވެ. އަދި އެކަލާނގެ خيار ކުރައްވާފައިވާ، އެކަލާނގެ އަޅުތަކުންގެ މައްޗަށް سلام ހުށްޓެވެ. ހެޔޮކަންބޮޑީ، اللَّه ހެއްޔެވެ؟ ނުވަތަ އެއުރެން شريك ކުރާ އެއްޗެތި ހެއްޔެވެ؟\n﴿٦٠﴾ أَمَّنْ خَلَقَ السَّمَاوَاتِ وَالْأَرْضَ وَأَنزَلَ لَكُم مِّنَ السَّمَاءِ مَاءً فَأَنبَتْنَا بِهِ حَدَائِقَ ذَاتَ بَهْجَةٍ مَّا كَانَ لَكُمْ أَن تُنبِتُوا شَجَرَهَا ۗ أَإِلَٰهٌ مَّعَ اللَّهِ ۚ بَلْ هُمْ قَوْمٌ يَعْدِلُونَ ނުވަތަ އުޑުތަކާއި، ބިން ހެއްދެވި، އަދި ތިޔަބައިމީހުންނަށްޓަކައި އުޑުން ވާރޭފެން ވެއްސެވި ރަސްކަލާނގެ ހެއްޔެވެ؟ ފަހެ، ރީތިކަމާއި ހިތްފަސޭހަކަމުން ފުރިގެންވާ ބަގީޗާތައް ތިމަންރަސްކަލާނގެ އެ ފެނުން ފެޅުއްވީމެވެ. އެ ބަގީޗާގެ ގަސްތައް ފެޅުވުމަކީ، ތިޔަބައިމީހުންނަށް ކުޅަދާނަވެގެންވާނެ ކަމެއްނޫނެވެ. اللَّه އާ އެކުގައި އެހެން إله އަކު ވޭހެއްޔެވެ؟ އަދި ކިއެއްތަ! އެއުރެންނީ (حق ން) އެއްކިބާވާ ބަޔެކެވެ.\n﴿٦١﴾ أَمَّن جَعَلَ الْأَرْضَ قَرَارًا وَجَعَلَ خِلَالَهَا أَنْهَارًا وَجَعَلَ لَهَا رَوَاسِيَ وَجَعَلَ بَيْنَ الْبَحْرَيْنِ حَاجِزًا ۗ أَإِلَٰهٌ مَّعَ اللَّهِ ۚ بَلْ أَكْثَرُهُمْ لَا يَعْلَمُونَ ނުވަތަ قرار ވެ ތިބުމުގެ ތަނެއްކަމުގައި، ބިންލައްވައި އެތާނގައި ކޯރުތައް ލައްވައި، އަދި އެތާނގައި ހަރުލައިހުންނަ ފަރުބަދަތައް ލައްވައި، އަދި (މީރުފެނާއި ލޮނުފެނުގެ) ދެ ކަނޑު ދެމެދުގައި ހުރަހެއް ލެއްވި ރަސްކަލާނގެ ހެއްޔެވެ؟ اللَّه އާ އެކުގައި އެހެން إله އަކު ވޭހެއްޔެވެ؟ އަދި ކިއެއްތަ! އެއުރެންކުރެ ގިނަމީހުނެއް (އެކަމެއް) ނުދަނެތެވެ.\n﴿٦٢﴾ أَمَّن يُجِيبُ الْمُضْطَرَّ إِذَا دَعَاهُ وَيَكْشِفُ السُّوءَ وَيَجْعَلُكُمْ خُلَفَاءَ الْأَرْضِ ۗ أَإِلَٰهٌ مَّعَ اللَّهِ ۚ قَلِيلًا مَّا تَذَكَّرُونَ ނުވަތަ ދަތި އުނދަގޫ حال ޖެހިފައިވާ މީހާ، އެކަލާނގެއަށް دعاء ކުރާހިނދު، އެމީހާގެ دعاء އިޖާބަކުރައްވައި، އަދި ނުބައިކަން ދުރުކުރައްވައި، އަދި ބިމުގެ خليفة އިން ކަމުގައި ތިޔަބައިމީހުންލައްވާ ރަސްކަލާނގެ ހެއްޔެވެ؟ اللَّه އާއެކު އެހެން إله އަކު ވޭހެއްޔެވެ؟ ތިޔަބައިމީހުން ހަނދުމަކުރަނީ ވަރަށްވެސް މަދުންނެވެ.\n﴿٦٣﴾ أَمَّن يَهْدِيكُمْ فِي ظُلُمَاتِ الْبَرِّ وَالْبَحْرِ وَمَن يُرْسِلُ الرِّيَاحَ بُشْرًا بَيْنَ يَدَيْ رَحْمَتِهِ ۗ أَإِلَٰهٌ مَّعَ اللَّهِ ۚ تَعَالَى اللَّهُ عَمَّا يُشْرِكُونَ ނުވަތަ އެއްގަމާއި، ކަނޑުގެ އަނދިރިތަކުގެ ތެރޭގައި، ތިޔަބައިމީހުންނަށް ތެދުމަގު ދައްކަވާ، އަދި އެކަލާނގެ رحمة (ގެ ވާރޭ) ގެ ކުރިޔަށް އުފާވެރި خبر އެއްގެ ގޮތުގައި (ވިލާގަނޑުގެ) ވައި ފޮނުއްވާ ރަސްކަލާނގެހެއްޔެވެ؟ اللَّه އާއެކު އެހެން إله އަކު ވޭހެއްޔެވެ؟ އެއުރެން އެ شريك ކުރާ ތަކެއްޗަށްވުރެން اللَّه މަތިވެރިވެވޮޑިގެންވެއެވެ.\n﴿٦٤﴾ أَمَّن يَبْدَأُ الْخَلْقَ ثُمَّ يُعِيدُهُ وَمَن يَرْزُقُكُم مِّنَ السَّمَاءِ وَالْأَرْضِ ۗ أَإِلَٰهٌ مَّعَ اللَّهِ ۚ قُلْ هَاتُوا بُرْهَانَكُمْ إِن كُنتُمْ صَادِقِينَ ނުވަތަ (ނެތުމުގެތެރޭން) خلق ތަކުން އަލަށް އުފައްދަވައި، ދެން އެ ތަކެތި އަލުން إعادة ކުރައްވައި، އަދި އުޑާއި، ބިމުން ތިޔަބައިމީހުންނަށް رزق ދެއްވާ ރަސްކަލާނގެ ހެއްޔެވެ؟ اللَّه އާއެކު އެހެން إله އަކު ވޭހެއްޔެވެ؟ ކަލޭގެފާނު ވިދާޅުވާށެވެ! ތިޔަބައިމީހުން ތެދުވެރިން ކަމުގައިވާނަމަ، ތިޔަބައިމީހުންގެ دليل ތިޔަބައިމީހުން ގެނެސްބަލާށެވެ!\n﴿٦٥﴾ قُل لَّا يَعْلَمُ مَن فِي السَّمَاوَاتِ وَالْأَرْضِ الْغَيْبَ إِلَّا اللَّهُ ۚ وَمَا يَشْعُرُونَ أَيَّانَ يُبْعَثُونَ ކަލޭގެފާނު ވިދާޅުވާށެވެ! اللَّه އަށް މެނުވީ، އުޑުތަކާއި، ބިމުގައިވާ އެކަކަށްވެސް غيب ގައިވާކަމެއް ނޭނގޭނެތެވެ. އަދި އެއުރެން އަލުން ދިރުއްވައި، محشر އަށް ފޮނުއްވާހުށީ ކޮންއިރަކުންކަން އެއުރެންނަކަށް ނުމެއެނގޭމެއެވެ.\n﴿٦٦﴾ بَلِ ادَّارَكَ عِلْمُهُمْ فِي الْآخِرَةِ ۚ بَلْ هُمْ فِي شَكٍّ مِّنْهَا ۖ بَلْ هُم مِّنْهَا عَمُونَ އަދި ކިއެއްތަ! آخرة އާ ހަމަޔަށް އެއުރެންގެ علم ފޯރީހެއްޔެވެ؟ އަދި ކިއެއްތަ! އެދުވަހާމެދުގައި އެއުރެންވަނީ شك ކަމެއްގައެވެ. އަދި ކިއެއްތަ؟ އެދުވަހާމެދު އެއުރެންވަނީ ކަނުބަޔަކު ކަމުގައެވެ.\n﴿٦٧﴾ وَقَالَ الَّذِينَ كَفَرُوا أَإِذَا كُنَّا تُرَابًا وَآبَاؤُنَا أَئِنَّا لَمُخْرَجُونَ كافر ވި މީހުން ބުނެފޫއެވެ. ތިމަންމެންނާ، ތިމަންމެންގެ ކާބަފައިން (މަރުވެ) ވެއްޔަށް ވެދާހިނދު، ހަމަކަށަވަރުން، ތިމަންމެންނީ އަލުން (ދިރުއްވައި) ނެރުއްވާނޭ ބަޔެއް ހެއްޔެވެ؟\n﴿٦٨﴾ لَقَدْ وُعِدْنَا هَٰذَا نَحْنُ وَآبَاؤُنَا مِن قَبْلُ إِنْ هَٰذَا إِلَّا أَسَاطِيرُ الْأَوَّلِينَ ހަމަށަވަރުން، ތިމަންމެންނާއި، ތިމަންމެންގެ ކާބަފައިންނަށް މީގެކުރިންވެސް މިކަންތައް وعد ކުރައްވާފައިވެއެވެ. އެވޭލާ މީހުން ދައްކައިއުޅުނު ފުލޯކު ވާހަކަތަކެއް ކަމުގައިމެނުވީ މިކަންތައް ނުވެއެވެ.\n﴿٦٩﴾ قُلْ سِيرُوا فِي الْأَرْضِ فَانظُرُوا كَيْفَ كَانَ عَاقِبَةُ الْمُجْرِمِينَ ކަލޭގެފާނު ވިދާޅުވާށެވެ! ތިޔަބައިމީހުން ބިމުގައި ދަތުރުފަތުރުކޮށް އުޅޭށެވެ! ފަހެ، ކުށްވެރިންގެ ނަތީޖާ އޮތީ ކިހިނަކުންކަން ތިޔަބައިމީހުން ދެކޭށެވެ!\n﴿٧٠﴾ وَلَا تَحْزَنْ عَلَيْهِمْ وَلَا تَكُن فِي ضَيْقٍ مِّمَّا يَمْكُرُونَ އަދި އެއުރެންގެ މައްޗަށް ކަލޭގެފާނު ހިތާމަ ނުކުރައްވާށެވެ! އަދި އެއުރެން މަކަރުހަދާ ކަންތަކުން ހިތްޕުޅު ދަތިވުމެއްގެ ތެރޭގައި ކަލޭގެފާނު ވެވަޑައި ނުގަންނަވާށެވެ!\n﴿٧١﴾ وَيَقُولُونَ مَتَىٰ هَٰذَا الْوَعْدُ إِن كُنتُمْ صَادِقِينَ އެއުރެން ބުނެތެވެ. ތިޔަބައިމީހުންނީ، ތެދުބުނާ ބަޔަކު ކަމުގައިވާނަމަަ ތިޔަ (ބުނާ عذاب ގެ) وعد އަންނާނީ ކޮންއިރަކުން ހެއްޔެވެ؟\n﴿٧٢﴾ قُلْ عَسَىٰ أَن يَكُونَ رَدِفَ لَكُم بَعْضُ الَّذِي تَسْتَعْجِلُونَ ކަލޭގެފާނު ވިދާޅުވާށެވެ! އަވަސްކުރުމަށް ތިޔަބައިމީހުން އެދޭ ބައެއްކަންތައް (އެބަހީ: عذاب) ތިޔަބައިމީހުންނާ ދާދިކައިރިވެފައިވުން އެކަށީގެންވެއެވެ.\n﴿٧٣﴾ وَإِنَّ رَبَّكَ لَذُو فَضْلٍ عَلَى النَّاسِ وَلَٰكِنَّ أَكْثَرَهُمْ لَا يَشْكُرُونَ ހަމަކަށަވަރުން، ކަލޭގެފާނުގެ ވެރިރަސްކަލާނގެއީ، މީސްތަކުންގެ މައްޗަށް فضل ވަންތަ ވެރިރަސްކަލާނގެކަން ކަށަވަރެވެ. އެހެނެއްކަމަކު، އެއުރެންކުރެ ގިނަމީހުން شكر އެއް ނުކުރެތެވެ.\n﴿٧٤﴾ وَإِنَّ رَبَّكَ لَيَعْلَمُ مَا تُكِنُّ صُدُورُهُمْ وَمَا يُعْلِنُونَ އެއުރެންގެ ހިތްތަކުގައި ފޮރުވާ ކަންތަކާއި، އެއުރެން ފާޅުކުރާ ކަންތައް، ހަމަކަށަވަރުން، ކަލޭގެފާނުގެ ވެރިރަސްކަލާނގެ ދެނެވޮޑިގެންވެއެވެ.\n﴿٧٥﴾ وَمَا مِنْ غَائِبَةٍ فِي السَّمَاءِ وَالْأَرْضِ إِلَّا فِي كِتَابٍ مُّبِينٍ އަދި އުޑާއި، ބިމުގައިވިޔަސް (އެކަލާނގެއަށް) ފޮރުވިގެންވާ އެއްވެސް ކަމެއް ނުވެއެވެ. އެ ހުރިހާ ކަމެއްވަނީ، ބަޔާންވެގެންވާ ފޮތެއްގައި ލިޔުއްވައިފައެވެ.\n﴿٧٦﴾ إِنَّ هَٰذَا الْقُرْآنَ يَقُصُّ عَلَىٰ بَنِي إِسْرَائِيلَ أَكْثَرَ الَّذِي هُمْ فِيهِ يَخْتَلِفُونَ إسـرآءيـل ގެދަރިން، އެކަންކަމާމެދު ދެބަސްވާ ކަންތަކުގެ ތެރެއިން ގިނަކަންތައް ހަމަކަށަވަރުން، މި قرآن، އެއުރެންނަށް ކިޔައިދީ ބަޔާންކޮށްދެއެވެ.\n﴿٧٧﴾ وَإِنَّهُ لَهُدًى وَرَحْمَةٌ لِّلْمُؤْمِنِينَ އަދި ހަމަކަށަވަރުން، އެ قرآن އަކީ، مؤمن ތަކުންނަށްވާ هداية އަކާއި، رحمة އެއްކަން ކަަށަވަރެވެ.\n﴿٧٨﴾ إِنَّ رَبَّكَ يَقْضِي بَيْنَهُم بِحُكْمِهِ ۚ وَهُوَ الْعَزِيزُ الْعَلِيمُ ހަމަކަށަވަރުން، ކަލޭގެފާނުގެ ވެރިރަސްކަލާނގެ (قيامة ދުވަހުން) އެއުރެންގެ މެދުގައި އެކަލާނގެ (عدل ވެރި) حكم ފުޅުން ނިޔާކުރައްވާނެތެވެ. އަދި އެކަލާނގެއީ، عزيز ވަންތަ، މޮޅަށް ދެނެވޮޑިގެންވާ ރަސްކަލާނގެއެވެ.\n﴿٧٩﴾ فَتَوَكَّلْ عَلَى اللَّهِ ۖ إِنَّكَ عَلَى الْحَقِّ الْمُبِينِ ފަހެ، ކަލޭގެފާނު اللَّه އަށް وكيل ކުރައްވާށެވެ! ހަމަކަށަވަރުން، ކަލޭގެފާނުވަނީ، ބަޔާންވެގެންވާ حق މަގުގައެވެ.\n﴿٨٠﴾ إِنَّكَ لَا تُسْمِعُ الْمَوْتَىٰ وَلَا تُسْمِعُ الصُّمَّ الدُّعَاءَ إِذَا وَلَّوْا مُدْبِرِينَ ހަމަކަށަވަރުން، މަރުވެފައިތިބޭ މީހުންނަށް ކަލޭގެފާނަކަށް އަޑެއް ނީއްވެވޭނެތެވެ. އަދި ބީރު މީހުންނަށް، އެއުރެން ފުރަގަސްދީ ދާހިނދު، ކަލޭގެފާނު ގޮވައިލައްވާ އަޑެއް ނީއްވެވޭނެތެވެ.\n﴿٨١﴾ وَمَا أَنتَ بِهَادِي الْعُمْيِ عَن ضَلَالَتِهِمْ ۖ إِن تُسْمِعُ إِلَّا مَن يُؤْمِنُ بِآيَاتِنَا فَهُم مُّسْلِمُونَ އަދި ކަނުމީހުންނަށް (އެބަހީ: މަގުފުރެދުމުން ކަނުވެފައިވާ މީހުންނަށް) އެއުރެންގެ މަގުފުރެދުމުން އެއްކިބާކުރައްވައި، (ތެދުމަގު ދައްކަވާ) هادى އަކު ކަމުގައި ކަލޭގެފާނު ނުވަމުއެވެ. ތިމަންރަސްކަލާނގެ آية ތަކަށް إيمان ވާ ބަޔަކަށް މެނުވީ ކަލޭގެފާނަކަށް ނީއްވެވޭނެއެވެ. ފަހެ، އެއުރެންނީ، اللَّه އަށް ކިޔަމަންވާ މީހުންނެވެ.\n﴿٨٢﴾ ۞ وَإِذَا وَقَعَ الْقَوْلُ عَلَيْهِمْ أَخْرَجْنَا لَهُمْ دَابَّةً مِّنَ الْأَرْضِ تُكَلِّمُهُمْ أَنَّ النَّاسَ كَانُوا بِآيَاتِنَا لَا يُوقِنُونَ އެއުރެންގެ މައްޗަށް (عذاب ގެ) ބަސްފުޅު حق ވާހިނދު، ތިމަންރަސްކަލާނގެ، އެއުރެންނަށްޓަކައި ބިމުން ދާއްބައެއް ނެރުއްވާހުށީމެވެ. އޭތި އެއުރެންނާ ވާހަކަދައްކަމުން ބުނާނެތެވެ. ހަމަކަށަވަރުން، ތިމަންރަސްކަލާނގެ آية ތަކަށް إيمان ނުވާ ބަޔަކު ކަމުގައި މީސްތަކުންވިއެވެ.\n﴿٨٣﴾ وَيَوْمَ نَحْشُرُ مِن كُلِّ أُمَّةٍ فَوْجًا مِّمَّن يُكَذِّبُ بِآيَاتِنَا فَهُمْ يُوزَعُونَ ކޮންމެ أمّة އަކުން ތިމަންރަސްކަލާނގެ آية ތައް ދޮގުކުޅަ މީހުންގެ ތެރެއިން ބަޔަކު ތިމަންރަސްކަލާނގެ އެއްކުރައްވައި، محشر އަށް ފޮނުއްވާދުވަސް ހަނދުމަކުރާށެވެ! ފަހެ، އެއުރެން ބައިބަޔަށް ބައިތިއްބަވަމުން ގެންދަވާނެތެވެ.\n﴿٨٤﴾ حَتَّىٰ إِذَا جَاءُوا قَالَ أَكَذَّبْتُم بِآيَاتِي وَلَمْ تُحِيطُوا بِهَا عِلْمًا أَمَّاذَا كُنتُمْ تَعْمَلُونَ (اللَّه ގެ حضرة އަށް) އެއުރެން އަތުވެއްޖައުމަށް ދާނދެނެވެ. އެހިނދު އެކަލާނގެ وحى ކުރައްވާނެތެވެ. ތިޔަބައިމީހުންނަށް އެއާބެހޭ علم އެއް ލިބިފައިނެތް حال، ތިޔަބައިމީހުން ތިމަންރަސްކަލާނގެ آية ތައް ދޮގުކުޅައީ ހެއްޔެވެ؟ ނުވަތަ ތިޔަބައިމީހުން ކުރަމުންގެންދިޔައީ ކޮންކަމެއް ހެއްޔެވެ؟\n﴿٨٥﴾ وَوَقَعَ الْقَوْلُ عَلَيْهِم بِمَا ظَلَمُوا فَهُمْ لَا يَنطِقُونَ އަދި އެއުރެންގެ މައްޗަށް ކަނޑައަޅުއްވާފައިވާ عذاب އައިސް ޖެހިއްޖެއެވެ. އެއީ އެއުރެން އަނިޔާވެރިވީ ކަމަށްޓަކައެވެ. ފަހެ، އެއުރެންނަކަށް (އެދުވަހުން) އެއްވެސް ވާހަކައެއް ނުދެއްކޭނެތެވެ.\n﴿٨٦﴾ أَلَمْ يَرَوْا أَنَّا جَعَلْنَا اللَّيْلَ لِيَسْكُنُوا فِيهِ وَالنَّهَارَ مُبْصِرًا ۚ إِنَّ فِي ذَٰلِكَ لَآيَاتٍ لِّقَوْمٍ يُؤْمِنُونَ ހަމަކަށަވަރުން، ތިމަންރަސްކަލާނގެ، ރޭގަނޑު ލައްވާފައިވަނީ، އެވަގުތުގައި އެއުރެން ހަމަހިމޭންކަމާއި، އަރާމު ލިބިތިބުމަށާއި، އަދި ދުވާލު ލައްވާފައިވަނީ (މަސައްކަތްކޮށް އުޅުމަށްޓަކައި) ތަންތަން ފެންނަގޮތުގައިކަން އެއުރެން ނުދެކޭހެއްޔެވެ؟ ހަމަކަށަވަރުން، إيمان ވާ ބަޔަކަށް އެކަންތަކުގައި ހެކިތަކެއްވާކަން ކަށަވަރެވެ.\n﴿٨٧﴾ وَيَوْمَ يُنفَخُ فِي الصُّورِ فَفَزِعَ مَن فِي السَّمَاوَاتِ وَمَن فِي الْأَرْضِ إِلَّا مَن شَاءَ اللَّهُ ۚ وَكُلٌّ أَتَوْهُ دَاخِرِينَ ތާޅަފިލި ފުމެލައްވާ ދުވަސް ހަނދުމަކުރާށެވެ! ފަހެ (އެހިނދު) اللَّه އިރާދަކުރެއްވި މީހަކު މެނުވީ، އުޑުތަކާއި، ބިމުގައިވާހާ ބަޔަކު ބިރުން ސިހިގެންދާނެތެވެ. އަދި އެންމެން ދެރަވެ، ނިކަމެތިވެގެންވާ حال ގައި އެކަލާނގެ حضرة އަށް އަންނާނެތެވެ.\n﴿٨٨﴾ وَتَرَى الْجِبَالَ تَحْسَبُهَا جَامِدَةً وَهِيَ تَمُرُّ مَرَّ السَّحَابِ ۚ صُنْعَ اللَّهِ الَّذِي أَتْقَنَ كُلَّ شَيْءٍ ۚ إِنَّهُ خَبِيرٌ بِمَا تَفْعَلُونَ އަދި ފަރުބަދަތައް ތިބާ ދެކެމުއެވެ. އެ ތަކެތި ވިލާތައް ހިނގައިދާގޮތަށް ހިނގައިދާ حال، ތިބާ ހީކުރަނީ، އެ ތަކެތި ހަރުލައި ހުރިކަމަށެވެ. (އެއީ) اللَّه ގެ ހެއްދެވުމެވެ. އެކަލާނގެއީ، ހުރިހާ ތަކެއްޗެއް ފުރިހަމަކޮށް ހެއްދެވި ރަސްކަލާނގެއެވެ. ހަމަކަށަވަރުން، އެކަލާނގެއީ، ތިޔަބައިމީހުންކުރާ ކަންތައް މޮޅަށް ދެނެވޮޑިގެންވާ ރަސްކަލާނގެއެވެ.\n﴿٨٩﴾ مَن جَاءَ بِالْحَسَنَةِ فَلَهُ خَيْرٌ مِّنْهَا وَهُم مِّن فَزَعٍ يَوْمَئِذٍ آمِنُونَ ހެޔޮކަމާއިގެން އަތުވެއްޖެމީހާ (ދަންނާށެވެ!) ފަހެ، އެމީހަކަށް އެއަށްވުރެ ހެޔޮވެގެންވާ ثواب (آخرة ގައި) ހުށްޓެވެ. އަދި އެދުވަހުން އެއުރެންވަނީ، ހުރިހާ ބިރުވެރިކަމަކުން أمان ކަން ލިބިގެންނެވެ.\n﴿٩٠﴾ وَمَن جَاءَ بِالسَّيِّئَةِ فَكُبَّتْ وُجُوهُهُمْ فِي النَّارِ هَلْ تُجْزَوْنَ إِلَّا مَا كُنتُمْ تَعْمَلُونَ އަދި ނުބައިކަމާއިގެން އަތުވެއްޖެމީހާ (ދަންނާށެވެ!) ފަހެ، އެއުރެންގެ މޫނުތައް ވަތަށް، ނަރަކައަށް ވެއްޓޭހުށްޓެވެ. ތިޔަބައިމީހުން ކޮށްއުޅުނު ކަންތަކަށް މެނުވީ ތިޔަބައިމީހުންނަށް ޖަޒާ ލިބޭނެހެއްޔެވެ؟\n﴿٩١﴾ إِنَّمَا أُمِرْتُ أَنْ أَعْبُدَ رَبَّ هَٰذِهِ الْبَلْدَةِ الَّذِي حَرَّمَهَا وَلَهُ كُلُّ شَيْءٍ ۖ وَأُمِرْتُ أَنْ أَكُونَ مِنَ الْمُسْلِمِينَ ހަމަކަށަވަރުން، ތިމަންކަލޭގެފާނަށް أمر ކުރައްވާފައިވަނީ، މިރަށުގެ (އެބަހީ: مكة ގެ) ވެރިރަސްކަލާނގެއަށް އަޅުކަން ކުރުމަށެވެ. އެކަލާނގެއީ، އެރަށް حرمة ތެރިކުރެއްވި ރަސްކަލާނގެއެވެ. އަދި ހުރިހާ އެއްޗެއް މިލްކުވެގެންވަނީ އެކަލާނގެއަށެވެ. އަދި ތިމަންކަލޭގެފާނަށް أمر ކުރައްވާފައިވަނީ، ތިމަންކަލޭގެފާނު مسلم ންގެ ތެރެއިން ވުމަށެވެ.\n﴿٩٢﴾ وَأَنْ أَتْلُوَ الْقُرْآنَ ۖ فَمَنِ اهْتَدَىٰ فَإِنَّمَا يَهْتَدِي لِنَفْسِهِ ۖ وَمَن ضَلَّ فَقُلْ إِنَّمَا أَنَا مِنَ الْمُنذِرِينَ އަދި قرآن ކިޔެވުމަށްވެސް ތިމަންކަލޭގެފާނަށް أمر ކުރައްވާފައިވެއެވެ. ފަހެ، ތެދުމަގު ލިބިގެންފިމީހާ (ދަންނާށެވެ!) އެމީހާ އެ ތެދުމަގު ލިބިގަންނަކަން ކަށަވަރީ، އޭނާގެ އަމިއްލަ نفس އަށްޓަކައެވެ. އަދި މަގުފުރެދިއްޖެމީހާ (ދަންނާށެވެ! އެކަމުގެ ނުބައިކަން އޮތްކަން ކަށަވަރީވެސް ހަމަ އޭނާއަށެވެ!) ފަހެ، ކަލޭގެފާނު ވިދާޅުވާށެވެ! ތިމަންކަލޭގެފާނު ވާކަން ކަށަވަރީ، إنذار ކުރައްވާ ބޭކަލުންގެ ތެރެއިންނެވެ.\n﴿٩٣﴾ وَقُلِ الْحَمْدُ لِلَّهِ سَيُرِيكُمْ آيَاتِهِ فَتَعْرِفُونَهَا ۚ وَمَا رَبُّكَ بِغَافِلٍ عَمَّا تَعْمَلُونَ އަދި ކަލޭގެފާނު ވިދާޅުވާށެވެ! حمد ހުރީ اللَّه އަށެވެ. އެކަލާނގެ ކުޅަދުންވަންތަކަމުގެ ހެކިތައް ތިޔަބައިމީހުންނަށް ނިކަންހުރެ އެކަލާނގެ ދައްކަވާހުށްޓެވެ. ދެން އެކަންތައްތައް ތިޔަބައިމީހުންނަށް އެނގޭނެތެވެ. ކަލޭގެފާނުގެ ވެރިރަސްކަލާނގެ ތިޔަބައިމީހުންކުރާ عمل ތަކާމެދު غافل ވެވޮޑިގެނެއްނުވެތެވެ.


ވާށޭ މަށާ އެކީ-5 – Esfiya\nމިޝަލީގެ ކެބިން އަށް ރައިހާ ވަނީ ވަރަށް ބަލައިގެންނެވެ. މޭޒުގައި ފޯނާއި ފާސް ބާއްވާލުމަށްފަހު ރައިހާ ވަށައިގެން ނަޒަރު ހިންގާލިއެވެ. ކޮޓަރީގެ އެއްކަނެއްގައި ވޯކް ޓޭބަލް އަކާއި ކޮމްޕިއުޓަރެއް ބެހެއްޓިފައިވާއިރު ފާރާއި ޖައްސާފައި ދެ ފޮތް ހަރުގަނޑު ބަހައްޓާފައި ވެއެވެ. އޭގެ އިތުރުން އިތުރު ލޮކާ ކަބަޑެއް ބެހެއްޓިފައި ހުއްޓެވެ.\nރައިހާ ފުރަތަމަވެސް ގާތްވެލީ ކޮޓަރީގެ ދެފަރާތުގައި ބެހެއްޓިފައިވާ ފޮތް ހަރުގަނޑުން އެއްހަރުގަނޑުގެ ކައިރީއެވެ. އެކި ފައިލް ތަކުގެ ގަނޑުތައް އުކަމުން ދިޔައިރު ރައިހާ މަސައްކަތް ކުރަމުން ދިޔައީ މިޝަލީއާއި ދެކޮޅަށް އޭނާ އަށް ހެއްކެތް ލިބޭތޯއެވެ.\nދެހަރުގަނޑުގައި ބެހެއްޓިފައިވާ އެތައް ފައިލެއް ބެލިނަމަވެސް ރައިހާގެ އުންމީދަށް ވާސިލް ވާނެ އަލި މަގެއް ނުފެނުނެވެ. އެންމެ ފަހު ފައިލް ހަރުގަނޑުގައި ބެހެއްޓުމަށްފަހު ދާން ހިނގައިގަތް ރައިހާގެ ލޮލުގައި އަޅައިގަތީ ލޮކާ ކަބަޑެވެ. ކަބަޑުގެ ދޮރުގައި ހިފާލުމުން ތަޅުލައިފާ ހުރިކަން އެނގުމުން ރައިހާ މާޔޫސްވާގޮތް ވިއެވެ. ނަމަވެސް މިޝަލީގެ ވޯކް ޓޭބަލްގައި އޭނާގެ ސައިޑް ބޭގް ހުރިކަން ހަނދާން ވުމުން ރައިހާ އެދިމާއަށް ދިޔައެވެ.\nކޮންމެ ވަގުތަކު ވެސް މިޝަލީ ކެބިންގެ ތެރެއަށް ވަދެދާނެ ކަމުގެ ބިރު ބޮޑުވުމުން ރައިހާ ބެލީ އޭނާގެ މަސައްކަތް އަވަސް ކުރެވޭތޯއެވެ. މީހެއްގެ ގަޔަށް ގަސްދުގައި ކޮފީ ތައްޓެއް ވަރާލުމަށްފަހު އޭނާގެ ކެބިން އަށް ސިއްރުންވަދެ ހުއްދަ ނުހޯދާ އެއްޗިއްސާ ބެހުމަކީ ރައިހާ ހުވަފެނުގައިވެސް ކުރަން ގަސްދު ކުރި ކަންކަމެއް ނޫނެވެ. ނަމަވެސް ކައިލް ވެއްޓެމުން އެދާ އަނދަވަޅުން ސަލާމަތް ކޮށްދެވޭނެ އިތުރު ގޮތެއް ރައިހާގެ ސިކުނޑިއަކަށް ނުވިސްނުނެވެ.\nމިޝަލީގެ ދަބަސް ހާވަމުން ދަނިކޮށް ތަޅުދަނޑި ފައްޗެއް ރައިހާގެ އަތުގައި ޖެހުނެވެ. އަވަސް އަވަހަށް ތަޅުދަނޑި ހިފައިގެން އައިސް ކަބަޑުގެ ތަޅަށް ލައްވާލިއިރު އެއީ ރަނގަޅު ތަޅުދަނޑިއަށް ވުން އެދި ރައިހާ އަށް ދުޢާ ކުރެވެމުން ދިޔައެވެ.\nރައިހާގެ މޫނު އުޖާލާވެގެން ދިޔައީ ކަބަޑުގެ ދޮރު ހުޅުވިގެންދިޔުމުންނެވެ. ކަބަޑުގެ ދޮރުފަތް ބޮޑަށް ފޭކޮށް ލުމަށްފަހު އެތެރެ ބަލަލައިލިއިރު ކަބަޑުގައި ތިން ހަރުފަތް ލެވިފައި ހުއްޓެވެ . މަތީ ދެހަރުފަތް އެކީ ކަހަލަގޮތަކަށް ފޮތްތަކާއި ގަނޑުތަކުން ފުރިފައިވާ އިރު އެންމެ ތިރީ ވަތްގަނޑުގައި ވަކިން ސިޓީ އުރައެއް ބާއްވާފައި އޮތެވެ . ކަބަޑުގައި ވަކިން އެހާ ރައްކާތެރިކޮށް ބާއްވާފައި އޮންނާނީ ޚާއްސަ އެއްޗެއްކަމުގައި ރައިހާ އަށް ޤަބޫލު ކުރެވުނެވެ.\nމަޑު ބިސްކުލައިގެ އޭފޯ ސައިޒަށްވުރެ ކުޑަކޮށް ބޮޑު އެކަރުދާސް އެންވެލޮޕް ނެގުމަށްފަހު ރައިހާ އޭގެ އެތެރޭގައި ހުރި ގަނޑުތައް ނެގިއެވެ. ގަނޑުތަކަށް ބަލާލުމުން އެއީ މީހަކާއި ވެވިފައިވާ އެއްބަސްވުމެއްކަން އިނގެން ހުއްޓެވެ. ޞަފްހާ އަކަށްފަހު ޞަފްހާއެއް ކިޔަމުންދިޔަ ރައިހާގެ މޫނު މައްޗަށް ހިނދުކޮޅެއްގެ ތެރޭ ނުތަނަވަސްކަން ވެރިވެގެން ދިޔައެވެ.\nހަމަ އެވަގުތެވެ.. މިޝަލީ ކޮންމެވެސް މީހަކާ ވާހަކަ ދައްކާ އަޑު ކަންފަތުގައި ޖެހުމުން ރައިހާ އަވަސްވެގަތީ އެ ހުރި އެއްޗެއް ހުރިތަނަކަށް ލުމަށެވެ. ގަނޑުތަކާއެކު ސިޓީ އުރަ ކަބަޑު ތެރެއަށްލުމަށްފަހު ދޮރުތަޅުލާފައި ތަޅުދަނޑި ދަބަހުގެ ތެރެއަށް ލިޔެވެ. އަދި ދުވެފައި ކަހަލަ ގޮތަކަށް ކެބިން އިންނިކުމެގެން އައެވެ. ރައިހާ އަށް ކެބިން އިން ނިކުމެވުނީ ހަމަކިރިޔާއެެވެ..އޭރު މިޝަލީ އެހިސާބާއި އަރާ ހަމަވަނީއެވެ.. އޭރު މިޝަލީ ހުރީ އާ ހެދުމެއް ލައިގެންނެވެ. ރައިހާ ފެނުމާއެކު މިޝަލީގެ މޫނުމަތި ބަނަވެގެން ދިޔައެވެ. ތުން އަނބުރާލުމަށްފަހު އޭނާގެ ކެބިން އާއި ދިމާއަށް މިސްރާބު ޖެހިއެވެ.. ކަމެއް ވީކަމަށް ނަހަދާ ރައިހާވެސް ހިނގައިގަތީ އޭނާގެ ކެބިން އާއި ދިމާއަށެވެ.\nކެބިންއަށް ވަދެ ވުމާއެކު ހަށިގަނޑުގެ ވަރުދޫކޮށްލަމުން ގޮނޑީގެ ތެރެއަށް ރައިހާ ވެއްޓިގަތެވެ.. ކަނާ އަތުން ނިއްކުރީގައި ހިފަހައްޓާލީ ބޮލުގެ ރިހުން ހައްތަހާ ގަދަވާހެން ހީވުމުންނެވެ.\nއެންވެލޮޕްގައިވާ އެއްބަސްވުން ކީ ހިސާބުން ރައިހާގެ ހަމަޖެހުން ގެއްލިއްޖެއެވެ. އެ އެއްބަސްވުމަކީ މިޝަލީ އާއި އެހެން ސައިކޮލޮޖިސްޓަކާއި ދެމެދު ވެވިފައިވާ އެއްބަސް ވުމެކެވެ.\nއެއްްބަސްވުމުގައި ވަނީ ކައިލްގެ ބަލިހާލަތު އޮޅުވާލުމަށް ޝަރުތުކޮށްފައެވެ. އަދި އެގޮތަށް އަމަލު ކޮށްފިނަމަ ފަސް ލައްކަ ރުފިޔާ ދިނުމަށް މިޝަލީ އެއްބަސްވެ ސޮއި ކޮށްފައިވެއެވެ.\nދެން ރައިހާގެ ވިސްނުން ދަތުރުކުރީ އެގޮތް ނޭނގޭ ސައިކޮލޮޖިސްޓާއި މެދުއެވެ.. އެފަދަ އެއްބަސްވުމެއް އެކުލަވާލެވޭނީ މަރުކަޒުގައި މަސައްކަތް ކުރާ މީހަކާއި އެކުއެވެ.. ސަބަބަކީ މަރުކަޒުގެ ބަލިމީހުން ޓެސްޓުކޮށް ނަތީޖާ ހޯދާނީ މަރުކަޒުގައި މަސައްކަތް ކުރާ ސައިކޮލޮޖިސްޓުންކަން މަރުކަޒުގައި ހޭދަ ކުރި މަދު ދުވަސްކޮޅުގެ ތެރޭގައި ރައިހާއަށް އިނގިފައިވެއެވެ.\nއެވަގުތު ސިކުނޑިއަށް އައި ވިސްނުމާއެކު އަވަސް ހަރަކާތާ އެކު ރައިހާ އޭނާގެ ކޮމްޕިއުޓަރު ހުޅުވާލިއެވެ. އަދި މަރުކަޒުގައި މަސައްކަތް ކުރާ ސައިކޮލޮޖިސްޓުންގެ ނަންތައް ބަލަން ފެށިއެވެ. ނަންތައް ބަލަމުން ދިޔަތާ ފަސް މިނެޓު ފަހުން އެއްބަސް ވުމުގައި ލިޔެފައިވާ ނަން ރައިހާ އަށް ފެެނުނެވެ. ނަމަށް ފިތާލުމާއެކު އޭނާގެ މައުލޫމާތު ލިބިގެން ދިޔައެވެ..\nސައިކޭޓްރިސްޓް ޑރ. އައިޝަތު ޖޫނީ ޖައުފަރު ލިޔެފައިވާ ނަމުގެ ދަށުގައި ވޯކްޑް ފްރޮމް 2017 ޓު 2019 ޖަހާފައި ވުމުން އެއީ މިހާރު މަރުކަޒުގައި މަސައްކަތް ކުރާ ފަރާތެއް ނޫންކަން އިނގިގެން ދިޔައެވެ.\nޖޫނީގެ ނަންބަރު ފެނުމާއެކު ރައިހާ ބޭނުންވީ އެއްބަސް ވުމުގައި އޮތް ގޮތަށް އޭނާ ޢަމަލު ކުރިތޯ ޔަޤީން ކުރާށެވެ..\nމަސައްކަތް ނިންމާފާ ގެޔަށް ދިޔަ މަގުމަތީ ރައިހާ އާ ސިމެއް ގަތެެެވެ. ގެޔަށް ވަދެވުމާއެކު އަވަސް ހަރަކާތާއެކު ފޯނަށް ސިމް ލައްވާލުމަށްފަހު މިޝަލީގެ ނަމުގައި ނަންބަރަށް މެސެޖު ކޮށްލިއެވެ.\nއިރު އިރުކޮޅާ ރައިހާއަށް ފޯނަށް ބަލައިލެވެނީ ޖޫނީގެ ޚަބަރެއް ވޭތޯއެވެ. ނުނިދި އޮތް ރައިހާގެ ސަމާލުކަން ދެވުނީ ކުއްލިއަކަށް ފޯނު ރިންގުވާން ފެށުމުންނެވެ.. ބަލައިލި އިރު ގުޅަނީ ނުދަންނަ ނަންބަަރަކުންނެވެ. ފޯނު ނެގުމަށްފަހު ލަސްލަހުން ކަންފަތުގައި ފޯނު ޖައްސާލިއެވެ.\n“ހެލޯ މިޝަލީ” އެކޮޅުން އިވިގެން ދިޔައީ އަންހެނެއްގެ އަޑެކެވެ. ވާހަކަ ދެއްކި ރާގުން ހީވަނީ ކޮންމެވެސް ކަމަކާއި ކެތްމަދު ވެފައިވާހެންނެވެ.\n“އަހަރެން ހާދަ މަސައްކަތެއް ކޮށްފީމޭ މިޝަލީ އާއި ގުޅަން..މި ނަންބަރ ބަދަލު ނުކޮށް މި އޮތީވެސް މިޝަލީ ގުޅާފާނެތީ.. ލާރި ހަމަޖެހުނީމަތަ ތިގުޅީ؟” ސުވާލުގެ ޖަވާބު ނުލިބުމުން އަނެއްކާވެސް ޖޫނީ ވާހަކަ ދައްކަން ފެށިއެވެ. “ލުކް ޔޫ ކާންޓް ޑިޗް މީ އިނގޭ.. އަހަރެން އެގްރީމެންޓް ވެސްހެދީ މިފަދަ ކަަަމަކަށް ތައްޔާރު ވެގެން. އައި ޑިޑް ވަޓް ޔޫ އާސްކްޑް.. އަހަރެން ކައިލް ގެ ރިކޯޑުތައްބަދަލުކޮށް ނުވިތާކަށް ބޭސްތަކުގެ ޑޯސޭޖް ވެސް އިތުުރުކުރިން. އަދި ކަލޭގެ ޕޭޝަންޓަކަށް އޭނާ ހަދަން ވެގެންއަހަރެން ވަޒީފާވެސްދޫކޮށްލީ.. ސޯ ޑޯންޓް އީވެން ތިންކް އޮފް ބިޓްރޭއިންގް މީ”.. މިފަހަރު ޖޫނީގެ އަޑުގައި ވަނީ ރުޅިވެރިކަމެވެ.\nއިވެމުން ދިޔަ ވާހަކަތަކާއެކު ރައިހާ ހުރީ ޖެހި ބުދެއްހެން ގަނޑުވެފައެވެ.. ނޭވާވެސް އެތެރެ ހަށީގައި ތާށިވެފައިވާފަދައެެވެ. ޖޫނީ ހަލޯ އޭ ކިޔާލުމާއެކު ރައިހާދިޔައީ ސިއްސައިގެންނެވެ.ހޭވެރިކަން ލިބި އަވަހަށް ފޯނު ކަނޑާލުމަށްފަހު ސިމް ނެގިއެވެ.. ހުރިހާ ހަޤީޤަތެއް އަޑުއިވުމަށްފަހު އިތުރަށް އަޑުއަހާނެ ވާހަކައެއް އޮންނާނެހެއްޔެވެ؟\nހެނދުނު މަރުކަޒަށް އައި ގޮތަށް ރައިހާ އަވަސް ވެގަތީ ފާތުމް އާއި ބައްދަލު ކުރާށެވެ.\nލޮލުގައި އަޅާފައިވާ އައިނު ރަނގަޅު ކޮށްލަމުން ކެބިންގެ ތެރެއަށް ވަދެގެން އައި ރައިހާ އަށް ފާތުމް ބަލައިލީ ހައިރާންކަމުގެ ނަޒަރަކުންނެވެ.\n“އަޅުގަނޑު މިއައީ ޚިޔާލެއް ހުށައަޅަންވެގެން..” ރައިހާގެ މޫނުމަތިން ކޮންމެވެސް ވަރެއްގެ ނުތަނަވަސް ކަމެއް ފެންނަމުން ދިޔައެވެ. ނަމަވެސް ރައިހާގެ ހުށައެޅުން ކާމިޔާބު ވެއްޖެނަމަ ކައިލްގެ އިތުރުން އެތައް ބަލިމީހުންނަކަށް ފައިދާ ލިބޭނެ ކަން އޭނާ އަށް ޔަޤީނެވެ.\nއަތުގެ އިޝާރާތުން ވާހަކަ ކުރިއަށް ގެންދިޔުމަށް ފާތުމް އެދުނެވެ.\n“އަޅުގަނޑަށް އިނގޭ އަދި މިވަޒީފާ އަށް އަޅުގަނޑު އާކަން.. ނަމަވެސް އަޅުގަނޑު ހުށަ އަޅަން މިއުޅޭ ކަމަކީ ވަރަށް ގިނަ ގޮތްގޮތުން ވިސްނާފަ ހުށައަޅާ ހުށައެޅުމެއް.. އަޅުގަނޑު ބޭނުންވަނީ ސިވިއާ މެންޓަލް ޑިސްއޯރޑާސް އަށް ޑައިގްނޯޒްޑް ވެފައި ތިބި ފަރާތްތަކުގެ ޓެސްޓުތައް އަލުން ރިވިއު ކުރަން. އަދި މިހާތަނަށް އެއްވެސް ކުރިއެރުމެއް ލިބިފައި ނުވާ ކޭސް ތަކުގެ މެޑިކޭޝަން ބަދަލުކުރަން.” ރައިހާ އޭނާގެ ހުށައެޅުން ފާތުމް އާއި ހިއްސާ ކުރިއެެެވެ..\nރައިހާގެ ވާހަކަތައް އަޑު އަހަން އިންް ފާތުމްގެ ތުންފަތުގައި ދުވެލީ ލުއި ހިނިތުންވުމެކެވެ.\n” ރައިހާގެ ތިވާހަކަތަކުންވެސް އެބަ ދޭހަވޭ މިރޮނގުގައި ރައިހާގެ ޝައުޤުވެރިކަން ހުރި މިންވަރު..” އަޅުގަނޑަށްވެސް ހީވަނީ ތިއީ ރަނގަޅު މަސައްކަތަކަށް ވާނެހެން.. އެކަމަކު ތިދެއްކީވަރަށް ބޮޑު މަސައްކަތެއްގެ ވާހަކަ..ތިކަމާ ވިސްނާފަ ހުރިހާ ސައިކޮލޮޖިސްޓުން އަދި ސްއިކޭޓްރިސްޓުންނާއި އަޅުގަނޑު ބައްދަލު ކުރާނަން” ފާތުމް ދިން ޖަވާބު ވެގެން ދިޔައީ ރައިހާ ހިތްހަމަޖެހުނު ޖަވާބަކަށެވެ.\nހަވީރުގެ ވަގުތެވެ.. ސްޕީޗް ތެރަޕީ ގެންދެވުނު އެންމެ ފަހު ޕޭޝަންޓް ތެރަޕީ ރޫމް އިން ނިކުމެގެން ދިޔުމުން ރައިހާވެސް އެތަނުން ނިކުމެ ބެލްކަނި ކޮރިޑޯގައި މަޑު ކޮށްލީ ބޭރު ފެންނާނެ ހެންނެވެ.\nބެންޗުގައި އެކަނި މާއެކަނި ކައިލް އިންތަން ފެނުމުން ރައިހާ އަށް ހިނިތުންވެލެވުނެވެ. ކައިލް ފެނުމުން ރައިހާގެ ހިތަށް ހިތްހަމަޖެހުން ލިބިގެންދެއެވެ.. އެ މޫނުން ފެންނަ ކޮންމެ އަސަރެއް ސިކުނޑީގައި ރިކޯޑުކުރެވެމުން ދާކަހަލައެވެ.\nސިޑިން ފައިބައިގެން އައި ރައިހާ ބިންމަތީގައި އޮތް ދެ ބެޑްމިންޓަން ރެކެޓާއި މާ ހިފައިގެން ހިނގައިގަތީ ކައިލް އާއި ދިމާއަށެވެ.\nޚިޔާލުތަކުގެ ތެރޭގައި ދާނެ އައްސޭރިއެއް ނެތި ގެނބެމުން ދިޔަ ކައިލްއަށް ސިހުންގެނުވީ މޫނުމަތިން އެއްޗެއް ހުރަސްކޮށްލުމުންްނެވެ.. އޭރު ފުޅާ ހިނިތުން ވުމަކާއެކު އަންހެންކުއްޖެއް ދެ އަތަށް ދެ ބެޑް މިންޓަން ރެކެޓު ލައިގެން އޭނާގެ ކައިރި ހުއްޓިގެން ހުއްޓެވެ.\n“އަހަންނާއެކު ބެޑްމިންޓަން ކުޅެން ހިނގާބަލަ.. މިގަޑީގެ ކުރާނެ ކަމެއް ނެތީމަ ވަރަށްފޫހި” ރައިހާ ބެލީ ވީހާވެސް އެކުވެރި ކަމާއެކު ކައިލްއާއި މުޚާތަބު ކުރެވޭތޯއެވެ.\nކައިލް ރައިހާ އާއި ދިމާ އަސަަރެއް ނެތް ގޮތަކަށް ބަލާލުމަށްފަހު ހިނގައިގަތީ އެތަނުން ދާށެވެ.\n“ކުޅެން ނޭނގެންޏާ އަހަރެން ދަސްކޮށްދީފާނަމޭ”\nކައިލް އޭނާގެ ލޯކުރިމަތިން ގެއްލިދާނެ ކަމުގެ ބިރު އޮތުމުން ފުރަގަސްދީ ހިނގައިގަތް ކައިލް އަށް އަޑު އިވޭނެހެން ތަންކޮޅެއް ބާރަށް ރައިހާ ބުންޏެވެ.. ނަމަވެސް ކައިލްގެ ހިނގުން ދިޔައީ މަޑުޖެހުމެއް ނެތި ކުރިއަށެވެ.\n” އަހަންނަން އިނގޭ ކައިލް އަށް ދެވެނީ ރަނގަޅު ބޭސްތަކެއް ނޫންކަން.. އަހަަންނަށް އނގޭ މިކަމުން ކައިލް ސަލާމަތް ވާނެ ގޮތް..” އަޑުގެ ކޮޅަށް ރައިހާ ގޮވާލިއިރު އޭނާގެ ކަރުގައިވެސް ރިއްސަމުން ދިޔައެވެ.. އޭރު ރައިހާ އާއި ކައލް އާ ދެމެދު ވިހި ވަަރަކަށް ފޫޓުގެ ދުރުމިން ހުންނާނެއެވެ.\nއުނދަގުލުން ހިންދިރުވާލި ރައިހާގެ މޫނުމައްޗަށް އުޖާލާކަން ވެރިވީ އެހުރި ފިޔަވަޅު މަތީ ކައިލް ހުއްޓުމުންނެވެ.\nHi readers..here is the 5th part of the story..Hope u’ll will enjoy reading.. gud night😊❤\nReethi gothakae falha aruvaalaathi thi foni miishalee ge kanthae\nthank u for the comment liyaa. let’s c dhw mishaly ah vany kihineh kan. 😊


Dheenee hukumthah bune dhinumakee illmuveringe zinmaa eh: Islamic Ministry\nދީނީ ހުކުމްތައް ބުނެދިނުމަކީ އިލްމުވެރިންގެ ޒިންމާއެއް: މިނިސްޓްރީ\nއިސްލާމިކް މިނިސްޓަރު ޑރ. އަހުމަދު ޒާހިރު: މިނިސްޓްރީން ބަހެއް ބުނިނި -- ފޮޓޯ: ރައީސް އޮފީސް\nދީނުގެ ހުކުމްތައް ބަޔާން ކުރުމަކީ ދީނުގެ އިލްމު އުނގެނިގެން ތިބި، ދީނީ ނަސޭހަތް ދިނުމާއި ވައުޒު ބުނުމުގެ ހުއްދަ ލިބިފައިވާ އިލްމުވެރިންގެ ޒިންމާއެއް ކަމަށް އިސްލާމިކް މިނިސްޓްރީން ބުނެފި އެވެ.\nއެ މިނިސްޓްރީން މިހެން ބުނެފައިވަނީ ރައްޔިތުންގެ މަޖިލީހުގައި މިއަދު ކުރިއަށް ގެންދިޔަ މިއުޒިކާ ގުޅޭ ބަހުސްގައި މަޖިލީހުގެ މެންބަރުން ދީނުގެ އަސްލުތަކާއި އުސޫލުތަކާއި ހިލާފަށް ވާހަކަ ދައްކާފައި ވަނިކޮށެވެ. ބައެއް މެންބަރުން ވަނީ މިއުޒިކުން އެ މީހުން އިސްލާމްދީނާއި ގާތްކޮށްދިން ކަމަށް ވެސް ވިދާޅުވެފައެވެ. އަދި އެހެން ބައެއް މެންބަރުން ވަނީ މިއުޒިކު ހަރާމް ނޫން ކަމަށާ އެއީ ރާއްޖޭގެ މަދު އިލްމުވެރިންތަކެއް ގެނެސްގެން އުޅޭ ފަތުވާއެއް ކަމަަށް ވިދާޅުވެފަ އެވެ.\nއެ ބަހުސް އާންމުންގެ ތެރޭގައިވެސް ވަރަށް ބޮޑުވެފައި ވަނިކޮށް އިސްލާމިކް މިނިސްޓްރީން މިރޭ ވަނީ ޓްވީޓެއް ކޮށްފަ އެވެ. އެ ޓްވީޓްގައި ބުނެފައިވަނީ އިސްލާމް ދީނުގެ ހުކުމްތަކަށް އިހްތިރާމްކޮށް މަތިވެރި ކުރުމަކީ ކޮންމެ މުސްލިމެއްގެ މައްޗަށްވާ ވާޖިބެއް ކަމަށެވެ. އަދި ދީނުގެ ހުކުމްތައް ބަޔާން ކުރުމަކީ ދީނުގެ އިލްމު އުނގެނިގެން ތިބި، ދީނީ ނަސޭހަތް ދިނުމާއި ވައުޒު ބުނުމުގެ ހުއްދަ ލިބިފައިވާ އިލްމުވެރިންގެ ޒިންމާއެއް ކަމަށެވެ.\nއިސްލާމް ދީނުގެ ހުކުމްތަކަށް އިހްތިރާމްކޮށް މަތިވެރި ކުރުމަކީ ކޮންމެ މުސްލިމެއްގެ މައްޗަށްވާ ވާޖިބެކެވެ. އަދި ދީނުގެ ހުކުމްތައް ބަޔާން ކުރުމަކީ ދީނުގެ އިލްމު އުނގެނިގެން ތިބި، ދީނީ ނަސޭހަޙަތް ދިނުމާއި ވައުޒު ބުނުމުގެ ހުއްދަ ލިބިފައިވާ އިލްމުވެރިންގެ ޒިންމާއެކެވެ.\nއިސްލާމިކް މިނިސްޓްރީ | 8 ފެބްރުއަރީ 2021\nރައްޔިތުންގެ މަޖިލީހުގެ ހެންވޭރު ހުޅަނގު ދާއިރާގެ މެމްބަރު ހަސަން ލަތީފް ހުށަހެޅުއްވެވި ގަރާރެއްގައި އޭނާ އެދިވަޑައިގަތީ މިއުޒިކްގެ ފަންނު އިތުރަށް ތަރައްގީކޮށް ޒުވާނުން މިއުޒިކް އަޑުއަހާލައި ރައްޓެހިންނާ ބައްދަލުކޮށް ސަމާސާ ކޮށްލާ ހަދާނެ މަރުކަޒެއް ގާއިމް ކޮށްދޭށެވެ.\nވެރިކަން ކުރާ އެމްޑީޕީގެ ޗެއާޕާސަން އެ ގަރާރު ހުށަހަޅުއްވައި ވިދާޅުވީ މާލެއަށް ކުރިމަތިވެފައިވާ ތޮއްޖެހުމާއި ކާރުބާރު ބޮޑުކަމާއި ގެދޮރުގެ ދަތިކަމުން ކުރިމަތިވެފައިވާ ހާސް ކަމުން އަރައިގަތުމަށް އޭނާގެ އެ ގަރާރު ކޮންމެހެން މުހިންމުވާ ކަަމަށެވެ.\nއެ ގަރާރާ ގުޅޭ ބަހުސްގައި ހަސަން ލަތީފުގެ ހުށަހެޅުމަށް އެމްޑީޕީގެ މެމްބަރުން ތާއީދު ކުރެއްވި އިރު މަޖިލީހުގެ ތަޅުމުގައި އުދާސް ބޮޑުވެ ހޫނުވި އެވެ. އެހެން މެދުވެރިވީ އިދިކޮޅު ޕީޕީއެމާއި ކޮންގްރެސް ޕާޓީގެ (ޕީއެންސީ) އަށް ނިސްބަތްވާ މެމްބަރުން އެ ގަރާރާ ދެކޮޅަށް ދެއްކެވި ވާހަތަކާއި އިސްކާމް ދީނާއި މިއުޒިކާ އޮތް ގުޅުމާ ގުޅޭގޮތުން ބައެއް މެމްބަރުންގެ މެދުގައި އުފެދުނު ހިޔާލު ތަފާތުވުންތަކާ ގުޅިގެން ނެވެ.\nލަތީފުގެ ގަރާރަށް ތާއީދު ކުރައްވައި މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ ވިދާޅުވީ ދިވެހި އާޓިސްޓުންގެ އަގު ވަޒަންކޮށް އެމީހުންނަށް އާމްދަނީ ލިބޭނެ ގޮތް ހަދައި އެމީހުންގެ ލަވަތައް ގެނެސް ދޭ ޗެނަލްތަކުން ރޯޔަލްޓީގެ ގޮތުގައި ފައިސާ ދޭން ޖެހޭނެ ކަމަށެވެ. ލަވަކިޔުންތެރިން އެންމެ ލަވަޔަކުން ރިސޯޓަކުން އަހަރަކު ނުލިބޭ އާމްދަނީއަށް ވުރެ ބޮޑު އާމްދަނީއެއް ހޯދާ ކަަމަށް އޭނާ ވިދާޅުވި އެވެ. ހުނަރުވެރި އާޓިސްޓުން ރާއްޖެގައި ތިބިއިރު އެމީހުންނަށް އެފަދަ ކާމިޔާބު ނުލިބޭންވީ ސަބަބެއް ނެތް ކަމަށާއި މިއީ އެމަގަށް މަސައްކަތް ކުރަންވީ ވަގުތު ކަަމަށާއި އެކަމަށް ސަރުކާރުން އެކިއެކި އެހީތައް ދޭން ޖެހޭކަމަށް ގަބޫލު ކުރައްވާ ކަަމަށް އޭނާ ވިދާޅުވި އެވެ.\n"އަދި އަޅުގަޑުމެން މިގޮތަށް ވާހަކަ ދައްކާއިރު އަދި އެހެން އޮއިވަރެއް އަދި އެބަ އޮވޭ މިއުޒިކް ކުޅޭ އަދި ފަންނާނުންނާ ކުރިމަތިވާ. އަޅުގަނޑުމެންގެ މާތްވެގެންވާ އިސްލާމް ދީނުގެ ނަމުގައި ދީން ހަތިޔާރެއްގެ ގޮތުގައި ބޭނުން ކޮށްގެން ރޮކް މިއުޒިކް އެއީ މަނާ ކުރެވެން ޖެހޭނެ ކަަމަށް ދިނީ އިލްމުވެރިއަކު ވިދާޅުވޭ!" އިމްތިޔާޒް ވިދާޅުވި އެވެ.\nއޭނާ ވަނީ މިއުޒިކާ ދެކޮޅު އޮއިވަރަކަށް ދައުލަތުން ޖާގަ ނުދޭން އޭނާ ގޮވާލެއްވި އެވެ.\nމަޖިލީހުގެ ނައިބު ރައީސް އަދި ގަލޮޅު އުތުރު ދާއިރާގެ މެމްބަރު އީވާ އަބްދުﷲ މިއުޒިކްގެ މުހިންމުކަން ފާހަގަ ކުރައްވަމުން ކުރީގެ އިސްލާމީ އުމަވީ އަދި އައްބާސީ ދައުލަތުގައި މިއުޒިކް އޮތް ގޮތުގެ މައްޗަށް އަލި އަޅުވާލެއްވި އެވެ. އަދި އެއީ މިއުޒިކްގެ ރަން ޒަމާން ކަމަށާއި އިސްލާމް ދީނަށް އެ ދުވަސްވަރު މީސްތަކުންގެ ހިތް ޖެހުނީ އެހެންވެގެން ކަމަށް އޭނާ ވިދާޅުވި އެވެ.\n"އިސްލާމްދީން އަދި އިސްލާމީ ދައުލަތްތައް އެ މީހުންގެ ކަންފަތުގައި މިއުޒިކްގެ އަޑު ޖެހުނީމާ، އެމީހުން އިސްލާމީ ދައުލަތަށް އިތުރަށް ހިތް ކިޔާ ގޮތް ވެސް ވި،" އީވާ ވިދާޅުވިއެވެ.\nލަވަކިޔުން ހުއްޓާލައިފައިވާ ކުރީގެ މަޝްހޫރު ލަވަކިޔުންތެރިޔާ އަލީ ރަމީޒްގެ ލަވަޔާ ނުލައި އީވާގެ ޒުވާން ހަޔާތް ނޯންނަ ކަމަށް އޭނާ މިއަދު ވިދާޅުވި އެވެ. ނައިފަރު ދޮހޮއްކޮގެ "މަރުވިއްޔާ ޝަރަފްގައި މަރުވާނަން"، ހަމްދީގެ " އާ ކުއްޖެކޭ ދަސްވީ ފަހުން" ފަދަ ލަވަތަކުން އޭނާއަށް ކުރި އަސަރު އީވާ މިއަދު ވަރަށް ރީއްޗަށް ސިފަ ކޮށެއްދެއްވި އެވެ.\nނައިފަރު ދާއިރާގެ މެމްބަރު އަހުމަދު ޝިޔާމް ބަހުސްގައި މައިގަނޑުގޮތެއްގައި ވާހަކަ ދެއްކެވީ އެމްޑީޕީން މިއަދު ހުށަހެޅި ގަރާރުގެ ނިޔަތާމެދު އެވެ. މިއުޒިިކް އަޑު އެހުމަކީ ދިވެހިންނަށް އާ ކަމެއް ނޫން ކަމަށާއި ތަހުޒީބް މުޖުތަމައެއް ބިނާ ކުރަން އިސް ފަސް އޮޅުވާ ނުލައި ކުރަންވީ ކޮންކަމެއްްތޯ ދެނެގަންނަން މަަސައްކަތް ކުރަން ޝިޔާމް ގޮވާލެއްވި އެވެ.\nއޭނާ ވިދާޅުވީ އެމްޑީޕީން ބުނާ ގޮތަށް ބިރަކާ ނުލާ މަޖާކުރަން ގޮވާލާއިރު ހެއްދެވި ފަރާތަށް ބިރުގަންނަން ޖެހޭނެ ކަމަށެވެ. މިފަދަ ގަރާރުތައް ހުށަހަޅައިގެން ކުރާ މަސައްކަތް ހުއްޓާލަން ވެސް އެނާ އެދި ވަޑައިގެންނެވި އެވެ.\nއަލީ ރަމީޒުގެ ލަވަތަކާ ގުޅޭގޮތުން އީވާ ދެއްކެވި ވާހަކަތަކަށް އިޝާރާތް ކުރައްވާ ޝިޔާމް ވިދާޅުވީ އަލީ ރަމީޒަކީ މިހާރު ލަވަކިޔުން ހުއްޓާލައިފައިވާ މީހެއް ކަމަށާއި އެ ނިންމުމަށް އިހްތިރާމު ކުރުމުގެ ގާބިލްކަން ވެސް ހުންނަން ޖެހޭ ކަމަށެވެ.\nމިއަދުގެ ގަރާރަށް ދެން އެންމެ ބޮޑަށް ދެކޮޅު ހެއްދެވީ ނޮޅިވަރަމް ދާއިރާގެ މެމްބަރު މުހައްމަދު ނަޝީދު އަބްދުﷲ އެވެ. އޭނާ އެ ގަރާރު ސިފަ ކުރެއްވީ ރާއްޖެ ފަސާދަ ކުރަން ހުށަހެޅި ގަރާރެއްގެ ގޮތުގަ އެވެ. މާލޭގައި 25 އަށްވުރެ ގިނަ މިސްކިތް ހުރިއިރު ޒުވާނުން ހާސްކަން ފިލުވަން އެތަންތަނަށް ނުދާންވީ ކީއްވެތޯ އޭނާ ސުވާލު އުފެއްދެވި އެވެ. ދެން އޭނާ ވިދާޅުވި މިއުޒިކުން ފައިދާއެއް ލިބޭ ކަމަށް އެއްްވެސް ފޮތެއްގައި ނެތް ކަމަށެވެ.\nނޮޅިވަރަމް ދާއިރާގެ މެމްބަރުގެ ވާހަކަތަކަށް އެންމެ ހޫނު ރައްދެއް ދެއްްވީ ތޮއްޑޫ ދާއިރާގެ މެމްބަރު ހަސަން ޝިޔާނެވެ.\n"ނޮޅިވަރަމް ދާއިރާގެ މެމްބަރު ވަރަށް ބާރުލާފައި ވިދާޅުވި އަޅުގަނޑުމެން ލާދީނިއްޔަތު މިތާ ފާޅުކުރަނީއޭ. އެ ބޭފުޅާ ހިންގަވާ ރެސްޓޯރެންޓެއް. އެތާ ޖަހަނީ މަދަހައެއް ނޫން. ހަމަ އިނގިރޭސި ލަވަ ޖަހަނީ." ޝިޔާން ވިދާޅުވި އެވެ.\nރައްޔިތުންގެ މަޖިލިސް އިސްލާމިކް މިނިސްޓްރީ ދީނީ އިލްމުވެރިން\nމިއުޒިކް ގާރާރާ ގުޅިގެން އިލްމުވެރިންގެ ސިޓީއެއް މަޖިލީހަށް\nއިލްމުވެރިން ދެއްވަނީ ޖިންސީ އިރުޝާދު: ނަޝީދު


Series: Keerithi Quran kiyavamaa meeha dhenegathun muhimmu massalathah.\nމި ލިޔުމަކީ ކީރިތި ޤުރުއާން ކިޔަވާމީހާ ދެނެގަތުން މުހިއްމު މައްސަލަތައް ސިލްސިލާގައި ހިމެނޭ6ލިޔުމުގެތެރެއިން6ވަނަ ލިޔުމެވެ.\nކީރިތި ޤުރުއާނުގެ މާނާ ދެނެގަތުމުގެ އަހައްމިއްޔަތުކަން\nފަޟީލަތުއް ޝައިޙް އިބްނު ޢުޘައިމީން رَحِمَهُ الله ވިދާޅުވެފައިވެއެވެ: ކީރިތި ޤުރުއާންގެ ތަފްސީރު އުގެނުމަކީ ވާޖިބެކެވެ.\nމާތް ﷲ ވަޙީކުރައްވާފައިވެއެވެ: ﴿كِتَابٌ أَنزَلْنَاهُ إِلَيْكَ مُبَارَكٌ لِّيَدَّبَّرُوا آيَاتِهِ وَلِيَتَذَكَّرَ أُولُو الْأَلْبَابِ ﴾ ص:29\nމާނައީ: (މިއީ) ކަލޭގެފާނަށް ތިމަންރަސްކަލާނގެ ބާވައިލެއްވި ބަރަކާތްތެރި ފޮތެކެވެ. (އެއީ) އެއުރެން އެ ފޮތުގެ އާޔަތްތަކުގެ މާނަތަކާ މެދު ވިސްނައި ފިކުރުކުރުމަށެވެ. އަދި ބުއްދީގެ އަހުލުވެރިން (އެއިން) ނަޞީހަތް ލިބިގަތުމަށެވެ.\nއަދިވެސް ވަޙީ ކުރައްވާފައިވެއެވެ : ﴿أَفَلَا يَتَدَبَّرُونَ الْقُرْآنَ أَمْ عَلَىٰ قُلُوبٍ أَقْفَالُهَا ﴾ محمد:24\nމާނައީ: ފަހެ، ޤުރުއާނާއި މެދު އެއުރެން ވިސްނައި ފިކުރު ނުކުރަނީހެއްޔެވެ؟ ނުވަތަ (އެއުރެންގެ) ހިތްތަކުގައި ތަޅުތަކެއް ލެވިފައިވަނީ ހެއްޔެވެ؟\nފުރަތަމަ އާޔަތުން ދަލީލުކޮށްދޭ ކަންތައް:\nކީރިތި ޤުރުއާން ބާވާލެއްވުމުގެ ޙިކުމަތް މާތް ﷲ ވަނީ ބަޔާން ކޮށްދެއްވާފައެވެ. އެއީ މީސްތަކުން އެ ފޮތުގެ އާޔަތްތަކާއި މެދު ތަދައްބުރު ކުރުމަށެވެ. ތަދައްބުރު ކުރުމަކީ: އާޔަތްތަކުގެ މާނައާއި މެދު ވިސްނާ ފިކުރުކުރުމެވެ. އެހެން ނުވާނަމަ ޤުރުއާން ބާވާލެއްވުމުގެ ޙިކުމަތުން އެމީހަކު މަޙުރޫމުވީއެވެ. ހަމަ އެކަނި ޤުރުއާންގެ އާޔަތްތައް ކިޔަވާލައި މާނަ އާއި މެދު ވިސްނާ ފިކުރު ކުރުން ދޫކޮށްލައިފި ނަމަ ކީރިތި ޤުރުއާން އުގަންނައިދޭ ފިލާވަޅުތަކުން އެމީހަކު މަހުރޫމުވާނެއެވެ.\nދެވަނަ އާޔަތުން ދަލީލުކޮށްދޭ ކަންތައް:\nމާތް ﷲ އެވަނީ ކީރިތި ޤުރުއާނުގެ އާޔަތްތަކުގެ މާނައާއި މެދު ވިސްނާ ފިކުރު ނުކުރާ މީސްތަކުނަށް ނުރުއްސެއްވުމުގެ ބަސްފުޅު ވަޙީ ކުރައްވާފައެވެ. އަދި އެބައިމީހުންނަށް އިޝާރަތް ކުރައްވާފައިވަނީ ހިތްތަކުގައި ތަޅު އެޅުވިފައިވާ ބައެއްގެ ގޮތުގައެވެ. އެއީ އެބައިމީހުންގެ ހިތްތަކަށް ހެޔޮގޮތް ފޯރުން ބަންދުވެފައި ވާތީއެވެ.\nއުއްމަތުގެ ސަލަފުން ޢަމަލު ކުރައްވާފައިވާ މަގަކީ: އެއީ ކީރިތި ޤުރުއާނުގެ އާޔަތްތަކުގެ މާނައާއި މެދު ވިސްނާ ފިކުރު ހިންގުމެވެ. އެކަމުގެ ސަބަބުން އެބޭކަލުން ވެފައިވަނީ ކީރިތި ޤުރުއާނުގައިވާ މާތް ﷲ ގެ މުރާދުފުޅާއި އެއްގޮތައް އަމަލުކުރެއްވުމުގައި ސާބިތުވެވަޑައިގަތް ބޭކަލުން ކަމުގައެވެ. މާނަ ނޭނގޭ ކަމަކަށް އަމަލު ކުރުމަކީ އެއީ ކުރެވޭނެ ކަމެއް ނޫނެވެ.\nއެހެންކަމުން ނަބިއްޔާ ﷺ ވަނީ އެކަލޭގެފާނުގެ އަޞްހާބުންނަށް ކީރިތި ޤުރުއާނުގެ އަކުރުތައް އުގަންނަވައި ދެއްވުމަށް ވުރެ ބޮޑަށް މާނަ އުގަންނަވައި ދެއްވުމަށް އަހައްމިޔަތުކަން ދެއްވާފައެވެ.\nޝައިޙުލް އިސްލާމް އިބްނު ތައިމިއްޔާ رَحِمَهُ الله ވިދާޅުވެފައިވެއެވެ: އެގިގެންވާ ގޮތުގައި ރަސޫލުﷲ ﷺ ވަނީ އަޞްހާބުންނަށް ކީރިތި ޤުރުއާނުގެ އަކުރުތައް އުގަންނަވައި ދެއްވުމަށް ވުރެ ބޮޑަށް މާނަ އުގަންނަވައި ދެއްވުމަށް އަހައްމިޔަތުކަން ދެއްވާފައެވެ. އެހެނީ މާނަ ނޭނގި އަކުރު އިނގުމަކުން މަޤްޞަދު ޙާޞިލެއް ނުވެއެވެ. ލަފްޒެއްގެ ބޭނުމަކީ ކަމެއް ބަޔާން ކޮށްދިނުމެވެ.\nއަޅުގަނޑު ތަރުޖަމާ ކުރުމަށް ފަށައިގެން ކުރިއަށް މި ގެންދިޔަ ” ކީރިތި ޤުރުއާން ކިޔަވާމީހާ ދެނެގަތުން މުޙިއްމު މައްސަލަތައް ” ސިލްސިލާގައި އަޅުގަނޑު ލިޔުމަށް ޤަސްދުކުރި ހިސާބަށް ލިޔެ ނިމުނީއެވެ. މި މަސައްކަތުގައި އަޅުގަނޑަށް އެހީތެރެވެދެއްވި އެންމެހާ ފަރާތްތަކަށް ޝުކުރު ދަންނަވާ ހެޔޮ ދުޢާކުރަމެވެ. ﷲ އަޅުގަނޑުގެ މި ކުޑަ މަސައްކަތުގައި ބަރަކާތް ލައްވާ އިސްލާމީ އުންމަތަށް ދޫކުރެވުނު ފައިދާ ކުރަނިވި ޢިލްމެއްކަމުގައި ލައްވާށީ. އާމީން.\n تفسير سورة البقرة (1/44)\n المراكشية ص (34)


އުސޫލަށް ބަދަލެއް ނާދޭ، ކުނި އުކައިދޭނީ ބޭރަށް ނެރުމުން- ވެމްކޯ އުސޫލަށް ބަދަލެއް ނާދޭ، ކުނި އުކައިދޭނީ ބޭރަށް ނެރުމުން- ވެމްކޯ\nއުސޫލަށް ބަދަލެއް ނާދޭ، ކުނި އުކައިދޭނީ ބޭރަށް ނެރުމުން- ވެމްކޯ\nމާލެ ސަރަހައްދުގެ ގެތަކުން މާދަމާއިން ފެށިގެންވެސް ކުނި އުކައިދެމުންދާނީ މިހާރުވެސް އެ ޚިދުމަތް ދެމުންދާ އުސޫލުން ކަމަށް ވެމްކޯއިން ވިދާޅުވެއްޖެއެވެ.\nކޯވިޑް-19ގެ ޙާލަތާއި ގުޅިގެން ވެމްކޯއިން ވަނީ އެ ކުންފުނީގެ މުވައްޒަފުން ގެތަކަށް ވަނުމުގެ ބަދަލުގައި ވަކި ގަޑިތަކެއްގައި ގެތަކުން ތިރިއަށް ކުނިތައް ނެރުމުން ކުނި އުކައި ދިނުމުގެ ޚިދުމަށް ދޭގޮތަށް އުސޫލު ބަދަލުކޮށްފައެވެ. އަދި މި އުސޫލަށް ކުރިން އަމަލު ކުރުމަށް ނިންމާފައިވަނީ މިމަހުގެ އެއްވަނަ ދުވަހާއި ހަމައަށެވެ.\nވެމްކޯއިން ވިދާޅުވީ މި އުސޫލަށް އިތުރު ބަދަލެއް ނުގެނެސް ދަމަހައްޓަން ނިންމީ ކޯވިޑް-19ގެ ޙާލަތު މާލޭގައި ގޯސްވުމާއިއެކު ޢާއްމުންނާއި އެކުންފުނީގެ މުވައްޒަފުންގެ ސަލާމަތާއި ރައްކާތެރިކަމަށްޓަކައިކަމަށެވެ.\nއެގޮތުން މިހާރެކޭވެސް އެއްގޮތަށް ކޮންމެ ދުވަހެއްގެ މެންދުރު 12:00 އިން މެންދުރުފަހު 14:00އާއި ހަމައަށް އެ ގެއެއްގެ ތިރިއަށް ކުނި ނެރެފައި ބެހެއްޓުމުން ވެމްކޯގެ ޓީމުތަކުން ކުނި އުކައި ދިނުމުގެ މަސައްކަތް ކުރާނެކަމަށް އެކުންފުނިން ވިދާޅުވެއެވެ. އަދި މޮނީޓަރިންގެ ޙާލަތަށް ގެނެވިފައިވާ ޢިމާރާތްތަކުން ކުނި ނެރެން ބޭރަށް ނުނިކުތުމަށް އެކުންފުނިން ވަނީ އެދިފައެވެ. އެފަދަ ތަންތަނަށް ކުނިބަލާ ދަނީ ވެމްކޯގެ އެކަމަށް ޚާއްސަ ޓީމުތަކުން ރައްކާތެރިކަމުގެ ފިޔަވަޅުތަކާއެކުގައެވެ.\nމީގެ އިތުރުން މާލެ ހުޅުމާލޭގެ ވެމްކޯ ސައިޓަށްގޮސް ހެނދުނު 08:00އިން ރޭގަނޑު 00:00 އާއި ހަމައަށް ޚާއްސަ ހުއްދައަކާއި ނުލާ ކުނި އުކޭނެ ކަމަށްވެސް ވެމްކޯއިން ވިދާޅުވެއެވެ. އަދި ވިލިމާލޭ ސައިޓަށް ހެނދުނު 08:00 އިން ރޭގަނޑު 10:00އަށް ކުނި އުކޭނެ އިންތިޒާމު ހަމަޖައްސާފައިވާކަމަށްވެސް ވެމްކޯއިން ވިދާޅުވެއެވެ.


SunOnline: Bidheyseenah faseyha kamaa eku Cricket beleyne goih Youth ministry fahi kohdheefi\nބިދޭސީންނަށް ފަސޭހަ ކަމާ އެކު ކުރިކެޓު ބެލޭނެ ގޮތް ޔޫތު މިނިސްޓަރީއިން ފަހި ކޮށްދީފި\nޢަބްދުﷲ އައިމަން 19 Jun 2019, 11:26\nކުރިކެޓު ބެލުމަށް ޓަކައި މާލޭ އިޖްތިމާޢީ މަރުކަޒު (ސޯޝަލް ސެންޓަރ)ގައި ހުރި ބޮޑު ސްކްރީނުގައި މެޗު އަޅުވާފައި --- ފޮޓޯ/ ޔޫތް މިނިސްޓަރީ\nމިހާރު ކުރިއަށްދާ އައިސީސީ ކުރިކެޓު މުބާރާތުގެ ފޯރި މުޅި ދުނިޔޭގައި ވެސް ހިއްޕާލާފައިވާ އިރު ރާއްޖޭގައި މަސައްކަތް ކުރަމުންދާ ބިދޭސީން ވެސް ދަނީ އެމީހުން ނިސްބަތްވާ ގައުމުތަކަށް ސަޕޯޓް ކުރުމަށް މަސައްކަތް ކުރަމުންނެވެ.\nހާއްސަކޮށް ރާއްޖޭގައި މަސައްކަތް ކުރާ ގިނަ ބިދޭސީއިންނަކީ އިންޑިއާއާއި ބަންގްލަދޭޝްގެ ރައްޔިތުންނަށް ވެފައި އެ މީހުންނަކީ ކުރިކެޓަށް މަރުދޭ ބަޔަކަށްވީ އިރު އެމީހުންނަށް އެ މީހުންގެ ގައުމީޓީމު ކުޅޭ މެޗުތައް ބެލުން ވަނީ ތުރާލަކަށް ވެފަ އެވެ. ދުވަސް އެއްކޮށް މަސައްކަތުގައު އުޅުމަށް ފަހު ވެސް އަމިއްލަ ގައުމު ދުނިޔޭގެ އެންމެ މަތީ ފަންތީގައި ކުރިކެޓު ކުޅޭތަން ބަލާލަން ލިބުމަކީ އެ ވެރިންނަށް ލިބޭ އެންމެ ބޮޑު އުފަލެވެ.\nކެފޭ ހޮޓާ ތަކުގައި އަޅުވާފައި ހުންނަ ޓީވީ ތަކުން ކުރިކެޓު ބެލުމަށް މާލޭ މަގުތައް މަތީ ބިދޭސީއިން އެތުރިލައިގެން ތިބޭ މަންޒަރު --- ފޮޓޯ/ ޔޫތް މިނިސްޓަރީ\nނަމަވެސް އެމީހުން ދިރިއުޅެމުންދާ ތަންތާގައި ޓީވީއެއް ގިނަ ފަހަރު ނުހުރެ އެވެ. ކޮޓަރިއެއް ތެރޭގައި 12-10 މީހުން އުޅޭ އިރު އެ މީހުންގެ މަގުސަދަކީ ވީހާވެސް ކުޑަ ހަރަދަކާ އެކު ދިރިއުޅެ، ގިނަ ލާރިއެއް އެއްކުރުމެވެ.\nކަން މިހެން އޮތް ނަމަވެސް ކޮންމެ ހާލަކުން ވެސް މެޗު ބެލުމަށް ޓަކައި އެމީހުން މަގުތަކަށް ނުކުމެ ކެފޭ ހޮޓާތަކާއި ބޯކޮށާ ތަންތާގައި އަޅުވާފައި ހުންނަ ޓީވީތައް ގާތު އެތުރިލައިގެން ތިބެ އެވެ. އޭގެ ސަބަބުން ހިނގާ ބިނގާ އުޅޭ އެހެން ފަރާތްތަކަށް ވެސް ގިނަ ފަހަރު އޮންނަނީ އެކަމުގެ ސަބަބުން އުނދަގޫ ވެފަ އެވެ.\nމިކަންތައް މިހާރު ވަނީ ޔޫތް އެންޑް ސްޕޯޓްސް މިނިސްޓަރު އަހުމަދު މަހްލޫފުގެ ސަމާލުކަމަށް އައިސްފަ އެވެ. އަދި އެކަން ހައްލު ކުރުމަށް ޓަކައި މިނިސްޓްރީ އޮފް ނެޝަނަލް ޕްލޭނިންގ އެންޑް އިންފްރާސްޓްރަކްޗާއާ ދެމެދު މަޝްވަރާކޮށް މާލޭގައި ބޮޑު ސްކްރީނެއް ބަހައްޓާނެ ކަމަށް މަހްލޫފް ވަނީ ވިދާޅުވެފަ އެވެ.\nމީގެ އިތުރުން އެކަމަށް ވަގުތީ ހައްލެއް ހޯދައިދިނުމަށް ޓަކައި މާލޭ އިޖްތިމާޢީ މަރުކަޒު (ސޯޝަލް ސެންޓަރ) އަދި ކުޅިވަރު އެކުވެނީގައި ބެހެއްޓިފައިވާ ބޮޑު ސްކްރީން މެދުވެރިކޮށް ކުރިކެޓު މެޗުތައް ބަލަން ބޭނުންވާ ފަރާތްތަކަށް ފަސޭހަކަމާ އެކު މެޗުތައް ބެލުމުގެ އިންތިޒާމް ޔޫތު މިނިސްޓްރީން ވަނީ ހަމަޖައްސައިދީފަ އެވެ.\nމީގެ އިތުރުން މާލޭގައި ހުރި އެމްބަސީތަކާއެކު ވެސް ވަރަށް ގާތުން މަސައްކަތްކުރައްވަމުން ގެންދަވާ ކަމަށް ވެސް މިނިސްޓަރު މަހްލޫފް ވަނީ ވިދާޅުވެފަ އެވެ.


SCEAM ge faraathun Addu ge school thakah mask hadhiyaa koffi - AO News\nނިއު ނޯމަލް ގައި ސްކޫލްތައް މިއަދު ހުޅުވާލާއިރު ސަދަން ކޮމިޔުނިޓީ އެމްޕަވަރމެންޓް އެސޯސިއޭޝަންގެ ފަރާތުން އައްޑޫގެ ސްކޫލްތަކުގެ ސްޓާފުންނަށް ފޭސް މާސްކު ހަދިޔާކޮށްފިއެވެ.\nސްކީމުން މާސްކް ހަދިޔާ ކޮށްފައިވަނީ އައްޑޫގެ ކޮންމެ ރަށަކުން އެއް ސްކޫލަކަށާއި އަދި އެންމެ އާބާދީ ބޮޑު ހިތަދޫ އިން2ސްކޫލަކަށެވެ. މިއީ ސްކީމްގެ އައްޑޫ ޗެޕްޓަރ އިން އިސްނަގައިގެން އަމިއްލައަށް ކޮށްފައިވާ ވޮލެންޓްރީ މަސައްކަތެކެވެ.\nމާސްކު ހަވާލުކުރުމުގެ އިތުރުން ސްކީމުން ވަނީ ސްކޫލްތަކާއި ގުޅިގެން ދަރިވަރުން އަދި ބެލެނިވެރިންނަށް ޚާއްޞަކޮށްގެން އޮންލައިން ނިއު ނޯމަލް އަށް އަހުލުވުރިކުރުވުމަށް ވެބިނާރ ފަދަ ޕްރޮގްރާމުތައް ބޭއްވުމަށް ވެސް ސްކޫލްތަކާ މަޝްވަރާކޮށްފައެވެ.\nސްކީމުގެ އައްޑޫޗެޕްޓަރ އިން އައްޑޫގެ ސްކޫލްތަކަށް މާސްކު ހަދިޔާކޮށްފައިވާއިރު ގދ. އަތޮޅު ޗެޕްޓަރ އިން ވެސް ވަނީ މާލެއިން އެއަތޮޅުގެ ތިނަދޫ އަށް ހޯމްކަރަންޓީނަށް ފޮނުވި ފަރާތްތަކަށް ވެސް މާސްކު ހަދިޔާކޮށް މާސްކު އެޅުމުގެ މުހިއްމު ކަމާ ގުޅޭ ގޮތުން އެފަރާތްތަކަށް މައުލޫމާތު ދީފައެވެ. ހަމައެއާއެކު ތިނަދޫގައި ހުންނަ ބިޒްނަސް ސެންޓަރ ގެ މުވައްޒަފުންނަށް ވެސް ސްކީމުގެ ގދ. ޗެޕްޓަރ އިން ވަނީ މާސްކު ހަދިޔާ ކޮށްފައެވެ.\nސްކީމަކީ ދެކުނުގެ4އަތޮޅަށް އަމާޒުކޮށްގެން ހިންގަމުން އަންނަ ސަރަހައްދީ ޖަމިއްޔާއެކެވެ.\nނިއު ނޯމަލްސަދަން ކޮމިޔުނިޓީ އެމްޕަވަރމެންޓް އެސޯސިއޭޝަން


SunOnline: Raees Nasheed ge Coral Institute in muraka festival eh baahvany\nރައީސް ނަޝީދުގެ ޖަމިއްޔާއިން ތުލުސްދޫގައި މުރަކަ ފެސްޓިވަލެއް ބާއްވަނީ\nއަހުމަދު ޖައިޝަން 21 Feb 2020, 13:44\nކުރީގެ ރައީސް މުހައްމަދު ނަޝީދު ރާއްޖޭގެ ފަރެއްގައި --- މޯލްޑިވްސް ކޮރަލް އިންސްޓިޓިއުޓް އަކީ ތިމާވެށި ހިމާޔަތް ކުރުމުގެ މަސައްކަތް ކުރުމަށް އެމަނިކުފާނު އުފައްދަވާފައިވާ ޖަމިއްޔާއެއް --- ފޮޓޯ: ރައީސް ނަޝީދު\nކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު އިސްކޮށް ހުންނަވާ އުފެއްދެވި ޖަމިއްޔާ މޯލްޑިވްސް ކޮރަލް އިންސްޓިޓިއުޓް (އެމްސީއައި) އިން ކ. ތުލުސްދޫގައި މުރަކަ ފެސްޓިވަލް އެއް ބޭއްވުމަށް ނިންމައިފިއެވެ.\nމުރަކަތަކާ ގުޅޭގޮތުން އާންމުންނަށް މައުލޫމާތުދީ މުރަކަތައް ގާތުން ބަލާލުމުގެ ހަރަކާތްތަކާއެކު އެ ފެސްޓިވަލް ކުރިއަށް ގެންދިޔުމަށް ހަމަޖެހިފައިވަނީ މިއަންނަ ހަފްތާ އަންގާރަ ދުވަހުގައެވެ. އެ ފެސްޓިވަލް ކުރިއަށްދާނީ ހެނދުނު 10:00 އިން ފެށިގެން 18:00 އަށެވެ.\nއެމްސީއައިއިން ބުނެފައިވަނީ ކޮރަލް ފެސްޓިވަލް އަކީ ރާއްޖޭގެ ފަރުތަކުގައިވާ މުރަކަތައް ދެނެގަނެ އެކަމާ ގުޅޭގޮތުން ވާހަކަ ދައްކައި ތިމާވެށްޓާއި މާހައުލު ރައްކާތެރިކުރުމަށް ކުރާ މަސައްކަތްތައް ދައްކައި އެކަންތަކާ މެދު މަޝްވަރާކުރުމަށް ބާއްވާ ބޮޑު ފެސްޓިވަލް އެއް ކަަމަށެވެ.\nމިއުޒިކް އާއި އާޓް އަދި ސްނޯކްލިން ފަދަ ހަރަކާތްތައް ބަލައި އެފަދަ ހަރަކާތްތަކުގައި ބައިވެރިވުމުގެ ފުރުސަތު އެ ފެސްޓިވަލްގައި ލިބިގެންދާނެ ކަމަށް އެމްސީއައި އިން ބުނެއެވެ.\nމުރަކަ ފެސްޓިވަލްގެ އެއް ދުވަސް ކުރީން ހާއްސަ ވޯކްޝޮޕެއް ބޭއްވުމަށް ވަނީ ހަމަޖެހިފަައެވެ. އެ ވޯކްޝޮޕްގައި އެމްސީއައިގެ މަސައްކަތާ ގުޅޭގޮތުން ތަފާތު މަޝްވަރާތައް ކުރިއަށް ގެންދާނެއެވެ.\nފެސްޓިވަލްގައި ރެޖިސްޓާ ވުމުގެ ފުރުސަތު ވަނީ މިހާރު ހުޅުވާލާފައި ކަމަށްވެސް އެ އިންސްޓިޓިއުޓް އިން ބުނެއެވެ.\nމޯލްޑިވްސް ކޮރަލް އިންސްޓިޓިއުޓްއަކީ މޫސުމަށް އަންނަ ބަދަލުތަކާއި ގުޅިގެން ދެމެހެއްޓެނިވި ގޮތެއްގައި ގައުމު ތަރައްގީ ކުރާނެ ގޮތްތައް ހޯދުމުގެ މަގުސަދުގައި ނަޝީދު އިސްނަންގަވައިގެން އުފެއްދެވި ޖަމިއްޔާއެކެވެ.\nއެ ޖަމިއްޔާއިން، ރަށްތައް ތަރައްގީ ކުރުމުގައި ތިމާވެއްޓަށް އެންމެ ގެއްލުން ކުޑަކޮށް މަސައްކަތް ކުރެވޭނެ ގޮތްތައް ހޯދުމާއި، ފަރުތައް ހިމާޔަތް ކުރުމުގެ މަސައްކަތް ކުރާނެ އެވެ.


Conte aa medhu hiybaru kamme neiy: Pirlo | Mihaaru\nއިޓަލީގެ މިޑްފީލްޑަރު އަންދްރޭ ޕިރްލޯ.\nކޮންޓޭއާ މެދު ހިތްބަރުކަމެއް ނެތް: ޕިރްލޯ\n31 މެއި 2016 - 09:52 1 comment\nނިއު ޔޯކް (މޭ 31) - ޔޫރޯގައި ވާދަކުރާ އިޓަލީ ގައުމީ ފުޓްބޯޅަ ޓީމުން ޖާގަ ނުދިން ނަމަވެސް އިޓަލީގެ ކޯޗު އެންޓޯނިއޯ ކޮންޓޭއާ މެދު އެއްވެސް ހިތްބަރުކަމެއް ނެތް ކަމަށް މިޑްފީލްޑަރު އަންދްރޭ ޕިރްލޯ ބުނެފި އެވެ.\nޕިރްލޯ ވަނީ އިޓަލީ އެންމެ ފަހުން ވާދަކުރި 12 މުބާރާތުގައި ކުޅެފަ އެވެ. އޭގެ ތެރޭގައި 2006 ގެ ވޯލްޑް ކަޕް ކާމިޔާބުކުރި ޓީމާއި 2012 ވަނަ އަހަރުގެ ޔޫރޯގެ ދެ ވަނަ ހޯދި ޓީމު ހިމެނެ އެވެ.\nއެމެރިކާގެ ނިއު ޔޯކް ސިޓީ އެފްސީ އަށް ކުޅެމުން އަންނަ ޕިރްލޯ ސްކޮޑަށް ނުނެގީ އެމެރިކާގައި ކުޅޭތީ ކަމުގެ އިޝާރާތެއް ކޮންޓޭ ވަނީ ދީފަ އެވެ. އެކަމަކު ޕިރްލޯ ވަނީ މި ސީޒަނުގައި ރަނގަޅު ކުޅުމެއް ދައްކައިފަ އެވެ.\n"އަހަރެން ކޯޗާ ވާހަކަދެއްކިން. އަހަންނަށް އެނގޭ އަހަރެން ކުރަން ޖެހޭ ކަންކަން އަދި އަދި ކޯޗު ކުރަން ޖެހޭ ކަންކަން. އެއްވެސް ހިތްހަމަނުޖެހުމެއް ނެތް. ކޮންޓޭ އަކީ ކޯޗު. އޭނާ ނިންމާނީ އޭނާ އަށް ފެންނަ އެންމެ ރަނގަޅު ގޮތެއް،" ޕިރްލޯ ބުންޏެވެ.\nޕިރްލޯ ބުނީ ޔޫރޯ އިޓަލީ ކާމިޔާބުކުރާނެ ކަމަށް އުއްމީދުކުރާ ކަމަށާއި އެކަމަކު ޖަރުމަނާއި ސްޕެއިން އަދި ފްރާންސް ފަދަ ޓީމުތައް ވަރަށް ވަރުގަދަކަމަށެވެ.\n"ވަރަށް ވާދަވެރި ބޮޑު މުބާރާތެއް މިއީ. އުއްމީދުކުރަން ތަށި ގެންނާނެ ކަމަށް،" ޕިރްލޯ ބުންޏެވެ.\nއިތުރު ލިޔުންތައް އަންދްރޭ ޕިރްލޯ އިޓަލީގެ ގައުމީ ޓީމް